text:
༧ གོང་ས་མཆོག་དང་རྒྱ་རིཊ་དྲ་གྲོཊ་ཚོའི་གཏམ་གླེང་།
འོད་ཟེར་པོད་ཁུག་ལས་བསྒྱུར། ནགས་ཤོད་སད་མི།
༼ ༡ ༽
བོད་ཀྱི་གནད་དོན་ཆེད་མཁས་པ་དང་། སྙན་གྲགས་ཅན་གྱི་རྩོམ་པ་པོ་ཝང་ལིས་ཞུང་གི་གོ་སྒྲིག་འོག བཙན་བྱོལ་དུ་བཞུགས་པའི་བོད་ཀྱི་སྐྱབས་མགོན་ཏཱ་ལའི་བླ་མ་མཆོག་ནས་འདི་ཟླའི་ཚེས ༢༡ ཉིན་ཋེ་ཋེར་དྲ་ཐོག་ནས་རྒྱ་ཡིག་དྲ་གྲོགས་རྣམས་དང་ཆུ་ཚོད་གཅིག་རིང་སྐུའི་ཡང་སྲིད་ཕེབས་ཕྱོགས་དང་། པེ་ཅིང་དང་བཀའ་མོལ་གནང་བའི་སྐོར། རྒྱ་བོད་འབྲེལ་བའི་སྐོར་སོགས་ལ་དྲི་ལན་གནང་ཡོད། དྲ་ངོས་སུ་འགྲིམ་བཞིན་པ་རྣམས་འཐུས་ཚང་དེ་ཙམ་མེད་པས་དང་བླངས་བས་སྒྲ་བཅུག་བྱས་པ་ནས་བསྐྱར་དུ་བཅོས་སྒྲིག་བྱས་རྗེས་ཀྲོའུ་ཡན་ནས་སྦོའུ་ཤུན་དྲ་ཐོག་ཏུ་བཏང་བའི་གཏམ་གླེང་ཆ་ཚང་གཤམ་འཁོད་ལྟར་ཡིན།
ཝང་ལིས་ཞུང་། ཐོག་མར་གུས་པར་འོས་པའི་ཏཱ་ལའི་བླ་མ་མཆོག་ནས་ཉིན་རེའི་བྲེལ་ཟིང་གི་ལས་རིམ་ནས་དུས་ཚོད་བཏོན་ཏེ་རྒྱ་ཡིག་དྲ་གྲོགས་དང་གཏམ་གླེང་གནང་བ་ཐུགས་རྗེ་ཆེ།
པེ་ཅིང་གི་དུས་ཚོད་ཟླ་བ ༥ པའི་ཚེས ༡༧ སྔ་དྲོ་ཆུ་ཚོད ༡༠:༣༠ ནས་བརྩམས་ཏེ་རྒྱ་ཡིག་དྲ་གྲོགས་རྣམས་ཀྱིས“ཋེ་ཋེར་དྲ་ཐོག་ནས་ཏཱ་ལའི་བླ་མ་དང་གཏམ་གླེང”བྱ་རྒྱུའི་དྲི་བ་རྣམས་གྷོ་གྷོལ་ནང་ཕྱོགས་སྒྲིག་བྱས་པ་རྣམས་ཁྱེད་ལ་འབུལ་རྒྱུ་ཡིན། མ་གཞི་ཉིན ༤ ཙམ་གྱི་དུས་ཚོད་ཡོད་ནའང་གྷོ་གྷོལ་གྱིས་མཚམས་རེ་ལས་ཀ་མི་བྱ་བའམ། དེ་དང་བསྟུན་ནས་རྒྱ་ནག་གི་ངོས་ནས་གྷོ་གྷོལ་གྱི་ཕྱོགས་སྒྲིག་དྲི་བ་བཀག་སྡོམ་བྱ་བ་སོགས་ཡོད་ནའང་། མི་གྲངས ༡༢༥༣ ཙམ་ནས་དྲི་བ ༢༨༩ ཙམ་ཕུལ་འདུག་པ་དང་། འོས་ཤོག ༡༢༤༧༣ ཙམ་གཡུགས་པ་མ་ཟད་དྲི་བ་བདམས་གསེས་ཀྱང་བྱས་པ་རེད། ད་རེས་ཁྱེད་མཛད་བྲེལ་ཆེ་སྟབས་གླེང་མོལ་གྱི་དུས་ཚོད་འཐུས་ཚང་ཞིག་ཡོང་དཀའ་བས་དྲི་བ་གང་མང་ཞིག་ལ་ལན་འདེབས་བྱ་རྒྱུའི་རེ་བའང་རྒྱག་གི་མེད། ད་ཐེངས་ནི་མགོ་འཛུགས་ཙམ་ཞིག་ཡིན། ལམ་ཁ་འདི་ལྟ་བུ་ཞིག་གསར་སྐྲུན་བྱས་པས་ད་ནས་བཟུང་བྱ་ཐབས་འདི་ལ་བརྟེན་ནས་སྐུ་ཉིད་དང་རྒྱ་ནག་དམངས་ཁྲོད་སྤྱི་ཚོགས་དབར་མུ་མཐུད་དུ་རང་དབང་ངང་ཕན་ཚུན་བསམ་ཚུལ་བརྗེ་རེས་བྱ་ཆོག་པས་ཕྱོགས་གཉིས་ཀྱི་དངོས་ཡོད་གནས་ཚུལ་རྒྱུས་ལོན་ཐུབ་རྒྱུར་ཕན་པ་ངེས་ཅན་ཡོད། དྲ་ཐོག་ནས་གནད་དོན་འདིར་མཉམ་ཞུགས་བྱ་མཁན་ཡོངས་ནས་གྷོ་གྷོལ་ནང་གི་དྲི་བ་རེ་རེ་བཞིན ༼ འགྲིག་གི་འདུག ༽ ཡང་ན ༼ དེ་ཙམ་ཡག་པོ་མི་འདུག ༽ ཅེས་པའི་འདེམས་བྱེད་ཐོག་འོས་འཕེན་བྱས་ཡོད། དེ་ནས་འོས་གྲངས་གོ་རིམ་གཞིར་བཟུང་གིས་སྐུ་ཉིད་ལ་དྲི་བ་ཁག་འབུལ་རྒྱུ་ཡིན།
༧ གོང་ས་མཆོག་ནས། ཧ་ཅང་ཡག་པོ་འདུག
ཝང་ལིས་ཞུང་། གཤམ་དུ་ངས་ཋེ་ཋེར་དྲ་ཐོག་ནས་གྷོ་གྷོལ་ནང་ཕྱོགས་སྒྲིག་བྱས་པའི་དྲི་བ་ཁག་རྒྱབ་སྐྱོར་གྱི་རིམ་པར་གཞིགས་ཏེ་སྐུ་ཉིད་ལ་དྲ་གྲོགས་ཚོའི་དགོངས་འཆར་བརྒྱུད་འབུལ་བྱ་རྒྱུ་ཡིན། མཆན། ༼ དྲི་བ་འདོན་མཁན་ཕལ་མོ་ཆེས་བཅོས་མིང་སྤྱད་འདུག་པས་རེ་རེ་བཞིན་ངོ་སྤྲོད་བྱ་རྒྱུ་མིན་ལ་རྒྱབ་སྐྱོར་ཚད་རིམ་འདིས་དྲ་གྲོགས་སྤྱིའི་རྣམ་འགྱུར་ཚབ་མཚོན་བྱ་ཐུབ་ཀྱི་ཡོད། ༽
གོང་ས་མཆོག་ནས། འགྲིག་གི་རེད།
གོང་ས་མཆོག་ནས། དེ་རིང་སྐུ་ཞབས་ཝང་ལིས་ཞུང་གིས་འདི་ལྟ་བུའི་གལ་གནད་ཆེ་བའི་གཏམ་གླེང་གར་སྟེགས་ཤིག་བསྐྲུན་པའི་རྐྱེན་གྱིས། ང་ཚོས་རྒྱ་ནག་མི་དམངས་དང་བཀའ་མོལ་བྱ་རྒྱུའི་གོ་སྐབས་འདི་བྱུང་བ་ཡིན་པས་ཕྲན་པ་ཤིན་ཏུ་དགའ་པོ་བྱུང་།
གོང་ས་མཆོག་ནས། འོན་ཏེ། བློ་ཕམ་སྐྱེ་དགོས་པ་ཞིག་ལ། འདས་པའི་ལོ་མང་རིང་ང་ཚོས་རྒྱ་ནག་གཞུང་དང་འབྲེལ་ལམ་བཟང་དུ་འགྲོ་ཆེད་དཀའ་ལས་བརྒྱབ་པ་དག་ལ་དངོས་ཡོད་ཀྱི་གྲུབ་འབྲས་ཐོན་མེད། ཡིན་ནའང་། ངོས་ནས་རྒྱ་ནག་མི་དམངས་ལ་སྔར་ བཞིན་རེ་བ་ཆེན་པོ་རྒྱག་བཞིན་ཡོད་ལ་ཡིད་ཆེས་གཏིང་ཚུགས་བྱེད་ཀྱི་ཡོད། དེར་བརྟེན། ད་ཐེངས་རྒྱ་ནག་མི་དམངས་དང་འབྲེལ་ལམ་བྱ་རྒྱུ་བྱུང་བ་འདི་ཧ་ཅང་དགའ་པོོ་བྱུང་།
ཝང་ལིས་ཞུང་། སྐྱབས་མགོན་ཏཱ་ལའི་བླ་མ་མཆོག་སྐུ་ཁམས་བཟང་། སྐུ་ཉིད་ནས་ངའི་ཐོད་བརྒལ་འདིར་དགོངས་ཡངས་གནང་རོགས། ད་རེས་རྒྱབ་སྐྱོར་གྱི་འོས་གྲངས་ཆེས་མང་ཤོས་ཐོབ་པའི་དྲི་བ་ཁག་གཉིས་ཡོད་པ་སྟེ། དང་པོ། སྐྱབས་མགོན་ཏཱ་ལའི་བླ་མ་མཆོག་སྐུ་ཁམས་བཟང་། ངས་ཁྱེད་ལ་འབྱུང་འགྱུར་བོད་ཀྱི་ཆོས་ལུགས་དབུ་ཁྲིད་སྐོར་བཀའ་འདྲི་ཞུ་རྒྱུ་ཡིན། སྐུ་ཉིད་འཚོ་བཞེས་མེད་པའི་གནས་སྐབས་སུ་ད་ལྟའི་པཎ་ཆེན་སྐུ་ཕྲེང་བཅུ་གཅིག་པ་གཉིས་ཡོད་པ་ནང་བཞིན་ཆགས་སྲིད་པས། དེའི་ཐད་གང་ཉིད་ལ་དགོངས་འཆར་ག་རེ་ཡོད། འདི་ཐད་ཁ་སྣོན་བྱ་རྒྱུ་ཞིག་ལ། རྒྱབ་སྐྱོར་གྱི་གྲངས་ཚད་ཨང་དགུ་པར་སླེབས་པའི་དྲི་བར་ཏཱ་ལའི་བླ་མ་མཆོག་སྐུ་འཚོ་བཞུགས་མེད་སྐབས་རྒྱ་གཞུང་གིས་རྒྱལ་ནང་དུ་སྤྲུལ་སྐུ་ཞིག་འདེམས་རྒྱུ་གཏན་འཁེལ་བས་ཟེར་བའི་དྲི་བ་འདི་གཉིས་སྤྱིའི་ཆ་ནས་གཅིག་མཚུངས་རེད། དྲི་བ་འདི་གཉིས་བསྡོམས་པས་རྒྱབ་སྐྱོར་བའི་མི་གྲངས ༥༥༦ ཟིན་ཡོད། མིག་སྔའི་ནང་རྒྱབ་སྐྱོར་ཚད་གྲངས་ཆེས་མང་ཤོས་སླེབས་ཡོད། འདི་ཐད་ནས་སྐུ་ཉིད་ལ་དགོངས་ཚུལ་ག་རེ་ཡོད།
གོང་ས་མཆོག་ནས། ཕྱི་ལོ ༡༩༦༩ ལོའི་སྐབས་སུ་ངས་ཕྱི་ཕྱོགས་ལ་དངོས་གཞིའི་ཁྱབ་བསྒྲགས་ཞིག་བྱས་ཡོད། དེ་ནི་ཏཱ་ལའི་བླ་མའི་སྐུ་སྐྱེ་ངོས་འཛིན་བྱ་ཕྱོགས་ཀྱི་སྒྲིག་གཞི་འདི་ཕྱིས་འབྱུང་རྒྱུན་སྐྱོང་བྱ་རྒྱུ་ ཡིན་དང་མིན་ཟེར་བ་འདི་རེད། ཨ་ཅང་ཅང་དོན་གནད་འདི་བོད་མི་དམངས་ལ་སྐད་ཆ་འདྲི་དགོས་པ་རེད་ལ་བོད་མི་དམངས་ ཀྱི་ཐག་གཅོད་ལ་རག་ལས་ཡོད། གཞན་ཡང་ཕྱི་ལོ ༡༩༩༢ ལོར་ངས་གཞུང་འབྲེལ་གྱི་སྒོ་ནས་དངོས་སུ་ཁྱབ་བསྒྲགས་ཀྱང་བྱས་པ་ཡིན། དེའི་ནང་དུ་འབྱུང་འགྱུར་བོད་ཀྱི་གནད་དོན་ཐག་གཅོད་བྱུང་མཚམས། བོད་གཞུང་གི་གོ་གནས་གང་ཡང་འཁུར་རྒྱུ་མིན་པ་ངོས་ནས་གསལ་བརྗོད་བྱས་ཡོད། བོད་ཀྱི་ལས་དོན་མཐའ་དག་པ་བོད་ནང་དུ་གོ་གནས་འཁུར་བཞིན་པའི་དབུ་ཁྲིད་ཚོས་མུ་མཐུད་འགན་འཁུར་ཆོག ངའི་གོ་དབང་ཡོད་ཚད་མི་དམངས་ཀྱིས་བདམས་ཐོན་བྱུང་བའི་བོད་ཀྱི་དབུ་ཁྲིད་དེར་རྩིས་སྤྲོད་བྱ་རྒྱུ་ཡིན། ཕྱི་ལོ ༢༠༠༡ ནས་བོད་ཀྱི་བཙན་བྱོལ་སྤྱི་ཚོགས་ནང་གཞུང་འཛིན་བཀའ་ཁྲི་མི་དམངས་ཀྱིས་བདམས་ཐོན་བྱུང་ཡོད། གཞུང་འཛིན་བཀའ་ཁྲིའི་འགན་འཁུར་གྱི་ཡུན་ཚད་ལོ་ལྔ་རེ་ཡིན། དེའི་རྐྱེན་གྱིས་ཏཱ་ལའི་བླ་མའི་ཡང་སྲིད་ཀྱི་སྒྲིག་གཞི་མ་ལག་འདི་དེ་ཙམ་གྱི་གལ་ཆེན་མ་རེད་བསམས་ཡོད། ང་བདེ་ཐང་ངང་བསྡད་ཡོད་པ་འདིའི་རིང་ཏཱ་ལའི་བླ་མའི་ཡང་སྲིད་ལམ་ལུགས་སྐོར་ཇི་ལྟར་བྱ་དགོས་མིན་འབད་བརྩོན་བྱེད་ཀྱི་ཡིན། ཡིན་ནའང་། འདི་ཐད་ནས་རྒྱ་ནག་སྲིད་གཞུང་གིས་ང་ལས་ལྷག་པའི་ཐུགས་ཁུར་གནང་གི་ཡོད། ༼ བཞད་གད་མཛད ༽ རྒྱུ་མཚན་འདི་འདྲར་སོང་བས་པཎ་ཆེན་གཉིས་ཐོན་པ་ནང་བཞིན་ཡོང་སྲིད་པ་རེད། འོན་ནའང་། འདི་ལྟ་བུས་དངོས་དོན་ལ་དེ་འདྲའི་རོགས་པ་ཐོན་གྱི་མ་རེད།
ཝང་ལིས་ཞུང་། རྒྱབ་སྐྱོར་གྲངས་ཚད་དང་པོའི་ཕྱི་མ། རྒྱ་ནག་གཞུང་གིས་ངོས་འཛིན་བྱས་པའི་པཎ་ཆེན་སྐུ་ཕྲེང་བཅུ་གཅིག་པ་ཨིར་ཏེ་ནི་ཆོས་ཀྱི་རྒྱལ་མཚན་ལ་ལྟ་ཚུལ་ཅི་འདྲ་ཡོད།
གོང་ས་མཆོག་ནས། ཕྲན་གྱིས་ཤེས་པ་ལྟར་ན་ཁོང་སྤྱང་གྲུང་ལྡན་པ་དང་། ནང་ཆོས་སློབ་གཉེར་ལ་ཡང་འབད་བརྩོན་བྱེད་ཀྱི་ཡོད་འདུག ཡིན་ནའང་། མི་དམངས་ཀྱིས་ཁོང་ལ་ད་དུང་ཡང་དོགས་པའི་རྣམ་འགྱུར་ཞིག་བཟུང་ཡོད། ངས་བསམས་ན། གཙོ་བོ་དེ་ཁོ་རང་ལ་ཐུག་ཡོད་པ་རེད་སྙམ་ཡོད། ནང་ཆོས་ཉམས་ལེན་ལ་བྱས་རྗེས་ཡོད་མཁན་ཞིག་ཆགས་ཐུབ་དང་མི་ཐུབ་དེ་ཧ་ཅང་གི་གལ་ཆེན་རེད། འདི་ནི་རང་ཉིད་ལ་བརྟེན་དགོས་པ་ཡིན།
ཝང་ལིས་ཞུང་། རྒྱབ་སྐྱོར་ཨང་གཉིས་པའི་དྲི་བ་འདིར་མི་གྲངས ༤༤༤ མོས་མཐུན་བྱས་ཡོད། འདི་ཡང་རྒྱ་ཡིག་དྲ་གྲོགས་ཚོས་ཚད་མཐོའི་དོ་སྣང་བྱ་ཡུལ་ཞིག་རེད། བཙན་བྱོལ་བོད་གཞུང་གི་སྐུ་ཚབ་དང་རྒྱ་ནག་གཞུང་དབར་གྲོས་མོལ་བྱས་པའི་སྐོར་ཡིན། གྲོས་མོལ་ཐེངས་ག་ཚོད་བྱས་ན་ཡང་མཇུག་འབྲས་མེད་དོན་ཅི་ཞིག་རེད། དོན་དམ་པས་ཕྱོགས་གཉིས་གནད་དོན་གང་ཞིག་གི་ཐོག་ནས་འདོད་མཐུན་ཡོང་གི་མེད་པ་རེད། མི་ལོ་བཅུ་གྲངས་རིང་འདི་དོན་གྲོས་མོལ་བྱས་ནའང་གྲུབ་འབྲས་མེད་དོན་གང་རེད།
གོང་ས་མཆོག་ནས། དོན་དག་ཆེ་ཤོས་ནི་རྒྱ་ནག་གཞུག་གིས་བོད་ལ་གནད་དོན་ཡོད་པ་མ་རེད་ཅེས་ཤོད་རྐྱང་བྱེད་ཀྱི་ཡོད། ཏཱ་ལའི་བླ་མ་སྒེར་གྱི་གནད་དོན་ཁོ་ན་རེད་ཅེས་ཤོད་ཀྱི་ཡོད་པས་རེད། དོན་དངོས་ཐོག་ང་མི་སྒེར་ལ་གནད་དོན་གང་ཡང་མེད། གཙོ་བོ་བོད་མི་ཁྲི་ཚོ་དྲུག་བརྒྱའི་རིག་གཞུང་དང་། ཆོས་ལུགས། དེ་བཞིན་འཁོར་ཡུག་བཅས་ཀྱི་གནད་དོན་ལ་ཐུག་ཡོད་པ་རེད། དུས་ནམ་ཞིག་ལ། དབུས་གཞུང་གིས་ཤར་ཏུར་ཁི་སི་ཐན་ལ་གནད་དོན་ཡོད་པ་ཁས་ལེན་བྱས་པ་ལྟར་དུ། བོད་ཀྱི་གནད་དོན་ཁས་ལེན་རྒྱུ་དང་། མ་ཟད། དོན་གནད་འདིར་གདོང་ལེན་ཡང་བྱ་དགོས། གནད་དོན་འདིར་འབད་བརྩོན་གྱིས་ཐག་གཅོད་བྱེད་པ་དེའི་ཚེ། ངས་ཕྱར་གྲུ་མཉམ་འདེགས་བྱེད་ཀྱི་རེད། ཅིའི་ཕྱིར་ཞེ་ན། དེའི་ཚེ་ང་ཚོའི་དམིགས་འདུན་གཅིག་ཏུ་བབས་ཡོད་པས་ཡིན་ལ། བོད་ཀྱི་འཛུགས་སྐྲུན་དང་ཡར་རྒྱས། མཐུན་སྒྲིལ་བཅས་ཀྱི་སླད་དུའང་ཡིན། མིག་སྔར་རྒྱ་ནག་གཞུང་གི་བྱེད་བབས་བཙན་ཤེད་རང་བཞིན་གྱི་ལག་ཐབས་སྤྱད་ཡོད། ཁོང་ཚོས་བོད་ཀྱི་བརྟན་ལྷིང་ནན་བཤད་བྱེད་ཀྱིན་ཡོད་ནའང་། ངའི་བསམས་པར་བརྟན་ལྷིང་ནི་མིའི་སེམས་གཏིང་ནས་ཡིད་ཆེས་དང་བློ་གཏད་བྱས་ནས་ཡོང་དགོས་པ་ཞིག་རེད་སྙམ་ཡོད།
ཝང་ལིས་ཞུང་། རྒྱབ་སྐྱོར་ཨང་རིམ་གསུམ་པར་དྲི་བ་གསུམ་ཡོད་པ་སྟེ། དང་པོ། སྐྱབས་མགོན་ཏཱ་ལའི་བླ་མ་མཆོག་སྐུ་ཁམས་བཟང་། མ་འོངས་པར་རྒྱ་ནག་གི་ཆབ་སྲིད་འགྲོ་ཕྱོགས་ཇི་ལྟར་འཕེལ་རྒྱས་ཕྱིན་པ་ཡིན་ནའང་། ད་ལྟའི་རྒྱ་མི་རིགས་དང་བོད་ཀྱི་མི་སེར་དཀྱུས་མའི་དབར་འཁོན་འགྲས་ཆེ་རུ་འགྲོ་བཞིན་ཡོད། བོད་མི་གང་མང་ཞིག་ནས་གནད་དོན་དེ་དག་སྟབས་བདེ་བོའི་སྒོ་ནས་རྒྱ་མི་རིགས་ལ་ནག་ཉེས་གཡོག་གི་ཡོད། དོན་ངོ་མས་ང་ཚོ་རྒྱ་མི་ཡང་འདི་ལྟ་བུའི་སྲིད་དབང་གཅིག་སྡུད་ཀྱི་གནོད་འཚེ་མྱོང་མཁན་ཡིན་པ་གཅིག་མཚུངས་ཡིན། ཁྱེད་ཀྱིས་གནད་དོན་འདིར་དགོངས་ཚུལ་ག་རེ་ཡོད།
གོང་ས་མཆོག་ནས། རྒྱ་བོད་བར་གྱི་འབྲེལ་བ་དེ་ཕྱི་ལོ ༡༩༤༩ དང་། ཡང་ན། ༡༩༥༠ ནས་བྱུང་བ་ཞིན་མིན། མི་རིགས་གཉིས་ཀྱི་འབྲེལ་བ་དེ་ལོ་ངོ་སྟོང་ཚོ་གཅིག་ལྷག་གོང་ལ་ཁུངས་འདེད་བྱ་ དགོས་ཀྱི་ཡོད། འདི་འདྲའི་འབྲེལ་བ་དེར་ལོ་རྒྱུས་ནང་སྐབས་རེ་ཧ་ཅང་མཐུན་པོ་བྱུང་ཡོད་ལ། ལན་རེར་རྩོད་འཛིང་བྱེད་ཀྱི་ཡོད། ད་ཆ། རྩོད་རྙོག་ཅིག་གི་སྐབས་སུ་གནས་ཡོད་ཅེས་བརྗོད་ཆོག་པ་ཡིན། རྩ་བའི་གནད་དོན་དེ་གཞུང་གིས་བཟོས་པ་ཞིག་ཡིན་པ་ལས་མི་དམངས་ཀྱིས་བྱས་པ་མིན། དེས་ན། ང་ཚོ་མི་དམངས་དང་མི་དམངས་དབར་གྱི་འབྲེལ་བ་ནི་ཆེས་ཤིན་ཏུ་གལ་ཆེན་རེད། འདི་དག་ལ་བསམས་ཏེ་ང་ཚོས་རང་དབང་ཅན་གྱི་རྒྱལ་ཁབ་ནང་དུ་རྒྱ་བོད་མི་རིགས་ཀྱི་མཐུན་སྒྲིལ་གསར་སྐྲུན་བྱ་རྒྱུར་འབོད་སྐུལ་དང་བསམ་མཆར་བཏོན་ཡོད་ལ་གྲུབ་འབྲས་ཀྱང་གང་འཚམ་ཐོན་ཡོད། དཀའ་ངལ་ཆེ་ཤོས་ཞིག་ནི། ཏེང་ཞོ་ཕིང་གིས་བཏོན་པའི་དངོས་ཐོག་བདེན་འཚོལ་ལ་ལག་བསྟར་མ་བྱས་པ་དེ་རེད། ཧུའུ་ཡོ་པང་ལྟ་བུས་གནད་དོན་དངོས་ལ་རྒྱུས་ལོན་བྱ་ཆེད། འབད་བརྩོན་ཆེན་པོ་བྱས་པ་རེད། ཉེ་བའི་ཆར་སྲིད་བློན་ཝན་ཅཱ་པོའི་རྩོམ་ཡིག་ཅིག་ནས་ཧུའུ་ཡོ་པང་གི་ལས་ཀའི་སྤྱོད་ཚུལ་ལ་གདེང་འཇོག་གནང་བ་རེད། གཞུང་ཕྱོགས་གི་ཡིག་ཆ་རྐྱང་རྐྱང་ལ་ཁུངས་འཛིན་མ་བྱས་པར་དོན་དངོས་ལ་རྒྱུས་ཡོད་བྱས་པ་རེད། དེ་བཞིན་དུ། རྒྱ་ནག་ནང་ཁུལ་དུ་དོན་དངོས་གནས་ཚུལ་ཤེས་རྟོགས་མེད་པ་དང་། སྤྱི་ཚོགས་ནང་ཕྱི་གསལ་ནང་གསལ་མེད་པའི་རྐྱེན་གྱིས་གནད་དོན་ཆེན་པོ་ཞིག་བཟོས་པ་རེད། གལ་ཏེ་ཕྱི་གསལ་ནང་གསལ་བྱུང་བ་ཡིན་ན་གནད་དོན་ཐག་གཅོད་བྱ་རྒྱུ་དང་། ལྐོག་བཟའ་རུལ་སུངས་ཉུང་དུ་གཏོང་བ་བཅས་ལ་ཕན་ཆ་ཆེན་པོ་ཡོང་གི་རེད།
ཝང་ལིས་ཞུང་། རྒྱབ་སྐྱོར་ཁ་གྲངས་གསུམ་པའི་དྲི་བ་ཕྱི་མ། རྒྱ་བོད་མི་རིགས་དབར་གྱི་མཛའ་མཐུན་འབྲེལ་བ་སྲུང་སྐྱོང་བྱ་རྒྱུར་སྐུ་ཉིད་ལ་ཐབས་ཤེས་གང་ཡོད།
གོང་ས་མཆོག་ནས། མ་གཞི་ངོས་རང་འཛམ་གླིང་འདིའི་སྟེང་གི་རྒྱལ་ཁབ་གང་དུ་སླེབས་པ་ཡིན་ནའང་། མི་ཞིག་གི་སེམས་ཁམས་ཁུར་ནས་ཡོད་དུས། གང་མང་མང་ཞིག་ནས་བརྩི་བཀུར་དང་ངོས་ལེན་ཐོབ་བྱུང་། གལ་ཏེ། རྒྱ་བོད་མི་རིགས་གཉིས་ལ་གཅིག་མཚུངས་ཀྱི་བསམ་པ་དང་། འདྲ་མཉམ་གྱི་རྨང་གཞི་ཞིག་ཡོད་ན། གནད་དོན་མང་པོ་ཞིག་ཐག་གཅོད་བྱ་ཐུབ་ཀྱི་རེད། ངོས་ནས་རྒྱུན་པར་སྐམ་ས་ཆེན་མོ་ནས་ཡོང་བའི་མི་དམངས་དང་ཐུག་འཕྲད་བྱེད་ཀྱི་ཡོད། ཕྲན་གྱིས་ཁོང་ཚོ་ཧ་ཅང་གི་བསམ་པ་རྣམ་དག་ཅིག་རེད་བསམ་གྱི་ཡོད། དེའི་རྐྱེན་གྱིས་ང་ཚོ་ཕན་ཚུན་འབྲེལ་གླེང་བྱ་རྒྱུར་དཀའ་ཚེགས་ཅི་གང་འཕྲད་ཀྱི་མེད། མི་དང་མིའི་བར་དུ་དོགས་པ་རྣམ་རྟོག་སྐྱེ་བ་འདི་ནི་རྒྱ་བོད་མི་རིགས་གཉིས་གཅིག་པུའི་གདོང་དུ་འཕྲད་པ་ཞིག་མིན། འདི་ནི་འཛམ་གླིང་ཡོངས་རྫོགས་གཅིག་མཚུངས་རེད། དེའི་ཕྱིར་ན་ང་ཚོ་ཕན་ཚུན་འབྲེལ་གཏུག་བྱ་རྒྱུ་ཙམ་མ་ཟད་དོགས་པ་རྣམ་རྟོག་དག་ཀྱང་བསལ་དགོས་པ་རེད། ངོས་ནས་ས་སྒང་འདིའི་ཐོག་གི་མི་སུ་འདྲ་ཞིག་འཕྲད་པ་ཡིན་ནའང་། མི་དང་མིའི་བར་གྱི་འཆམ་མཐུན་ལ་ནན་བརྗོད་བྱེད་ཀྱི་ཡོད། འདི་ལྟར་བརྗོད་དགོས་དོན་རྒྱུ་མཚན་གཉིས་ཡོད། གཅིག་ནི། ང་ཚོ་ཚང་མ་མི་ཡིན་པ་གཅིག་མཚུངས་ཡིན་པས་རེད། འདི་ནི་རྨང་གཞི་ལྟ་བུ་ཞིག་རེད་ལ། གལ་འགངས་ཀྱང་ཧ་ཅང་ཆེན་པོ་རེད། གཉིས་སུ། ཆོས་ལུགས་དང་རིག་གནས། སྐད་ཡིག་བཅས་ཐ་དད་དུ་ཡོད་པས་ཡིན། གཅིག་དགུ་ང་བཞི་དང་ང་ལྔར་ངོས་རང་པེ་ཅིང་དུ་ཡོད་སྐབས། ཕྲན་གྱིས་མར་ཁེ་སིའི་གཞུང་ལུགས་ནས་རྒྱལ་མཚམས་མེད་པའི་རིང་ལུགས་ནན་བརྗོད་བྱེད་ཀྱི་ཡོད་པ་ཤེས་ཡོད། དེས་མི་ཚང་མ་གཅིག་མཚུངས་ཡིན་པ་བསྟན་པ་རེད། གནད་དེར་ངོས་ནས་མོས་མཐུན་ཆེན་པོ་ཡོད།
ཝང་ལིས་ཞུང་། རྒྱབ་སྐྱོབ་ཨང་བཞི་པའི་དྲི་བ་སྔ་མ། སྐྱབས་མགོན་ཏཱ་ལའི་མཆོག ༼ བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་ཀྱི་བསམ་འཆར་དང་འབྲེལ་བའི་ཡིག་ཆ ༽ཞེས་པའི་ནང་དུ་ཇི་ལྟར་བྱས་ཏེ་བོད་ནང་གི་རྒྱ་མི་རིགས་ཚོའི་ཁེ་དབང་སྲུང་སྐྱོབ་བྱ་མིན་སྐོར་བཀོད་མི་འདུག་པས། ཁྱེད་ཀྱིས་རང་སྐྱོང་ཐོབ་རྗེས་ད་ལྟ་བོད་ཁུལ་དུ་གནས་སྡོད་བྱ་བཞིན་ཡོད་པའི་རྒྱ་མི་རིགས་འདི་ཚོ་མུ་མཐུད་གནས་སྡོད་བྱ་ཆོག་པར་ངོས་འཛིན་བྱེད་ཀྱི་ཡོད་དམ། རྒྱབ་སྐྱོར་ཨང་བཞི་པའི་དྲི་བ་ཕྱི་མ། སྐུ་ཉིད་ཀྱིས ༼ བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་ཀྱི་བསམ་འཆར་དང་འབྲེལ་བའི་ཡིག་ཆ ༽ ཞེས་པ་ནས་བོད་ཁུལ་དུ་གནས་སྡོད་ཀྱི་རྒྱ་མི་རིགས་ཚོ་ཇི་ལྟར་བྱས་ནས་འདྲ་མཉམ་ངང་ཐོན་སྐྱེད་དང་འཚོ་བ་སྐྱེལ་རྒྱུའི་ཁེ་དབང་ལ་འགན་ཐེག་ཡོད་མིན་སྐོར་འགྲེལ་བརྗོད་ཅིག་བྱ་ཐུབ་
བམ། རྒྱ་མི་མང་པོ་ཞིག་གིས་ཁྱེད་ཀྱི་རང་སྐྱོང་ནི་རྣམ་པ་བསྒྱུར་བའི་རང་བཙན་དུ་ངོས་འཛིན་བྱ་བཞིན་ཡོད། གང་ལགས་ཤེ་ན། རང་སྐྱོང་སྲིད་གཞུང་གིས་རྒྱ་མིར་མཐོང་ཆུང་དང་ཕྱིར་འབུད་བྱ་རྒྱུར་དོགས་པ་བཟའ་བཞིན་ཡོད་པས་རེད།
གོང་ས་མཆོག་ནས། སྔ་དུས་སམ་གཅིག་དགུ་ལྔ་བཅུའི་གོང་དུ་བོད་ཡུལ་ན་རྒྱ་མི་གནས་སྡོད་བྱ་མཁན་ཡོད། ངོས་རང་གི་སྐྱེ་ཡུལ་ནའང་ཁ་ཆེའི་ཆོས་ལུགས་ལ་དད་མོས་བྱ་མཁན་གྱི་ཧུའུ་མི་རིགས་ཡོད་ལ་རྒྱ་མི་རིགས་ཀྱང་ཡོད། འབྱུང་འགྱུར་ནང་རྒྱ་མི་རིགས་གནས་སྡོད་བྱ་མཁན་ཏན་ཏན་ཡོང་གི་རེད། ཡིན་ནའང་། གནད་འགག་ཐུག་ས་ཞིག་ནི་ད་ལྟའི་ནང་སོག་ལྟ་བུ་ཆགས་མི་རུང་བ་དེ་རེད། སོག་རིགས་ཚོ་གྲངས་ཉུང་བ་ཆགས་ཡོད་པ་རེད། འདི་ལྟར་བྱས་ཚེ་རང་སྐྱོང་གི་དོན་སྙིང་བོར་བ་རེད། བོད་ས་འགའ་ཞིག་ཏུ་རྒྱ་མི་རིགས་ཀྱི་མི་འབོར་ཇེ་མང་ལ་ཕྱིན་པའི་སྟབས་ཀྱིས་བོད་ཀྱི་སྐད་ཡིག་དང་རིག་གཞུང་འཇིག་ཉེན་ཚབས་ཆེན་འཕྲད་ནས་ཡོད།
ཝང་ལིས་ཞུང་། རྒྱབ་སྐྱོར་ཨང་རིམ་ལྔ་པའི་དྲི་བ། སློབ་དཔོན་ཆེན་མོ་མཆོག སྐུ་ཉིད་ཀྱི་ཕྱག་དེབ་ནང་བཀོད་པ་ལྟར་ན། བོད་ཡུལ་ནི་ཞི་འཇམ་ལྡན་པའི་ནང་པའི་རྒྱལ་ཁབ་ཅིག་ལ་འགྲེལ་བརྗོད་བྱས་པ་དང་། རྒྱ་ནག་གཞུང་གིས་མུན་ནག་དང་ཞིང་བྲན་ས་ཁུལ་ཞིག་ཏུ་འགྲེལ་བཤད་བྱས་པ་གཉིས་བར་ཐག་ཧ་ཅང་རིང་པོ་འདུག མ་ཟད། པར་རིས་དང་བརྙན་ཕབ་མང་པོ་ཞིག་ནས་དེ་སྔོན་ཞིང་བྲན་ལམ་ལུགས་གི་གདུག་རྩུབ་དང་མུན་ནག་དངོས་ར་འཕྲོད་ཡོད། སློབ་དཔོན་ཆེན་མོ་མཆོག་ནས་ཧེ་བག་འདི་ཙམ་ཇི་ལྟར་བྱས་ནས་བྱུང་བ་ཡིན་པ་འགྲེལ་བཤད་ཅིག་བརྒྱབ་ན་འགྲིག་གམ།
གོང་ས་མཆོག་ནས། སྔ་དུས་ཀྱི་བོད་ཟེར་ནའང་འདྲ། གཅིག་དགུ་ལྔ་བཅུའི་གོང་དུ་རྗེས་ལུས་ཀྱི་སྤྱི་ཚོགས་ཤིག་ཡིན་པ་རེད། སྒྲིག་ལམ་འཐུས་ཚང་མེད་པ་ང་ཚོས་ངོས་ལེན་བྱེད་ཀྱི་ཡོད། སུས་ཀྱང་སྔ་མོའི་བོད་ནི་ལྷ་ཡུལ་རེད་ཅེས་ཤོད་ཀྱི་ཡོད་པ་མ་རེད། ད་ལྟའི་བོད་ཕྱི་ནང་གིི་རྩམ་ཟན་ཁྲོད་དུ། མི་སུ་ཞིག་གིས་ཀྱང་ལམ་ལུགས་རྙིང་པར་བསྐྱར་ལོག་བྱ་བསམ་གྱི་ཡོད་པ་མ་རེད། དེ་ནི་རྨི་ལམ་ན་ཡང་རྨིས་མྱོང་ཡོད་ཀྱི་མ་རེད་ཅེས་བཤད་ཆོག་པ་ལྟ་བུ་རེད། ཕྱོགས་གཞན་ཞིག་ནས་རྒྱ་ནག་སྲིད་གཞུང་གིས་ སྔ་མོའི་བོད་ཀྱི་སྤྱི་ཚོགས་ནི་དམྱལ་ཁམས་ནང་བཞིན་རེད་ཅེས་དྲིལ་བསྒྲགས་བྱེད་ ཀྱི་ཡོད། འདི་ལྟ་བུའི་བུའི་འགྲེལ་བརྗོད་དང་དོན་དངོས་གཉིས་ལའང་བར་འགྱངས་ཧ་ཅང་ཆེན་པོ་ ཡོད། དེར་བརྟེན་དེ་སྔོན་རྒྱ་ནག་གིས ༼ སྐྱེ་མི་ཆོག་པའི་མི ༽ ཞེས་པའི་གློག་བརྙན་བཟོ་སྐྲུན་བྱས་པ་དེ་ཡང་ཁྱབ་བསྒྲགས་འབའ་ཞིག་གི་ཆེད་དུ་ཡིན་པ་རེེད། བོད་མི་གང་མང་ཞིག་གིས་ཁས་ལེན་བྱ་ཐབས་ཡོད་པ་མ་རེད། ཅིའི་ཕྱིར་ཞེ་ན། གློག་བརྙན་གྱི་ནང་དོན་དང་དོན་
དངོས་མཐུན་གྱི་མེད་པས་རེད། དཔེར་མཚོན་ན། རིག་གསར་སྐབས་སུ་རིག་གནས་གསར་བརྗེ་བྱས་པས་རྒྱལ་ཁ་ཆེན་པོ་ཐོབ་པ་ནན་བཤད་བྱེད་ཀྱི་ཡོད། ཡིན་ནའང་། དེའི་རྗེས་ནས་དངོས་ཡོད་གནས་ཚུལ་ལ་སྦ་གསང་བྱ་ཐབས་མེད་པ་ཆགས་དུས། དེ་ལྟ་བུའི་དྲིལ་བསྒྲགས་ལ་སྟོབས་ཤུགས་གང་ཡང་ཡོད་པ་མ་རེད། དེ་བཞིན་དུ་དྲུག་བཞིའི་གནད་དོན་ཡང་གཅིག་མཚུངས་རེད། འཛམ་གླིང་ཡོངས་ཀྱིས་ཧ་གོ་ནས་ཡོད་པ་རེད། འོན་ཏེ། རྒྱ་ནག་གཞུང་གིས་ཁྱབ་བསྒྲགས་བྱེད་སྐབས་ཕལ་ཆེར་གནས་ཚུལ་ཅི་ཡང་བྱུང་མེད་པ་ལྟར་བརྗོད་ཀྱི་ཡོད། གནད་དོན་ཆེས་གལ་འགངས་ཆེ་ཤོས་ཤིག་ནི། ཁྱོད་ཚོ་མི་རེ་ངོ་རེ་ནས་དྲང་བདེན་དང་། དངོས་ཡོད། ཚན་རིག་བཅས་ལ་བརྟེན་ནས་བརྟག་དཔྱད་དང་ཞིབ་འཇུག་བྱ་དགོས་ངེས་རེད། འདི་ནི་ཧ་ཅང་གཙིགས་ཆེན་རེད། ངས་རྣམ་ཀུན་བོད་མི་ཚོར་ཤོད་ཀྱི་ཡོད། ངས་བཤད་པ་ལ་བརྟེན་ནས་ཁྱོད་ཀྱིས་ཁས་ལེན་དང་དང་ལེན་བྱ་མི་དགོས། ཁྱོད་ཚོས་རྟོག་ཞིབ་བྱོས་ཞེས་ཤོད་ཀྱི་ཡོད། ནང་པ་ཞིག་ཡིན་པའི་ཆ་ནས་ཁྱོས་ཚོས་ངས་བཤད་པའི་བསླབ་བྱ་ལ་ཡང་དབྱེ་ཞིབ་དང་ཤེས་རྟོགས་གཏིང་ཚུགས་བྱ་དགོས།
ཝང་ལིས་ཞུང་། རྒྱབ་སྐྱོར་ཨང་རིམ་དྲུག་པའི་དྲི་བ། གལ་ཏེ་ད་ལྟའི་རྒྱ་ནག་གཞུང་གིས་སྐུ་ཉིད་ཕྱིར་བོད་དུ་ཕེབས་བཅུག་པ་དང་། བོད་རང་སྐྱོང་བྱ་བཅུག་པ་ཡིན་ན། ཁྱེད་ཀྱིས་བོད་དུ་ཆབ་སྲིད་ལམ་ལུགས་ག་འདྲ་ཞིག་བསྣམས་ཕེབས་རྒྱུའི་རེ་བའམ་འཆར་གཞི་ཡོད།
གོང་ས་མཆོག་ནས། འདི་ནི་གཙོ་ཆེ་ཤོས་བོད་ནང་དུ་ཡོད་པའི་བོད་མི་ཚོ་དང་། ལྷག་པར་དུ་ཤེས་ཡོན་པ་ཚོའི་དངོས་ཐོག་བདེན་འཚོལ་གྱི་རྣམ་པ་ལ་བལྟས་ནས་ཐག་གཅོད་བྱ་རྒྱུ་རེད། འདས་པའི་མི་ལོ་ལྔ་བཅུའི་ནང་ང་ཚོའི་བཙན་བྱོལ་སྤྱི་ཚོགས་སུ་སྤྱི་ཚོགས་ཀྱི་ལམ་ལུགས་དམངས་གཙོ་ཅན་དུ་མངོན་འགྱུར་བྱུང་ཟིན་པ་རེད།
ཝང་ལིས་ཞུང་། རྒྱབ་སྐྱོར་ཨང་རིམ་བདུན་པའི་དྲི་བ་སྔ་མ། དྲི་བ་འདི་ནི་ཕལ་ཆེར་རྣོ་ངར་ཅན་ཞིག་རེད་པས། ངས་ཏཱ་ལའི་བླ་མ་མཆོག་ལ་འབུལ་རྒྱུའི་འདོད་པ་ཆེན་པོ་ཡོད། རྒྱ་ནག་གཞུང་ཕྱོགས་ནས་སྐུ་ཉིད་ལ་སྐྱོན་བརྗོད་ཤུགས་ཆེ་ཤོས་ཤིག་ཀྱང་རེད། དེ་ནི་ཁྱེད་ཀྱིས་བོད་དུ་དམག་དཔུང་བཅའ་སྡོད་མི་བྱེད་པའི་རེ་བ་བཏོན་ཡོད་པ་དེ་རེད། འདི་ནི་རྣམ་པ་བསྒྱུར་བའི་རང་བཙན་གྱི་རྩ་བའི་སྣང་ཚུལ་ཞིག་རེད་ཟེར་གྱི་ཡོད། ཁྱེད་ཀྱིས་ད་ལྟ་ཡང་འདི་ལྟར་བོད་དུ་དམག་དཔུང་བཅའ་སྡོད་མི་བྱ་བར་རེ་བ་རྒྱག་གི་ཡོད་དམ། བདུན་པའི་དྲི་བ་ཕྱི་མ། དམག་དཔུང་བཅའ་སྡོད་བྱ་ཆོག་རྒྱུ་ནི་ས་ཁོངས་བདག་དབང་གི་དབང་ཆ་གལ་ཆེན་ཞིག་རེད། བོད་དུ་དམག་དཔུང་སྡོད་མི་ཆོག་པའི་ལངས་ཕྱོགས་འདི་ནི་རྒྱ་ཆེའི་རྒྱ་མི་དམངས་ཡོངས་རྫོགས་ཀྱིས་ཕལ་ཆེར་དང་ལེན་བྱ་ཐུབ་ཀྱི་མ་རེད། ཁྱེད་ཀྱིས་ལྟ་ཚུལ་འདིར་མཚམས་འཇོག་བྱ་སྲིད་དམ། གོང་ས་མཆོག་ནས། སྤྱིར་ང་ཚོས་རང་སྐྱོང་ཤོད་ཀྱི་ཡོད། ཡིན་ནའང་ཕྱི་འབྲེལ་དང་རྒྱལ་སྲུང་དབུས་གཞུང་ནས་འགན་འཁུར་དགོས་ཞེས་རྣམ་ཀུན་ནས་ཁ་གསལ་གཏིང་གསལ་བརྗོད་ཀྱི་ཡོད། སྔ་དུས་ནས་ཕྲན་གྱིས་བརྗོད་མྱོང་། རྒྱ་གར་དང་བལ་ཡུལ་བཅས་མཐའ་འཁོར་རྒྱལ་ཁབ་ཁག་དང་མཛའ་གྲོགས་ཆགས་པ་ཡིན་དུས། ཕན་ཚུན་ཡིད་ཆེས་ཡོད་པ་རེད། དེའི་དུས་སུ་བོད་ཞི་བདེའི་ས་ཁུལ་ཞིག་ཆགས་པ་རེད། འདི་ནི་རེ་བ་དང་ཕུགས་བསམ་ཞིག་རེད། གཅིག་པ་རེད། འཛམ་གླིང་ཡོངས་གཅིག་པ་རེད། དེར་བརྟེན་སེམས་ཁྲལ་བྱ་དགོས་པ་མ་རེད།
ཝང་ལིས་ཞུང་། རྒྱབ་སྐྱོར་ཨང་བརྒྱད་པའི་དྲི་བ། མིག་སྔའི་གནས་བབ་ནས་བལྟས་པ་ཡིན་ན། སྐྱབས་མགོན་ཏཱ་ལའི་བླ་མ་སྐུ་འཚོ་བཞུགས་རིང་ཞི་བའི་ངང་བོད་ཀྱི་གནད་དོན་ཐག་གཅོད་ཐུབ་རྒྱུའི་རེ་བ་མེད་པ་ལྟར་ཆགས་ཡོད། སྐུ་ཉིད་ནས་བོད་ཀྱི་མདུན་ལྗོངས་ལ་ཅི་ལྟར་ལྟ་གི་ཡོད།
གོང་ས་མཆོག་ནས། རྒྱ་ནག་དམར་ཤོག་དབུ་བརྙེས་ནས་ལོ་ངོ་དྲུག་ཅུའི་ནང་བལྟས་པ་ཡིན་ན། ཕྲན་ནས་མའོ་ཡི་དུས་རབས་དང་། ཏེང་གི་དུས་རབས། ཅང་གི་དུས་རབས། ཧུའུ་དུས་རབས་བཅས་དབྱེ་བ་ཕྱེ་གི་ཡོད། འགྱུར་བ་ཧ་ཅང་ཆེན་པོ་ཐེབས་པ་རེད། དེའི་ཕྱིར་མི་རིགས་སྲིད་ཇུས་འགྱུར་བ་འགྲོ་ངེས་ཡིན་པ་ཕྲན་ཡིད་ཆེས་བརྟན་པོ་ཡོད། ལྷག་ཏུ་བོད་ཀྱི་གནད་དོན་ཕན་ཚུན་རོགས་རེས་ཀྱི་རྨང་གཞིའི་ཐོག་ཐག་གཅོད་བྱ་ཐུབ་ཀྱི་རེད། དེ་སྔོན་བོད་དུ་ལས་ཀ་བྱས་ནས་ད་ལྟ་ལས་འཁྱུར་ངལ་གསོ་ན་ཡོད་པའི་ལས་བྱེད་དང་ཏང་ཡོན། དེ་བཞིན་རྒྱ་ནག་གི་ཤེས་ཡོན་པ་ཚོས་མི་རིགས་སྲིད་ཇུས་ལུགས་མཐུན་མེད་པའི་བསམ་འཆར་འདོན་མགོ་བརྩམས་ནས། མི་རིགས་སྲིད་ཇུས་ལ་བསྐྱར་ཞིབ་དང་ཡར་རྒྱས་གཏོང་དགོས་པ་བརྗོད་ཡོད། དེས་ན། ངོས་ཀྱི་བསམ་པར་རིང་མིན་ནང་འགྱུར་བ་ཏན་ཏན་འགྲོ་གི་རེད་ལ། གནད་དོན་ཐག་གཅོད་བྱ་ཐུབ་ཀྱི་རེད་བསམས་ཡོད།
ཝང་ལིས་ཞུང་། གུས་བཀུར་འོས་པའི་ཏཱ་ལའི་བླ་མ་མཆོག རྒྱ་ཡིག་དྲ་གྲོགས་ཚོས་བཏོན་གནང་བའི་དྲི་བ ༢༧༠ནས་དེ་རིང་ང་ཚོས་ཉུང་ངུ་ཞིག་བཏུས་ཏེ་མགོ་བརྩམས་པ་རེད། སྐུ་ཉིད་ཀྱིས་ལན་འདེབས་གནང་བ་ཁག་ལ་ལྟ་ཚུལ་དང་གནད་དོན་གསར་པ་བཅས་ད་དུང་ཡང ༼ ཏཱ་ལའི་བླ་མ་དང་ཋེ་ཋེར་དྲ་ཐོག་གི་གཏམ་གླེང ༽ ནང་མུ་མཐུད་འཕར་སྣོན་ཡོང་གི་རེད་པས། གང་ཉིད་ནས་མུ་མཐུད་ཐུགས་སྣང་ཡོང་བ་ཞུ་རྒྱུ་མ་ཟད། ང་ཚོ་ཐུན་མོང་ནས་འབད་བརྩོན་གྱིས་དུས་རབས་ལ་འགྱུར་བ་གཏོང་ནུས་ཀྱི་དྲ་རྒྱའི་ལག་རྩལ་འདིར་བཀོལ་སྤྱོད་མཐར་ཕྱིན་པ་བྱས་ཏེ། བོད་ཀྱི་གནད་དོན་ཐག་གཅོད་བྱེད་པའི་ཁ་ཕྱོགས་དེ་དཔོན་རིགས་ཚོའི་བར་གྱི་ལྐོག་གྲོས་ནས་རྒྱ་བོད་མི་དམངས་ཚོས་ལྷག་བསམ་ཟོལ་མེད་དང་དམངས་གཙོའི་གྲོས་མོལ་ནང་རྒྱ་སྐྱེད་བྱ་ཐུབ་རྒྱར་སྙིང་ནས་རེ་སྨོན་བྱ་བཞིན་ཡོད། ཐུགས་རྗེ་ཆེ།
གོང་ས་མཆོག་ནས། སླད་མར་ཡང་འདི་ལྟ་བུའི་གཏམ་གླེང་རྒྱུན་པར་བྱ་ཐུབ་ན་བསམ་ཡོད།
ངེད་དྲ་ཚིགས།


c: text/html

text:
སྦྲ་ནག་ཅེས་པ་ནི་བོད་ཀྱི་གདོད་མའི་དུས་ཀྱི་སྡོད་གནས་ རིགས་ཤིག་ཡིན་ལ་བོད་བཙན་པོའི་སྐབས་ནས་བཟུང་དམག་གུར་གྱི་བྱེད་ནུས་ཡོངས་སུ་ ཚང་པར་བྱས་ཡོད། དེ་ལ་ཐུན་མོང་མ་ཡིན་པའི་ཁྱད་ཆོས་མང་པོ་ཞིག་ཡོད། སྦྲ་ནག་གི་རྒྱུ་ནི་མཚོ་ངོས་ལས་མཐོ་ཚད་རྨིད་བཞི་སྟོང་ལྷག་གི་མཐོ་སྒང་དུ་འཚོ་ གནས་བྱེད་ཐུབ་པའི་སྲོག་ཆགས་ཤིག་སྟེ།
འཛམ་གླིང་གི་སྣེ་མོ་གསུམ་པ་བོད་ཁོ་ནར་མ་གཏོགས་མེད་པའི་ནོར་ནག་གི་རྩིད་ཁུལ་ ལས་སྣོན་བྱས་ཏེ་འཐག་པའི “རེ”ཞེས་པ་དེ་ཡིན་ལ། ནོར་རྩིད་ཀྱི་ལྗིད་ཚད་ཡང་མོ་ཡིན་པས་མཚེར་སོགས་སྤོར་བདེ་བ་དང་། ཆར་ཆུ་དང་འཕྲད་ན་རང་བཞིན་གྱིས་གྲིམ་པོར་གྱུར་ཏེ་སྲ་མཁྲེགས་སུ་འགྲོ་བའི་ནུས་ པ་ཡོད་པས་ཆུ་ཁོག་པ་དང་། ནོར་ཁུལ་གྱིས་ཧ་ཅང་གི་དྲོད་སྟེར་ཐུབ་པ་སོགས། མདོར་ན་ལྷགས་རླུང་དང་ཁ་ཆར་ཁོག་པ་དང་། ཉི་འོད་ཀྱི་དྲོད་ལེན་ཞིང་འཚེ་བ་འགོག་པ། ནང་དུ་སྒྱེད་པུའམ་ཐབ་ཀ་བཙུགས་ནས་མེ་བུས་ཆོག་པ། སྦྲ་ཆེན་ཡིན་ན་ཐབ་ཀ་གསུམ་བཞི་བང་རིམ་ལྟར་བཙུགས་ཆོག་ཅིང་ནང་དུ་མི་བརྒྱ་ཕྲག་ ཁ་ཤས་ཤོང་ཐུབ། རྒྱུན་ལྡན་གྱི་སྦྲ་ནང་དུ་ཐབ་ཀ་ཆེན་པོ་གཅིག་ལས་མེད་པ་དང་། ནང་མི་བཅུ་ཕྲག་མཉམ་སྡོད་བྱས་ཆོག མཚེར་སོགས་སྤོར་སྐབས་འཁྱེར་བདེ་བའི་ཁྱད་ཆོས་ཡོད་པར་མ་ཟད། བོད་མི་ཚོས་སྦྲ་ནག་གི་དབྱིབས་ནི་རུལ་སྦལ་ཞིག་དང་ཀུན་ནས་མཚུངས་པས་བོད་མིའི་ ངག་རྒྱུན་དུ་རུས་སྦལ་ནི་ས་དགྲའི་གནོད་པ་འགོག་བྱེད་ཅིག་ཏུ་བརྩི་བས་སྦྲ་ནག་ ཕུབ་ས་ནས་ས་དགྲ་མི་འབྱུང་ཟེར་སྲོལ་ཡོད་ཅིང་། གྲུ་བཞི་ནར་མོའི་དབྱིབས་ལ་ཆེ་ཆུང་ལྟར་ཆོན་ཐག་བཞིའམ་ཡང་ན་དེ་ལས་མང་པ་དང་། སྒོ་ཆོན་ཐོག་འོག་གཉིས་། ཕུག་ཆོན། དཀྱིལ་ཆོན། གྲུ་ཐིག སུམ་ཐིག ཁ་ཐིག ངོ་ཐིག ཟུང་ང་སོགས་ཡོད། གཞན་ཡང་གློ་བུར་བའི་འཇབ་རྒོལ་དང་། མཚེར་ས་སྤོར་བདེ་བའི་ཆེད་དུ་ཕོ་ཁྱིམ་མོ་ཁྱིམ་དུ་བཀར་ཏེ་དུམ་བུ་གཉིས་སུ་ གྲུབ་པར། ངོ་ཐིག་དང་ཟུང་ང་སོགས་ལ་ཆ་རུ་སྤྲད་ནས་སྟབས་བདེའི་རང་བཞིན་གྱི་ལྷུ་བསྒྲིགས་ བྱས་ཡོད། དེ་བཞིན་དུ་ཕོ་ཁྱིམ་མོ་ཁྱིམ་གྱི་དབྱེ་བ་ལྟར་ཕོ་ལུང་མོ་ལུང་ཞེས་པའི་ཟུང་ཐག་ གཉིས་ཀྱང་དམིགས་བསལ་གྱིས་བཏགས་ཡོད་པ་དང་། ལྷག་པར་དུ་ཕོ་ཡིན་ན་ཕོ་ཁྱིམ་དུ་སྡོད་པ་དང་མོ་ཡིན་ན་མོ་ཁྱིམ་དུ་བཟའ་བཏུང་ གཡོ་སྐོལ་བྱེད་ས་ཡིན། ས་གཞན་ནས་འོང་བའི་མགྲོནཔོ་ཞིག་ཡིནའང་ཕོ་ཡིན་ན་ཕོ་ཁྱིམ་དུ་སྡོད་པ་ལས་མོ་ ཁྱིམ་དུ་འདུག་སྲོལ་མེད། འདི་ནི་བོད་སྦྲ་ནག་ཅན་གྱི་དམིགས་བསལ་གྱི་ཁྱད་ཆོས་སམ་ཡབ་མེས་དུས་ནས་ཟམ་མ་ཆད་ པའི་གོམས་འདྲིས་དང་ཡང་ན་གནའ་སྲོལ་ཁྱད་པར་བ་ཞིག་ཡིན།

robotstxt: allowed

filter: keep


text:
པག་ཀི་སི་ཐན། དབྱི་སཱ་ལ་མ་བྷ་ཊི། སྤྱི་ལོ་2018ཟླ་3ཚེས་30ཉིན། ད་ལྟ་ཆུ་ཚོད་གཅིག་ཙམ་སྔོན་དུ་རྒྱ་གར་བང་ཆེན་(Indian Express)གསར་ཁང་སོགས་ཀྱིས་གནས་ཚུལ་སྤེལ་བཞིན་པ་ནི། མི་ལོ་5ལྷག་ཙམ་རྗེས་སུ་མཱ་ལ་ལ་(Malala Yousafzai)ཕྱིར་རང་ཡུལ་ལ་འཚམས་གཟིགས་སུ་བསླེབས་ཡོད་པའི་གནས་ཚུལ་བརྗོད། དེ་ཡང་ལོ་ལྔའི་གོང་དུ་པག་ཀི་སི་ཐན་ནང་ཡོད་མཛེས་སྡུག་ལྷ་ཡུལ་ལ་འགྲན་པར་གྲགས་པའི་སཱ་ཝ་ཏི་(SAWAT)ཡུལ་ལུང་གི་བུ་མོ་རང་ལོ་15སོན་པ་མཱ་ལ་ལའི་མགོ་བོར་དྲག་སྤྱོད་པས་མེ་མདའ་བརྒྱབས་ཏེ། ཡུལ་དེ་གའི་སློབ་གྲྭར་འགྲོ་བཞིན་པའི་བུ་མོ་ན་ཆུང་ཚོར་སློབ་སྦྱོང་བྱས་ནས་ཡོང་རྒྱུ་དེ་ཡིན་པའི་ཉེན་བརྡ་བཏང་བ་རེད། འོན་ཀྱང་། སྟབས་ལེགས་པར་ཁོ་མོའི་སྲོག་ཐར་ཏེ་དབྱིན་ཡུལ་དུ་སྨན་བཅོས་བྱེད་པར་བསྐྱལ་བ་རེད། ཁོ་མོ་དྲག་སྐྱེད་བྱུང་བའི་དུས་དེ་ནས་སྔར་རང་ཉིད་པག་ཀི་སི་ཐན་དུ་ཡོད་དུས་ལྟར་བུ་མོའི་ཤེས་ཡོན་གོ་སྐབས་འཐབ་རྩོད་མུ་མཐུད་བྱ་མུས་བཞིན་སྤྱི་ལོ་2014ལོའི་འཛམ་གླིང་ཞི་བདེའི་གཟེངས་རྟགས་ཐོབ་ཡོད།
ད་ལན་མཱ་ལ་ལ་ཕྱིར་རང་ཡུལ་དུ་ལོག་བསླེབས་ཡོད་ཀྱང་པག་ཀི་སི་ཐན་གཞུང་ཕྱོགས་ནས་ཁོ་མོའི་བདེ་འཇགས་གནད་དོན་ཐད་སེམས་འཚབ་ཧ་ཅང་བྱེད་བཞིན་ཡོད་པར་བརྗོད་ཅིང་། དེ་རིང་རེས་གཟའ་པ་སངས་ཉིན་ཁོ་མོའི་ཕ་ཡུལ་དངོས་སཱ་ཝ་ཏི་གྲོང་ཁུལ་དུ་བསྐྱོད་འཆར་བསྒྲིགས་ཡོད་ཀྱང་། འགྲུལ་བཞུད་ཡོད་ཚད་ཚད་མཐོའི་གསང་བའི་ངང་གྲ་སྒྲིག་བྱེད་བཞིན་ཡོད་པའི་གནས་ཚུལ་ཐོན། ཁོ་མོ་པག་ཀི་སི་ཐན་དུ་ཕྱིར་ལོག་བྱ་ཐུབ་པ་ནི་ཁོ་མོའི་ཕུགས་བསམ་ཡིན་ཞིང་། མདང་དགོང་པག་ཀི་སི་ཐན་གྱི་བརྙན་འཕྲིན་ལེ་ཚན་བརྒྱུད་ཁོ་མོས་འགྲེལ་བརྗོད་བྱས་དོན།“རང་ཡུལ་དུ་ཕྱིར་ལོག་བྱ་རྒྱུ་བྱུང་བ་དེ་ནི་རང་ཉིད་ཀྱི་རྨི་ལམ་ཡིན།”ཞེས་བརྗོད་འདུག
མཱ་ལ་ལ་པག་ཀི་སི་ཐན་ལ་ཕྱིར་ལོག་བྱུང་བ་དེར་པག་ཀི་སི་ཐན་གཞུང་ཕྱོགས་ཀྱིས་བདེ་སྲུང་གྲ་སྒྲིག་ཧ་ཅང་ཚད་མཐོ་བྱ་དགོས་པའི་གནས་སྟངས་སུ་གྱུར་ཞིང་། ཁོ་མོ་དང་ཐུག་འཕྲད་བྱ་མི་གལ་ཆེའི་མི་སྣ་སུ་ཡིན་ཡང་ཐུག་འཕྲད་དུས་བཀག་ཟིན་ལ་ཉེ་བའི་སྐབས་མ་གཏོགས་ཡོད་ཚད་གསང་བའི་ངང་གྲ་སྒྲིག་བྱ་དགོས་ཁེལ་བཞིན་ཡོད་འདུག སྤྱིར་མཱ་ལ་ལར་འཛམ་གླིང་གི་ས་ཕྱོགས་གང་ས་ནས་དགའ་མོས་བྱ་མཁན་གྲངས་མེད་ཡོད་པ་དང་། དམིགས་བསལ་པག་ཀི་སི་ཐན་གྱི་ནང་དུ་ཁོ་མོར་དགའ་མོས་བྱ་མཁན་གྱི་ཚོགས་པའང་ཡོད་པར་བརྗོད་ཅིང་། ད་ལན་ཁོ་མོར་ཐུག་འཕྲད་བྱ་རྒྱུའི་གོ་སྐབས་ལྷོད་ལྷོད་ཅིག་ཀྱང་མ་བྱུང་ཞེས་གསར་འགྱུར་བརྒྱུད་ལམ་ཁག་ནས་པག་ཀི་སི་ཐན་གཞུང་ལ་སྐྱོན་བརྗོད་བྱེད་བཞིན་མཆིས། ད་ལྟའི་ཆར་མཱ་ལ་ལ་པག་ཀི་སི་ཐན་དུ་སྡོད་རིང་གི་མཛད་རིམ་ཡོད་ཚད་གསལ་པོ་མེད་པར་གླེང་།
ཁོ་མོའི་ཕ་ཡུལ་སཱ་ཝ་ཏི་ནི་པག་ཀི་སི་ཐན་བྱང་ནུབ་མཚམས་སུ་གནས་ཡོད་པ་དང་། ཡུལ་ལུང་དེ་ཉིད་ཀྱི་མཛེས་སྡུག་ཐད་པག་ཀི་སི་ཐན་དུ་སྙན་པའི་གྲགས་པ་ཕྱོགས་ཀུན་ལ་ཁྱབ་འདུག དེ་ཡང་ཡུལ་ལུང་དེ་ཉིད་སྤྱི་ལོའི་དུས་རབས་11བར་ནང་པས་དབང་སྒྱུར་གྱི་ས་གནས་ཡིན། མ་ཟད། པག་ཀི་སི་ཐན་གྱི་གྷན་རྡ་ར་(Gandhara)ནང་པའི་རྒྱལ་རྒྱུད་ཀྱི་ནང་ཆོས་སློབ་སྦྱོང་བྱ་ཡུལ་གྱི་ལྟེ་གནས་གཙོ་བོར་ཡུན་རིང་གནས་འདུག འོན་ཀྱང་། སྤྱི་ལོ་དུས་རབས་11ནས་དབྱི་སི་ལམ་ཆོས་ལུགས་དར་འཕེལ་ཤུགས་ཆེན་ཕྱིན་རྗེས་རིམ་པས་ནང་ཆོས་ཉམས་འགོ་ཚུགས་ཏེ་མཐར་ནང་པའི་ཤུལ་ཙམ་ལས་མ་ལུས་པར་གྱུར་ཡོད། སྤྱི་ལོ་2007ལོར་ཡུལ་ལུང་དེ་ཉིད་ཏཱ་ལི་བྷན་དྲག་སྤྱོད་ཚོགས་པའི་དབང་སྒྱུར་འོག་ཚུད་དེ་ལོ་ངོ་སྟོང་ཕྲག་ལས་བརྒལ་བའི་སྟོན་པའི་སྐུ་བརྙན་འབར་རྫས་ཀྱིས་གཏོར་བ་དང་། དེ་གའི་གྲོང་ཁུལ་གྱི་འགྲོ་ལུགས་ཡོངས་སུ་བཅོས་སྒྱུར་བྱ་འགོ་བཙུགས་ཏེ་བུ་མོ་ཡོད་ཚད་སློབ་སྦྱོང་བྱ་རྒྱུ་མེད་པའི་ལམ་ལུགས་གསར་འཛུགས་བྱས། དེ་བཞིན་རང་སྣང་གང་དྲན་གྱི་ཁྲིམས་ལུགས་དུ་མ་ཞིག་བཟོས་ཏེ་སཱ་ཝ་ཏི་ཡུལ་ལུང་གི་མཛེས་སྡུག་ཡོངས་སུ་མྱ་ངམ་ཐང་དུ་གྱུར་བའི་གནས་ཚུལ་བྱུང་མྱོང་ཡོད། སྟབས་ལེགས་པར་མཐར་སྤྱི་ལོ་2009ལོར་པག་ཀི་སི་ཐན་གཞུང་གིས་སཱ་ཝ་ཏི་དྲག་སྤྱོད་པའི་ལག་ནས་ཕྱིར་བླངས་ཐུབ་པ་བྱུང་ཡོད།
©བོད་ཀྱི་དེ་ཕོའི་དྲ་བའི་ཐོག་ནས་གསར་འགྱུར་དང་རྩོམ་ཡིག་ཅི་ཞིག་བརྒྱུད་སྐུལ་གནང་ཡང་ཡིན་ཅིག་(ཡོང་ཁུངས། བོད་ཀྱི་དེ་ཕོ་གསར་ཁང་།)ཞེས་འགོད་དགོས། དེ་ནི་སྒེར་གྱི་གཤིས་སྤྱོད་ཀྱི་གནད་དོན། ཤེས་ཡོན་གྱི་ཆུ་ཚད། རྩོམ་ཡིག་གི་བདག་ཐོབ། ཁྲིམས་ལུགས་ཀྱི་གནད་དོན་བཅས་ཡིན།
བོད་ཀྱི་དེ་ཕོ་གསར་ཁང་།


text: ཟླ་8ཚེས་19ཉིན་གྱི་སྔ་དྲོ། ཆབ་མདོ་གྲོང་ཁྱེར་གྱི་སྐབས་བཞི་པའི་གཙང་གསུམ་ཇ་རྟའི་རིག་གནས་སྒྱུ་རྩལ་དུས་ཆེན་ཅིན་ཁྲང་ལུས་རྩལ་རིག་གནས་ལྟེ་གནས་སུ་འཚོགས་ཤིང་། སྐབས་འདིའི་རིག་གནས་སྒྱུ་རྩལ་དུས་ཆེན་དེ“ལོ་ངོ་སྟོང་གི་གནའ་ལམ། བཀྲ་ཤིས་ལོ་ཟླ”ཞེས་པ་བརྗོད་དོན་གཙོ་བོར་བྱས་པ་དང་། 《དགའ་སྤྲོ་འཁོལ་བའི་གཙང་གསུམ》དང་། 《ཚེ་སྲོག་གི་བསྟོད་གླུ》 《བཀྲག་མདངས་འཚེར་བའི་མུ་ཏིག》སོགས་འཁྲབ་ཚན་གྱི་གར་སྟབས་ཁྲོད་རིག་རྩལ་འཁྲབ་སྟོན་འགོ་ཚུགས་པ་རེད། ཤེས་རྟོགས་བྱུང་བར་གཞིགས་ན། སྐབས་འདིའི་རིག་གནས་སྒྱུ་རྩལ་དུས་ཆེན་རིང་ད་དུང་ཁྱད་ལྡན་ཐོན་ཟོག་འགྲེམས་ཚོང་དང་། ཁྱད་ལྡན་ཡུལ་སྐོར་མྱོང་རོལ། ཡིག་གཟུགས་དང་རི་མོའི་བརྩམ་བྱ་འགྲེམས་སྟོན་སོགས་ཀྱི་བྱེད་སྒོ་སྤེལ་ནས། ཆབ་མདོའི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འགྱུར་ལྡོག་གསར་པ་དང་མི་རིགས་ཁག་གི་མི་དམངས་ཀྱི་མཐུན་སྒྲིལ་འབད་འཐབ་ཀྱི་བསམ་པའི་ཉམས་འགྱུར་མངོན་རྒྱུ་ཡིན་ཞིང་། འདི་ནི་འགོ་ཚུགས་མཛད་སྒོའི་ཚོགས་ར་ཡིན་པ།


text:
ཚེས་10ཉིན་གྱི་ཕྱི་དྲོ། རང་སྐྱོང་ལྗོངས་དབུལ་སྒྲོལ་འགག་སྒྲོལ་བཀོད་འདོམས་པུས་ཆེད་དོན་ཚོགས་འདུ་འཚོགས་ཏེ་རང་སྐྱོང་ལྗོངས་ཀྱི་ནོར་སྲིད་བསྡུ་སྒྲིལ་མ་དངུལ་བགོ་འགྲེམས་འཆར་གཞི་དང་། ཡུལ་གཞན་དུ་གནས་སྤོས་དབུལ་སྐྱོར། ཐོན་ལས་དབུལ་སྐྱོར་དང་དེ་བཞིན་དངུལ་རྩའི་དབུལ་སྐྱོར་བཅས་ཀྱི་འབྲེལ་ཡོད་སྲིད་ཇུས་ཞིབ་འཇུག་བྱས་པ་དང་འབྲེལ་གོམ་སྟབས་རྗེས་མའི་ལས་དོན་ལ་བཀོད་སྒྲིག་ཀྱང་གནང་བ་རེད།
ལྗོངས་ཏང་ཨུད་ཀྱི་རྒྱུན་ཨུ། རང་སྐྱོང་ལྗོངས་ཀྱི་རྒྱུན་ལས་ཀྲུའུ་ཞི་གཞོན་པ། ལྗོངས་དབུལ་སྒྲོལ་འགག་སྒྲོལ་བཀོད་འདོམས་པུའི་སྤྱི་ཁྱབ་བཀོད་འདོམས་པ་ནོར་བུ་དོན་གྲུབ་ཀྱིས་ཚོགས་འདུ་གཙོ་སྐྱོང་གནང་བ་དང་འབྲེལ་གསུང་བཤད་ཀྱང་གནང་བ་རེད། རང་སྐྱོང་ལྗོངས་ཀྱི་ཀྲུའུ་ཞི་གཞོན་པ་དང་། ལྗོངས་དབུལ་སྒྲོལ་འགག་སྒྲོལ་བཀོད་འདོམས་པུའི་སྤྱི་ཁྱབ་བཀོད་འདོམས་པ་གཞོན་པ་འཇམ་དཔལ་ཚོགས་འདུར་ཕེབས་ཡོད་པ་རེད།
ནོར་བུ་དོན་གྲུབ་ཀྱིས་རིམ་ཁག་སྡེ་ཚན་ཁག་ལ་དམིགས་ཚད་དམ་པོར་བཟུང་བ་དང་། ཆོད་སེམས་བརྟན་དུ་གཏོང་བ། ཡིད་ཆེས་ཆེ་རུ་གཏོང་བ་བཅས་ཀྱི་ཐོག་ནས་དབུལ་སྒྲོལ་འགག་སྒྲོལ་གྱི་ལས་དོན་ཁག་ཏན་ཏིག་ངང་བསྒྲུབས་ཏེ་ལོ་ཧྲིལ་པོའི་དམིགས་ཚད་ལས་འགན་བདེ་བླག་ངང་ལེགས་སྒྲུབ་ཡོང་བའི་འགན་ལེན་བྱེད་དགོས་པ་སྟེ། གཅིག་ནས་བསམ་བློ་གཅིག་གྱུར་དང་གོ་རྟོགས་མཐོ་རུ་བཏང་སྟེ་ཐོག་མཐའ་བར་གསུམ་དུ་དབུལ་སྒྲོལ་འགག་སྒྲོལ་ལ་སྐུལ་འདེད་གཏོང་བའི་བསམ་བློའི་ཚུགས་ནུས་རྒྱུན་འཁྱོངས་བྱས་ནས་ལྗོངས་ཏང་ཨུད་དང་སྲིད་གཞུང་གི་ཐབས་ཇུས་བཀོད་སྒྲིག་ལག་བསྟར་དོན་འཁྱོལ་མཐའ་གཅིག་ཏུ་བྱེད་པ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་དང་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ཏེ“འདུ་ཤེས་བཞི”བརྟན་པོར་འཛུགས་པ་དང་དབུལ་སྒྲོལ་འགག་སྒྲོལ་ལ་སྐུལ་འདེད་གཏོང་བའི་ཁ་ཚ་དགོས་གཏུགས་ཀྱི་སེམས་པ་དང་འགན་འཁྲིའི་སེམས་པ་ཆེ་རུ་ཏན་ཏིག་བཏང་ནས་དམག་འཐབ་དྲག་པོ་རྒྱག་ཐུབ་པའི་ཆོད་སེམས་དང་ཡིད་ཆེས་ཆེ་རུ་ཏན་ཏིག་གཏོང་དགོས། གཉིས་ནས་དམིགས་ཚད་ལ་དམིགས་པ་དང་། ལས་འགན་ཁ་གསལ་བ། གཙོ་གནད་མངོན་གསལ་འདོད་པོ་ཡོང་བ་བཅས་བྱས་ཏེ་རྨང་གཞིའི་སྒྲིག་བཀོད་འཛུགས་སྐྲུན་དང་། ཐོན་ལས་དབུལ་སྐྱོར། ཡུལ་གཞན་དུ་གནས་སྤོས་དབུལ་སྐྱོར་སོགས་ཀྱི་གཙོ་གནད་ལས་དོན་ལ་དམ་འཛིན་ཡག་པོ་བྱས་ཁར་འགན་འཁྲི་སྔར་བས་དོན་འཁྱོལ་དང་། བྱ་ཐབས་སྔར་བས་གནད་སྨིན་ཡོང་བ་བྱས་ནས་ཤིན་ཏུ་དབུལ་བའི་ས་ཁུལ་གྱི་འགག་གནད་ལས་འགག་སྒྲོལ་ཐུབ་པ་བྱེད་དགོས། གསུམ་ནས་ཐོན་ཁུངས་བསྡུ་སྒྲིལ་བྱས་ཏེ་རིགས་མི་འདྲ་བའི་ཐོན་ཁུངས་དང་རྒྱུ་རྐྱེན་བསྡུ་སྒྲིལ་ཡག་པོ་དང་། བཀོད་སྒྲིག་ཡག་པོ། བེད་སྤྱོད་ཡག་པོ་བཅས་བྱས་ཁར་ཐོན་ཁུངས་གཅིག་སྒྲིལ་གྱིས་ཤིན་ཏུ་དབུལ་བའི་ས་ཁུལ་ལ་གནད་སྨིན་ཤུགས་འདོན་བྱས་ནས་འགོ་འཛུགས་ས་གསར་པའི་ཐོག་དབུལ་སྒྲོལ་འགག་སྒྲོལ་ལ་ཕན་འབྲས་གསར་པ་ཐོབ་རྒྱུར་གཞོལ་དགོས་པའི་ནན་བཤད་གནང་བ་རེད།


text:
ཆབ་མདོ་ངག་ཕུན། དེ་རིང་ཁོ་བོ་རྗེས་དྲན་ཞུ་ས་འདི་ནི་གོང་བླ་མ་མ་རེད་ལ། མ་མཁའ་འགྲོ་མ་ཡང་མ་རེད། གོང་དཔོན་པོ་ཡང་དེ་ལས་ཀྱང་མ་རེད། མི་དམངས་དཀྱུས་མའི་ནང་མི་ཚེའི་ཚོར་བ་རོལ་ནས་བོད་རིགས་ལ་ཤ་ཞེན་ཆེ་བའི་སྐྱེད་མ་ཞིག་རེད། དེ་ཡང་བོད་ཀྱི་དུས་བབ་འདོན་ཐེངས་བདུན་བརྒྱ་དོན་བརྒྱད་ནང་ལ། བོད་དོན་འཐབ་རྩོད་པ་གླིང་ཚ་ཚེ་བརྟན་རྡོ་རྗེ་ལགས་ཀྱི་ཨ་མ་ལྡོམ་པོ་སྐྱིད་ལགས་གློ་བུར་འདས་གྲོངས་སུ་ཕྱིན་སྐོར་བཀོད་འདུག་པས། འགོ་ནས་མཇུག་བར་ཐེངས་གཅིག་་་
བསྟན་འཛིན་མཚུངས་མེད། ང་ཚོས་རང་མི་རིགས་ཀྱི་གནས་སྟངས་ཛ་དྲག་ཏུ་འགྲོ་བཞིན་པར་བསམ་གཞིགས་མི་བྱེད་ན་ཕ་མ་དང་སྤུན་མཆེད་རྒྱབ་ཏུ་བཞག་ནས་ལོ་ཟླ་མང་པོ་ཞིག་སྐྱ་ཟད་སྔོ་སྡུག་གི་གཟད་དགོས་མེད། དེ་ནི་༸གོང་ས་སྐྱབས་མགོན་ཆེན་པོས་ཉེ་ཆར་གསུང་འཕྲིན་ཞིག་ཏུ་ང་ཚོ་བཙན་བྱོལ་བ་ཡིན་པ་ལས་སྐྱབས་བཅོལ་བ་མིན་ཞེས་ནན་གྱིས་གསུངས་པ་དང་འབྲེལ་ཆགས་པ་ཞིག་རེད། ཉེ་ལམ་བོད་རིགས་ན་གཞོན་བརྒྱ་ཙམ་རྒྱལ་ཁབ་མ་འདྲ་བ་བཅུ་བཞི་བཅོ་ལྔ་ཞིག་ནས་ཆེད་བསྐུངས་་་
ཐུབ་དབྱིག ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་གཞན་ངག་དབང་ཆོས་གྲགས་ལགས་བགྲེས་ཡོལ་སྔ་བསྣུར་ཞུས་རྗེས་ཁོང་གི་ཚབ་གསར་པ་འདེམས་སྒྲུག་གི་ལས་གཞི་འགོ་འཛུགས་གནང་དགོས་ཀྱི་ཡོད་པ་དང་། བརྒྱུད་རིམ་དེ་ནི་དཔལ་ལྡན་སྲིད་སྐྱོང་བློ་བཟང་སེངྒེ་ལགས་དང་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་ལགས། ཚོགས་གཞོན་ཨ་ཅརྱ་ཡེ་ཤེས་ཕུན་ཚོགས་ལགས། སྤྱི་ཁྱབ་ཁྲིམས་ཞིབ་པ་བཀའ་བརྒྱུད་དོན་གྲུབ་ལགས་བཅས་བཞིས་འོས་མི་འདེམས་སྒྲུག་གི་ཚོགས་ཆུང་ཟུར་འཛུགས་གནང་རྗེས་ལས་དོན་འགོ་་་
ལྷ་རུའི་བུ། ( ལ་དྭགས། ) དེ་རིང་སླར་ཡང་སྔར་རྒྱུན་བཞིན་ཕྱི་ཟླ་དགུ་པའི་ཚེས་ལྔ་ལ་སླེབས་སོང་། རྒྱ་གར་ནང་གི་ཤེས་ཡོན་སློབ་གསོ་ལ་དོན་གཉེར་ཅན་གྱི་སློབ་མ་ཆེས་མང་པོ་ཞིག་ལ་མཚོན་ན། དེ་རིང་གི་ཉིན་མོ་འདི་ནི། སྤྲོ་སྣང་དང་རེ་སྒུག་ཁྲོད་ཀྱི་ཉིན་མོ་དོན་སྙིང་ཅན་ཞིག་ཡིན་པ་སྨོས་ཅི་ལ་དགོས། དེ་རིང་ཞོགས་པ་སྔ་མོ་ནས་སློབ་མ་ཇི་སྙེད་ཅིག་གིས་ཉིན་གྲངས་མང་པོའི་གོང་ནས་རང་ལ་ཀ་ར་ཉོ་རྒྱུའི་དངུལ་འགའ་ཡོད་པ་དེས། དེབ་ཁང་དང་ཚོང་ཁང་ནས་དགེ་་་
མང་རའི་ཁེར་བུད། འདི་དུས་ཆེས་མཐོང་མི་འདོད་པ་གཅིག་ཡོད་པ་ནི། རོང་པས་ (དོལ་པོ་བས་རོང་ཐང་གི་བལ་པོར་འབོད་མིང་) ར་ལུག་ཁྱུ་འདེད་བྱས་ནས་ལོག་འགྲོ་བ་འདིའོ། །འདི་ནི་མི་འགྱངས་པར་ཧིན་དྷུ་བའི་དུས་ཆེན་དྷར་ཤཱན་དང་ཏི་ཧཱར་ (ཕྱི་ཟླ་བཅུ་བར་འཁེལ་ཏེ། རཱམ་གྱིས་སྲིན་རྒྱལ་ལིངྒ་མགྲིན་བཅུ་བཀྲོངས་པའི་ཉིན་དང་། དེ་ནས་ཉིན་བཅོ་ལྔའི་རྗེས་སུ་སི་ཏ་ཁྲིད་ནས་ཕྱིར་ཡང་རང་ཁྱིམ་དུ་འབྱོར་ཉིན་གཉིས་ཀྱི་དུས་སྟོན།) གཉིས་སླེབས་གྲབས་ཡོད་པར། དེ་དུས་དམར་མཆོད་རྒྱ་ཆེར་བྱེད་པས། སྐབས་དེའི་བཤས་་་
རྡོ་སྦིས་ཟླ་བ་ཚེ་རིང། ངས་དེ་རིང་འདི་ནས་རླབས་ཆེ་ཞིང་འཇིག་རྟེན་གྱི་སྒྲོན་མེ་རུ་བསྙད་པའི་བཀུར་འོས་དགེ་རྒན་ཚོར་སེམས་ཀྱི་གྲོས་མོལ་རེ་བྱ་འདོད་ཆེ་བས། གལ་སྲིད་སྐད་ཆ་འདི་དག་གི་རྐྱེན་གྱིས་ཁྱེད་ཚོའི་རྣ་དབང་ལ་མི་སྙན་པ་རེ་ཚོར་ཚེ་རྣ་རྒྱབ་ཏུ་རླུང་བཞིན་བསྐུར་ན་ཆོག་མོད། འོན་ཀྱང་ང་ཚོའི་ལས་ཁུར་ཏེ་དགེ་རྒན་གྱི་ལས་ཁུར་འདི་ནི་ལས་བྱེད་གཞན་དག་ལྟར་དུས་ཚོད་འདའ་མཁན་ཞིག་དང་གླ་ཕོགས་ཟ་མཁན་ཞིག་ཡོང་བ་ཙམ་གྱི་མི་འགྲིག་པ་མཁས་་་
ནམ་མཁའ། གོང་གི་རྩོམ་བྱང་འདི་༡༩༨༧ལོ་མཇུག་ཏུ་རྒྱ་ནག་གི་རྒྱལ་ས་པེ་ཅིན་གཞུང་གི་སྐད་ཆ་ཞིག་རེད། པེ་ཅིན་གཞུང་གི་སྐད་ཆ་འདི་ཅི་ལྟར་བྱུང་མིན་ནི་ལོ་རྒྱུས་ཅུང་ཟད་རིང་མོ་ཞིག་ཡོད་མོད། འོན་ཀྱང་དེ་རིང་འདིར་སྐབས་དེའི་ངའི་གྲོགས་པོ་དཔའ་ངར་ལྡན་པ་ཞིག་གི་མི་ཚེ་དང་འབྲེལ། དྲན་ཐོ་ཐུང་ངུ་འདིའི་ནང་དུ་མདོར་བསྡུས་ཞིག་འབྲི་རྒྱུ་ཡིན། ཉིན་ཤས་སྔོན་བོད་ནང་གི་གྲོགས་པོ་ཞིག་གིས་ཕྲན་དང་མཉམ་དུ་ཡོད་པའི་འདྲ་པར་རྙིང་པ་ཞིག་བསྐུར་སོང་། པར་དེའི་ནང་དུ་ལོ་་་


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། “མཛེས་པའི་མཚོ་སྔོན། ལྗང་མདོག་དུག་མེད། ”ཅེས་པ་བརྗོད་དོན་ཡིན་པའི་དུག་འགོག་དྲིལ་སྒྲོག་བྱ་འགུལ་དེ་སྔར་ལས་ལྷག་པའི་སྒོ་ནས་གཏིང་ཟབ་དུ་སྤེལ་བ་དང་། “སློབ་ར་རུ་དུག་རྫས་མེད་པ། སློབ་མས་དུག་མི་འཐེན་པའི ”དམིགས་འབེན་དེ་མངོན་འགྱུར་བྱེད་པ། སློབ་གྲྭའི་སློབ་མ་དག་གིས་དུག་ངོས་འཛིན་དང་དུག་འགོག་པ། དུག་འགོག་འདུ་ཤེས་དང་ནུས་པ་སོགས་མཐོར་འདེགས་སུ་གཏོང་ཆེད། ཟི་ལིང་གྲོང་ཁྱེར་དུག་འགོག་གཞུང་སྒྲུབ་ཁང་གིས་ཟླ4པའི་ཚེས11ཉིན་གྱི་ཕྱི་དྲོ། མཚོ་སྔོན་སློབ་ཆེན་དུ་དུག་འགོག “འཁོར་སྐྱོད་སློབ་ཁྲིད”ཀྱི་དྲིལ་སྒྲོག་སློབ་གསོའི་བྱ་འགུལ་སྤེལ་བ་དང་རྒྱ་ཆེའི་དགེ་སློབ་རྣམས“དུག་རྫས་དང་རིང་དུ་གྱེས་ནས་བདེ་ཐང་གི་འཚོ་བ་རོལ་བའི ”འདུ་ཤེས་དེ་སྔར་ལས་ཇེ་ཆེར་བཏང་བ་རེད། ཐེངས་འདིའི་བྱ་འགུལ་ལ་མཚོ་སྔོན་སློབ་ཆེན་ནོར་དོན་སློབ་གླིང་གི་དགེ་སློབ་མི་གྲངས680ལྷག་ཟབ་ཞུགས་བྱས་ཡོད།
བྱ་འགུལ་ཁྲོད་ཟི་ལིང་གྲོང་ཁྱེར་དུག་འགོག་གཞུང་སྒྲུབ་ཁང་གི་མི་དམངས་ཉེན་རྟོག་པས་ཟི་ལིང་གྲོང་ཁྱེར་གྱི་ལོ་འདི་དག་གི་རིང་གི་དུག་འགོག་འཐབ་འཁྲུག་གི་དོན་དངོས་ལ་ཟུང་འབྲེལ་བྱས་ནས། དུག་འགོག་བྱ་བའི་གནས་བབ་ལ་དབྱེ་ཞིབ། རྒྱུན་ལྡན་འཚོ་བའི་ཁྲོད་ཀྱི་རྒྱུན་ཤེས། དཔེར་མཚོན་ཅན་གྱི་གྱོད་དོན་སོགས་ཁ་གསལ་གཏིང་གསལ་སྒོས་རྒྱུན་ལྡན་དང་གོ་སླ་བའི་བྱེད་ཐབས་སྤྱད་དེ་རྒྱ་ཆེ་བའི་སློབ་ཆེན་པ་དག་ལ་དུག་རྫས་ཀྱི་གཞི་རྩའི་རྒྱུན་ཤེས་དང་དུག་རྫས་ཀྱི་གནོད་འཚེ་སོགས་འགྲེལ་བཤད་གསལ་པོ་བྱས་པ་རེད། དེ་མིན་ཟི་ལིང་གྲོང་ཁྱེར་དུ་གསར་རྙེད་བྱུང་བའི་དུག་རྫས་གསར་པ་སྐོར་ཞིག་གི་ངོས་འཛིན་དང་བརྡར་གཅོད། གནོད་འཚེ། སྔོན་འགོག་སོགས་ཀྱི་རྒྱུན་ཤེས་ཡང་ངོ་སྤྲོད་གསལ་པོ་ཞིག་བྱས་སོང་། ཐེངས་འདིའི་བྱ་འགུལ་བརྒྱུད་ཟི་ལིང་གྲོང་ཁྱེར་དུག་འགོག་གཞུང་སྒྲུབ་ཁང་གིས་རྒྱ་ཆེའི་དགེ་སློབ་དག་དུག་འགོག་དང་བླངས་མཁན་གྱི་རུ་དཔུང་ཁྲོད་ཧུར་ཐག་གིས་ཟབ་ཞུགས་བྱེད་པའི་འབོད་བརྡ་བཏང་བ་དང་སློབ་ཆེན་སློབ་མའི་ཤེས་རབ་འཇོན་ནུས་འདོན་སྤེལ་གྱིས་དུག་འགོག་འཐབ་རྩོད་ཁྲོད་དུ་ཞུགས་པར་ཡང་འབོད་སྐུལ་བྱས་པ་རེད།
ལོ་ཙཱ་བ། ལྷ་དཔལ་སྐྱབས།


text:
རྫོང(ཆུས)18ནས་12རང་སྐྱོང་ལྗོངས་ཀྱིས་ཤིན་ཏུ་དབུལ་བའི་རྫོང(ཆུས)ལ་གཏན་འཁེལ་བྱས་པ་དང་། 2017ལོའི་ཟླ་8པར་རེས་སྐོར་གསར་པའི་བབ་བསྟུན་ལེགས་སྒྲིག་བྱས་རྗེས་ཡིག་ཚགས་དང་གཱ་བཟོས་པའི་དུད་ཚང་དབུལ་པོའི་མི་གྲངས་ཁྲི་12.76ཡོད་པ་དང་དབུལ་པོར་འགྱུར་ཚད་18.78%ཡིན་པས། གཞིས་རྩེ་གྲོང་ཁྱེར་ནི་ལྗོངས་ཡོངས་ཀྱི་དབུལ་སྒྲོལ་འགག་སྒྲོལ་གྱི་འཐབ་ས་གཙོ་བོ་3གྱི་གྲས་ཤིག་རེད།
ད་བར་གཞིས་རྩེ་གྲོང་ཁྱེར་གྱི་མི་40503དབུལ་གྲོལ་རགས་ཙམ་ཐུབ་པ་དང་། གྲོང་ཚོ་དབུལ་པོ་342དབུལ་པོའི་གནས་ལས་སྒྲོལ་བའི་ཆ་རྐྱེན་ཚང་བ། པ་སྣམ་དང་། གཉའ་ལམ། ཁང་དམར། གཏིང་སྐྱེས། སྐྱིད་གྲོང་བཅས་རྫོང་5དབུལ་པོའི་ཞྭ་མོ་འབུད་པའི་ཚད་གཞིར་སླེབས་ཡོད།
ནུས་ཤུགས་ཡོད་རྒུས“གདོང་མཆོང་དུང་བརྡ”བཏང་བ།
འགོ་ཁྲིད་ལ་ཤུགས་སྣོན་བརྒྱབ་པ། གཞིས་རྩེ་གྲོང་ཁྱེར་གྱིས་ཏང་སྲིད་འགོ་ཁྲིད་གཙོ་བོས་འགན་གཙོ་བོ་འཁུར་བའི་འགན་འཁྲིའི་ལམ་ལུགས་ལ་ནུས་ཤུགས་ཡོད་རྒུས་ཤུགས་སྣོན་བརྒྱབ་པས། “རིམ་པ་བཞིན་འགན་འཁྲིའི་ཡི་གེ་འཇོག་པ་དང་། མི་ཚང་མས་དམག་བཀའ་འཁུར་ལེན་ཞུ་ཡིག་འབྲི་བ། ཚང་མས་མཉམ་དུ་འགན་འཁྲི་ལྕི་པོ་འཁུར་བ”བཅས་ཀྱི་དབུལ་སྒྲོལ་འགག་སྒྲོལ་གྱི་ལས་ཀའི་རྣམ་པ་ཞིག་ཆགས་ཡོད། 2017ལོར་གཞིས་རྩེ་གྲོང་ཁྱེར་གྱིས་དབུལ་སྒྲོལ་འགག་སྒྲོལ་ཚོགས་འདུ་ཐེངས་66འཚོགས་ནས་ཆེད་དོན་ཞིབ་འཇུག་དང་སྲིད་ཇུས་བཟོས་ཏེ་ནུས་ཤུགས་ཡོད་རྒུས་སྐུལ་འདེད་བཏང་བ་རེད།
སྲིད་ཇུས་འཐུས་སྒོ་ཚང་དུ་བཏང་བ། གྲོང་ཁྱེར་དེས《གཞིས་རྩེ་གྲོང་ཁྱེར་གྱི“ལོ་ལྔ་ཚན་བཅུ་གསུམ་པའི”དབུལ་སྒྲོལ་འགག་སྒྲོལ་གྱི་འཆར་འགོད》སོགས་སྲིད་ཇུས་རང་བཞིན་གྱི་ཡིག་ཆ་བཟོ་བཅོས་དང་འཐུས་སྒོ་ཚང་དུ་བཏང་ནས། མཐའ་མཚམས་འབྱོར་འབྲིང་གྲོང་ཚོ་འཛུགས་སྐྲུན་གྱི་འཆར་འགོད་བཟོས་པ་དང་། ཐོན་ལས་ཀྱི་གནད་སྨིན་དབུལ་སྐྱོར་གྱི་མ་དངུལ་བསྡུ་སྒྲིལ་བྱེད་སྟངས་ཁྱབ་གདལ་བཏང་བ། གྲོང་ཁྱེར་དང་གྲོང་གསེབ་ཀྱི་དཀའ་ངལ་ཡོད་པའི་མང་ཚོགས་ཀྱི་སྨན་བཅོས་རོགས་སྐྱོབ་དང་ནད་གཞི་ཆེ་གྲས་སམ་ཧ་ཅང་ཚབས་ཆེ་གྲས་ཀྱི་སྨན་བཅོས་རོགས་སྐྱོབ་ལག་བསྟར་བྱ་ཐབས་བཏོན་པ་རེད།
རྨང་གཞི་བརྟན་དུ་བཏང་བ། གྲོང་ཁྱེར་དེས་ལྗོངས་ཡོངས་ཀྱི་སྔོན་དུ་དབུལ་སྒྲོལ་འགག་སྒྲོལ་གྱི“ལག་ཁྱེར་གཅིག་དང་། གཱ་གཉིས། དཔེ་རིས་གསུམ། ལག་དེབ་བཞི”བཅས་ཀྱི་བྱ་ཐབས་བཏོན་ཡོད། “ལག་ཁྱེར་གཅིག”ནི་སྣོད་བཅུད་ལས་ཞུགས་ལས་གནས་ཀྱི་ལས་ཀའི་ལག་ཁྱེར་ཡིན་པ་དང་། “གཱ་གཉིས”ནི་ཡིག་ཚགས་དང་གཱ་བཟོས་པའི་དུད་ཚང་དབུལ་པོའི་གནད་སྨིན་དབུལ་སྐྱོར་གྱི་གསལ་རྟོགས་གཱ་དང་ཐོན་ལས་ཀྱི་གནད་སྨིན་དབུལ་སྒྲོལ་གྱི་ཆ་འཕྲིན་ཡོངས་བསྒྲགས་གཱ་རེད། “དཔེ་རིས་གསུམ”ནི་དབུལ་སྒྲོལ་འགག་སྒྲོལ་དམག་འཐབ་ཀྱི་དཔེ་རིས་དང་། དབུལ་སྒྲོལ་འགག་སྒྲོལ་གྱི་གནད་སྨིན་དབྱེ་འབྱེད་ཀྱི་བརྒྱུད་རིམ་དཔེ་རིས། དབུལ་སྒྲོལ་འགག་སྒྲོལ་གྱི་གནད་སྨིན་ཕྱིར་དོན་གྱི་བརྒྱུད་རིམ་དཔེ་རིས་བཅས་རེད། “ལག་དེབ་བཞི”ནི་དུད་ཚང་དབུལ་པོའི་གནད་སྨིན་དབུལ་སྐྱོར་གྱི་གསལ་རྟོགས་ལག་དེབ་དང་། ཆ་སྒྲིག་རོགས་སྐྱོར་གྱི་ལས་ཀའི་ལག་དེབ། དབུལ་སྒྲོལ་འགག་སྒྲོལ་གྱི་དམངས་ཕན་ལག་དེབ། དབུལ་སྒྲོལ་འགག་སྒྲོལ་གྱི་ལས་ཀའི་ལག་དེབ་བཅས་རེད། དེ་དག་ལ་བརྟེན་ནས་དབུལ་སྒྲོལ་འགག་སྒྲོལ་གྱི་རྨང་གཞིའི་དོ་དམ་ལས་ཀར་ཕྱོགས་ཡོངས་ནས་ཤུགས་སྣོན་བརྒྱབ་ཡོད།
འགག་སྒྲོལ་བྱས་ཏེ་ལེགས་ཆའི“སྟོབས་ཤུགས”གཅིག་ཏུ་འདུས་པ།
དབུལ་སྒྲོལ་འགག་སྒྲོལ་ལས་དོན་ལ་སྐུལ་འདེད་ཏན་ཏིག་གཏོང་ཆེད། གཞིས་རྩེ་གྲོང་ཁྱེར་གྱིས་ཕྱོགས་ཡོངས་ནས་ཚད་བརྒལ་དང་། ཆ་རྐྱེན་ཚང་མ་བེད་སྤྱོད། བརྒྱུད་རིམ་ཧྲིལ་པོ་ལག་བསྟར་བཅས་བྱས་ཏེ། ལེགས་ཆ་གཅིག་ཏུ་འདུས་ནས་སྟོབས་ཤུགས་ཆེ་རུ་བཏང་བ་རེད།
མ་དངུལ་གཏོང་ཤུགས་ཆེ་རུ་བཏང་བ། གྲོང་ཁྱེར་དེས་མ་དངུལ་སྒོར་དུང་ཕྱུར་33.02སྤྱི་འདོམས་བསྡུ་སྒྲིལ་བྱས་ཏེ། དབུལ་སྒྲོལ་འགག་སྒྲོལ་གྱི་རྨང་གཞིའི་འཛུགས་སྐྲུན་དང་ཐོན་ལས་འཕེལ་རྒྱས་ལ་གཅིག་སྡུད་སྤྱད་པ་དང་། རིམ་ཁག་དངུལ་ཁང་ཁག་གིས་དབུལ་སྐྱོར་ཐོན་ལས་ཀྱི་དངུལ་བུན་ཐེངས་71བཏང་བར་བསྡོམས་དངུལ་སྒོར་དུང་ཕྱུར་9.05ཟིན་པ་དང་། གྲངས་ཉུང་དངུལ་བུན་སྒོར་དུང་ཕྱུར་4.16བཏང་བ། ཁ་གཏད་བོད་སྐྱོར་གྱི་མ་དངུལ་80%ཡན་དམངས་འཚོ་ལེགས་བཅོས་དང་དབུལ་སྒྲོལ་འགག་སྒྲོལ་ལ་སྤྱད་པ་མ་ཟད། བོད་སྐྱོར་གྱི་དབུལ་སྐྱོར་རྣམ་གྲངས་འབོར་ཆེན་ཞིག་ལག་ལེན་བསྟར་བ་རེད།
ཡུལ་གཞན་དུ་གནས་སྤོས་ལས་དོན་ལ་སྐུལ་འདེད་ཏན་ཏིག་བཏང་བ། གྲོང་ཁྱེར་དེས་བདེ་སྡོད་དང་ལས་བརྩོན་གལ་ཆེ་མཉམ་འཛིན་གྱིས། དུད་ཚང་7867དང་མི་32517གྱི་ཡུལ་གཞན་དུ་གནས་སྤོས་དབུལ་སྐྱོར་གྱི་སྡོད་ཁང་འཛུགས་སྐྲུན་གྱི་ལས་འགན་བསྒྲུབས་ཟིན་པ་མ་ཟད། སྒོར་དུང་ཕྱུར་43.12སྤྱད་དེ་ཡུན་རིང་གི་སྲིད་ཇུས་རང་བཞིན་གྱི་སྐྱེད་ཀ་དམའ་བའི་དངུལ་བུན་དང་ཆེད་དོན་འཛུགས་སྐྲུན་མ་དངུལ་སོགས་ལ་བཏང་བ་རེད།
སྣོད་བཅུད་ཁ་གསབ་ལམ་ལུགས་ལག་ལེན་ནན་པོ་བསྟར་བ། 2017ལོར་གྲོང་ཁྱེར་དེས་སྣོད་བཅུད་ཁ་གསབ་ལས་གནས་ཁྲི་3.1གསར་སྣོན་བྱས་ཏེ་སྣོད་བཅུད་ཁ་གསབ་མ་དངུལ་སྒོར་དུང་ཕྱུར་5.48དོན་འཁྱོལ་བྱས་ཤིང་། མི་འབོར་དབུལ་པོ་དང་གྲོང་གསེབ་ཀྱི་མ་མཐའི་འཚོ་བའི་འགན་ལེན་གྱི་མི་རྣམས་ནགས་སྲུང་བ་དང་། རང་བྱུང་སྲུང་སྐྱོང་ཁུལ་གྱི་དོ་དམ་པ། ཁོར་ཡུག་སྲུང་སྐྱོང་ལྟ་སྐུལ་བ། རྩྭ་ཐང་ལྟ་སྐུལ་བ་སོགས་ལ་བཀོད་སྒྲིག་བྱས་པ་རེད།
སློབ་གསོའི་དབུལ་སྐྱོར་ལག་ལེན་ཤུགས་ཆེན་བསྟར་བ། གྲོང་ཁྱེར་དེས་སྒོར་དུང་ཕྱུར་5.34བཏང་སྟེ་སློབ་གསོའི་རྨང་གཞིའི་སྒྲིག་བཀོད་འཛུགས་སྐྲུན་ལ་ཤུགས་སྣོན་བརྒྱབ་ཅིང་། 2017ལོ་ནས་བཟུང་ལོ་ལྟར་སྒོར་ཁྲི་1000བཏང་སྟེ་ཁྱིམ་ཚང་ལ་དཀའ་ངལ་ཡོད་པའི་སློབ་ཆེན་སློབ་མའི“ཕུགས་འདུན་འགྲུབ་པའི་བྱ་སྤྱོད”ལག་ལེན་བསྟར་ནས་བུ་རབས་ཚ་རྒྱུད་དབུལ་པོ་མ་ཆགས་པའི་ཆེད་རྨང་གཞི་བརྟན་པོ་ཞིག་བཏིངས་པ་རེད།
ལས་ཞུགས་གཞན་སྒྱུར་ལ་སྐུལ་མ་ཟམ་མི་ཆད་པར་བཏང་བ། གྲོང་ཁྱེར་དེས་ཆེད་དོན་གྱི་མི་འབོར་དབུལ་པོའི་གསོ་སྦྱོང་མ་དངུལ་སྒོར་ཁྲི་2071.47བཏང་སྟེ་གློག་བཟོ་མཁན་དང་། ཉི་ནུས་སྒྲིག་ཆས་ཉམས་བཟོ་མཁན། འབེབས་འཇུག་འཕྲུལ་འཁོར་གཏོང་མཁན། བརྐོ་འདྲུའི་འཕྲུལ་འཁོར་གཏོང་མཁན། ལྕགས་རྩིག་རྒྱག་མཁན་སོགས་ལ་གསོ་སྦྱོང་བྱས་པ་མ་ཟད། མི་5541ལ་རྩལ་ནུས་གསོ་སྦྱོང་ཟིན་པ་དང་མི་8841ལས་ཞུགས་གཞན་སྒྱུར་ཐུབ་ཡོད།
སྤྱི་ཚོགས་འགན་སྲུང་གིས་མཐའ་སྐྱོང་བྱེད་པར་ཤུགས་སྣོན་བརྒྱབ་པ། གྲོང་ཁྱེར་དེས་གྲོང་གསེབ་ཀྱི་མ་མཐའི་འཚོ་བའི་འགན་ལེན་གྱི་ཚད་གཞི་དང་དབུལ་སྐྱོར་ཚད་གཞི་གཉིས་གཅིག་སྒྲིལ་བྱེད་པར་སྐུལ་འདེད་ཏན་ཏིག་བཏང་ནས། གནད་སྨིན་དབྱེ་འབྱེད་དང་། དོ་དམ། རོགས་སྐྱོབ། ཚོད་སྐོར། ཕྱིར་དོན་བཅས་ཀྱི་སྐྱོན་བྲལ་གྱི་དབུལ་སྐྱོར་ལམ་སྲོལ་བཙུགས་ཏེ་སྨན་བཅོས་རོགས་དངུལ་སྒོར་ཁྲི་1745དོན་འཁྱོལ་བྱས་པ་དང་མི་ཐེངས་ཁྲི་1.24ལ་རོགས་པ་བྱས་པ་རེད།


text:
སློབ་མ་མཁའ་འབུམ་ལ། ཚིག་གི་སྦྱོར་བ་སྙན་དང་མི་སྙན་ནི་ཡང་ཡང་ངག་ལ་བསྐྱར་ནས་བསལ་ཐུབ་པ་དང་།༼ ཚིག་གི་སྙན་ཆ་འདོན་ཚུལ་གཞན་ནི་ཡི་གེ་དག་གི་བྱེད་… ཞིབ་ཏུ་ཀློག →
ལྷ་བྱམས་རྒྱལ་གྱི་སྒྲུང་དེབ་གསར་པ«གཉིད་དུ་ཡུར་བའི་ཆུ»ཞེས་པ་ཞིབ་མོ་དར་ཚགས་ཀྱིས་ཐེངས་གཅིག་བཀླགས་པ་ཡིན། དེ་ཡང་སྡུག་བཙིར་ཨ་འཐས་ཀྱི་མུག་འདོན་དང་ན… ཞིབ་ཏུ་ཀློག →
དཔེ་ཡི་འགོད་ལུགས། དོན་གང་ཞིག་གསལ་བར་བྱ་ཕྱིར་ཆོས་གཞན་ཞིག་འགོད་པའི་དཔེ་ཡི་འགོད་ལུགས་འདི་གནའ་ནས་དེང་གི་བར་དུ་རྒྱ་བོད་ཕྱི་གསུམ་གྱི་རྩོམ་གང་ལའང་ཉ… ཞིབ་ཏུ་ཀློག →
༢༠༠༦ལོའི་ཟླ་དང་བོའི་ཚེས༡༥ཉིན་གྱི་ཕྱི་དྲོའི་ཆུ་ཚོད་གསུམ་གྱི་སྟེང་ངེད་དྲ་བའི་གསར་ འགོད་པ་སྐྱ་བོས་བོད་ཀྱི་སྙན་ངག་པ་གྲགས་ཅན་གཅན་མེ་སྟག་ལགས་ལ་ཁ་པ… ཞིབ་ཏུ་ཀློག →
ལ་དྭགས་ཆོས་འབྱུང་བསྡུས་པ་ཞེས་པ་འདི་ནི་ལ་རྩེའི་གྲོགས་པོའི་རྩོམ་སྒྲིག་པས་སྐབས་འཕྲལ་དུ་སྦྱར་བའི་མིང་ཞིག་སྟེ། རྩོམ་མིང་ངོ་མ་ནི་”ལ་དྭགས… ཞིབ་ཏུ་ཀློག →
དང་པོ། ཐོག་མའི་གླེང་སློང་གནད་བསྡུས ། ༡༩༨༨ ལོ་ནས་བཟུང་བདག་གིས་སྙན་ངག་ལ་ཐོས་པ་བྱེད་མགོ་ཚུགས་པ་ཡིན། སྐབས་དེར་སུམ་རྟགས་དག་གསུམ་གྱི་སྔོན་འགྲོ་ཙམ་… ཞིབ་ཏུ་ཀློག →
མཁས་དབང་དགེ་འདུན་ཆེས་འཕེལ་ཞེ་ན་རྒྱལ་ཁམས་རིག་པས་བསྐོར་བའི་ངེས་དོན་གྱི་དྲན་དབང་ཞིག་ཡིན་པ་སུ་ཡི་སེམས་ན་གསལ་ཀྱི་ལེར་ཡོད། ད་ཐེངས་དེབ་དཀར་མཁན་པོ་ཁ… ཞིབ་ཏུ་ཀློག →
དད་པ་ཡོད་ན་གང་ཡིན་ཡང་རུང་ཞེས་དག་སྣང་ཡོད་ཁུལ་གྱིས་བསྐྱུར་ན། ནམ་ཞིག་ཆོས་རྗེ་དོན་གྲུབ་རིན་ཆེན་རྒྱ་བོད་སོག་གསུམ་མམ། ཡང་ན་མི་རིགས་གཞན་གང་དུ་འགྱུར… ཞིབ་ཏུ་ཀློག →
༼བརྩེ་བ་ཀོ་ཤུན་མ༽ཞེས་པའི་སྙན་ངག་གི་ཆེད་དེབ་འདི་ཀླད་ཀྱི་གཏམ་དང་མཇུག་གི་གཏམ་གཉིས་ཁར་བསྣན་ན་རྩོམ་ཡིག ༥༡ དང་ཤོག་ངོས ༡༣༤ གྲུབ་པའི་དེབ་ཅིག་ལགས་ཤིང… ཞིབ་ཏུ་ཀློག →
༼དབྱངས་ཅན་མ་འཚོལ་མཁན་གྱི་གཅན་རང་སད་དང་ཁོས་དབྱངས་ཅན་མ་འཚོལ་བའི་ཟུར་གླེང་བ།༽ དབྱངས་ཅན་མ་འཚོལ་མཁན་ནི་གཅན་རང་སད་ལགས་ཡིན་ཞིང་། ཁོ་བོས་ཁོང་གི་རྩོ… ཞིབ་ཏུ་ཀློག →
མཚམས་འདིར་སྔར་སྲོལ་རྩེ་ཤོད་༼གཞུང་ཞབས་༽ཀྱི་ཡོང་ཁུངས་དང་། གོ་གནས་རིམ་པའི་འགྲོ་ལུགས་ཤིག་བརྗོད་པར་འདོད་དེ། གཞུང་སའི་ཞབས་འབྲིང་དུ་གཏོགས་པ་རྣམས་ལ… ཞིབ་ཏུ་ཀློག →
《བར་སྣང་གི་མགོ་འཁོར་ཕོ་བྲང》ཞེས་པའི་རྟོག་སྒྲུང་བསྡུས་དེབ་འདིའི་རྩོམ་པ་པོ་ནི་ལོ་རབས་བདུན་ཅུ་བའི་མཇུག་ཙམ་ལ་སྐྱེས་པའི་སྙན་ངག་པ་རེ་རྐང་གླི… ཞིབ་ཏུ་ཀློག →
དང་པོ། རྟག་ངུའི་རྟོགས་བརྗོད་རྩོམ་པ་པོ་ངོ་སྤྲོད་མདོར་བསྡུས། ༼བོད་ཀྱི་རྩོམ་རིག་གི་བྱུང་བ་བརྗོད་པ་རབ་གསལ་མེ་ལོང་ཞེས་བྱ་བའི་ཤོག་ངོས །༢༡༢ ༽ལས་བསྟ… ཞིབ་ཏུ་ཀློག →
དེ་ཡང་བོད་ཀྱི་རིག་གནས་ཆུང་བ་ལྔའི་གྲས་ཀྱི་སྙན་ངག་རིག་པ་ནི་བསྟན་བཅོས་རྩོམ་པ་ལ་མེད་མི་རུང་བའི་རིག་གནས་ཐུན་མིན་གྱི་ཁྱད་ཆོས་ལྡན་པ་ཞིག་ཡིན་ལུགས། ས… ཞིབ་ཏུ་ཀློག →
སྤྱིར་རྩོམ་གང་ཞིག་ཡིན་རུང་བརྗོད་བྱ་དང་བརྗོད་སྙིང་མེད་པ་མི་སྲིད་ཀྱང་། རྩོམ་པ་པོ་སོ་སོའི་ཁམས་དང་མོས་པ་བཞིན་བརྗོད་བྱ་དང་བརྗོད་སྙིང་གང་ཞིག་གདམས་… ཞིབ་ཏུ་ཀློག →
མཁའ་མོ་རྒྱལ། མཚོ་སྔོན་མཚོ་ལྷོ་འབའ་རྫོང་དགོན་གོང་མའི་ཉྭ་ནག་དཔོན་ཚང་དུ་སྐྱེས། མཚོ་སྔོན་མི་རིགས་སློབ་ཆེན་བོད་ཡིག་སྡེ་ཁག་ནས་སློབ་མཐར་ཕྱིན། སློབ་… ཞིབ་ཏུ་ཀློག →
གསལ་བཤད། སྒྲུང་གཏམ་གྱི་བྱུང་རིམ་འདིའི་རིགས་ལ་སྐར་མ་གཅིག་རིང་གི་དོགས་གཞི་ཟེར་ཞིང་། གློག་བརྙན་འཁྲབ་གཞུང་འབྲི་སྐབས་བེད་སྤྱོད་པ་མང་། — རིག… ཞིབ་ཏུ་ཀློག →
གཅན་ཚ་བ་མདའ་ལ་བྱང་བ་ཀུན་གྱིས་ཤེས་ཤིང་། དེའང་མདོར་དེད་ན་མདའ་ལ་དགའ་བའི་དུངས་པ་ཁྱད་པར་བ་དེས་རྐྱེན་བྱས་པས་རེད། འདི་ནི་དོན་ཆེས་ལེགས་པོ་ཞིག་གོ་ཞེས… ཞིབ་ཏུ་ཀློག →
བཀའ་དྲིན་མཉམ་མེད་དྲིན་ཅན་རྩ་བའི་བླ་མའི་ཞབས་ལ་སྒོ་གསུམ་གུས་པ་ཆེན་པོས་ཕྱག་འཚལ་ལོ།། སྣང་བས་སྟོང་བ་མི་འགོག་བདེ་བའི་མཆོག།།སྟོང་བས་སྣང་བ་མི་འགོག་ད… ཞིབ་ཏུ་ཀློག →
ད་ལོའི་ཨ་རིའི་སྲིད་འཛིན་སྐབས་ ༥༨ པའི་འོས་བསྡུ་ཆེན་མོའི་ཁྲོད་ཀྱི་དམངས་གཙོ་ཚོགས་པའི་སྲིད་འཛིན་འོས་མི་ལྕམ་ཧེ་ལ་རེ་ཁི་ལེན་ཊོན་མཆོག་གི་ལོ་རྒྱུས་ས… ཞིབ་ཏུ་ཀློག →
ཇི་སྐད་དུ། མི་ཙམ་མ་ཡིན་ལྷ་ཡང་ཁོང་འཛུམ་ཤོར།། སེར་མོ་མ་ཡིན་སྐྱ་བོ་ཀུན་ཀྱང་བསྔགས།། བྱ་དཀའ་མ་ཡིན་རང་རང་སེམས་ལ་ཐུག། བསྐུས་པ་མ་ཡིན་ཀུན་སློང་དུང་ལྟ… ཞིབ་ཏུ་ཀློག →
ཇེ་ཀེར་ཤི་ནྰ་མོར་ཌེ J. Krishnamurti ཡི་    ཞེས་པའི་དབྱིན་ཡིག་བརྩམས་ཆོས་ལས། མི་ཚེ་ནི་འཚོ་བའི་ཉམས་མྱོང་ཞིག་རེད ། ཉམས་མྱོང་ནི་འབྲ… ཞིབ་ཏུ་ཀློག →
རྫ་བུམ་ནག་པོ། རྨི་ལམ་དུ གླུ་ལེན་ཤེས་པའི་གཙང་བོ་ཞིག ཡུན་རིང་ལ་འཕག་འཚག་བྱས་རྗེས ཕྱི་དབྱིབས་མཛེས་པའི་རྫ་བུམ་ཞིག་ཏུ་གྱུར་སོང རྫ་བུམ་དེས་སླར་ཡང་འ… ཞིབ་ཏུ་ཀློག →
དེང་རབས་ཀྱི་ཚན་རིག་ནི་འགྲོ་བ་མིའི་རིགས་ལ་གནང་བའི་ཐུན་མོང་གི་དངོས་གྲུབ་ཅིག་རེད། ཅིའི་ཕྱིར་ཞེ་ན། དེས་ནི་ང་ཚོ་མིའི་རིགས་ཐམས་ཅད་མུན་ནག་དང་ལོག་ལམ… ཞིབ་ཏུ་ཀློག →
© 2018 བཙན་པོ་དྲ་བ། — WordPress སྤྱད་ནས་བཟོས། — 青ICP备17000686号
— དཔེ་སྒྲོམ་རྩོམ་པ་པོ། Anders Noren — ཀླད། ↑


text:
ཟླ་བའི་རྟ་རྒྱུགས།
འཇམ་དབྱངས་ཚེ་རིང་གིས་བརྩམས། སྙིང་མོ་སྐྱིད་ཀྱིས་བསྒྱུར།
དངོས་འབྲེལ་ཧ་ལས་མི་དགོས་ཏེ། འཇིག་རྟེན་འདིར་རྒྱུ་མཚན་དེ་ལ་བརྟེན་ནས་ཧ་ལས་མཁན་གཅིག་ཀྱང་ཡོད་མི་སྲིད།
འོ་ན་ངས་བཤད་པ་ནོར་སོང་ངམ། ཟླ་བས་སྐད་ཆ་འདི་བཤད་དུས། ཁོའི་བཞོན་རྟས་སྣ་སྦྲིད་སྐད་ཆེན་པོ་ཞིག་བརྒྱབ་པ་ནི་དྲི་བ་ཞིག་ལ་ལན་འདེབས་པ་དང་མཚུངས། ཟླ་བ་ནི་རང་གི་བཞོན་རྟ་དང་སྐད་ཆ་བཤད་རྒྱུར་ཤིན་ཏུ་མོས། དེ་ཡང་ཁོའི་སྣང་ངོར་བཞོན་རྟ་གདོང་དཀར་གཅིག་པུས་ཁོའི་སེམས་ནད་དུ་གྱུར་བའི་ཉོག་བཤད་དེ་དག་ལ་རྣ་བ་གཡོར་ངེས། མིག་སྔར། ཟླ་བའི་སེམས་ནད་དུ་གྱུར་བའི་དོན་དག་ནི་ན་ནིང་གཞིས་ནིང་གི་དོན་དེ་ལས་མ་འདས་ཏེ། དོན་དེར་འགྱུར་བ་ཅི་ཡང་བྱུང་མེད། མ་གཞི་ནས་དོན་དག་དེར་འགྱུར་ལྡོག་ཅི་ཡང་མ་བྱུང་། དེར་བརྟེན། སེམས་ནད་དུ་གྱུར་བའི་དོན་དེ་ཤུལ་དུ་ལུས་སོང་། དོན་དེ་དུས་ཀྱི་བཞུར་རྒྱུན་དང་བསྟུན་ནས་ཀྱང་སེམས་ངོ་ནས་མག་མོག་ཏུ་འགྱུར་མ་ཐུབ།
སེམས་ནད་ཅི་ཞིག་རེད། ཟླ་བའི་གཅེས་རྟ་གདོང་དཀར་གྱིས་གློ་བུར་དུ་དེ་ལྟར་དྲིས་བྱུང་། ཨ་ལ་ཀུ་རེ་ཡིན་ཏེ། བཞོན་རྟས་སྐད་ཆ་བཤད་ག་ལ་ཤེས། དེ་ནི་ཟླ་བས་གཅེས་རྟ་སྡོང་བོར་བཏགས་པ་ན། ལོགས་སུ་བསྡད་ཡོད་པའི་གྲྭ་པ་བགྲེས་སོང་པ་སངས་ཀྱིས་དེ་ལྟར་དྲིས་པ་རེད། པ་སངས་ལོ་ན་བགྲེས་པས་ཉམས་མྱོང་འབེལ་བ་སྨོས་ཅི་དགོས། ཁོས་རིའི་སྟེང་གི་སྐར་རྡོ་དགོན་པར་བལྟ་ཙམ་བྱས་པ་ན། དགོན་པའི་གསེར་ཕིབས་ནས་འོད་ལམ་ལམ་དུ་འཕྲོས་ཏེ། བྱ་དངོས་ཡོད་དགུ་ཁྲ་ཆིལ་ལེར་བཏང་འདུག
བྱ་དངོས་ཡོད་དགུ་རེད། གྲྭ་པ་བགྲེས་སོང་གིས་ཏན་ཏིག་ངང་འདི་ལྟར་བསམ་པ་དང་ཆབས་ཅིག་མིག་ཟུམ་ཟུམ་གྱིས་སླར་ཡང་ཟླ་བར་དྲིས། དྲི་བ་དེ་བསྐྱར་ཟློས་ཅིག་བྱེད་དུས་ཉེན་བརྡ་གྲགས་པ་བཞིན་རྣ་བར་གཟན། ཟླ་བས་སྡོང་འོག་ཏུ་ཡོད་པའི་རྡོ་ལེབ་སྟེང་གི་ས་རྡུལ་ལ་ཕུ་བཏབ་ཙམ་བྱས་ནས་ལྟིག་སེར་ཙོག ཁོས་གྲྭ་པ་བགྲེས་སོང་གིས་ཤེས་བཞིན་དུ་འདྲི་བ་ཧ་གོ་ཡོད། ཁོ་ན་རེ། སེམས་ནད་དུ་གྱུར་བའི་དོན་དེ་ནི་ངའི་སྐྱེ་ཁུངས་ཀྱི་གསང་བ་རེད་ཟེར། སྐུ་ཚེ་རིང་ཅིག ཟླ་བས་ཞེ་ཚིག་བརྗོད་བཞིན། ལག་ཟུང་ཐལ་མོ་སྦྱར་བ་དང་། སྐད་ཆ་ནི་ཞུ་བ་འཐེན་པ་ལྟར་ཚིག་གཅིག་གི་རྗེས་སུ་ཚིག་གཅིག་དེད་དེ་ཁ་ནས་ཐོན། ཁྱེད་ཀྱིས་ངའི་སྐྱེ་ཁུངས་ཀྱི་གསང་བ་ང་ལ་བཤད་ན་ཆོག་གམ། ཁྱེད་རང་དགུང་ལོ་མཐོ་བས། ཇི་ལྟར་བཤད་ཀྱང་ཅུང་ཙམ་ཧ་གོ་ངེས། གྲྭ་པ་བགྲེས་སོང་གིས་སྐད་ཆ་དེར་ཉན་རྗེས། དབུགས་རིང་ཅིག་བཏང་ནས། ངས་ཁྱོད་ལ་ཐེངས་ག་ཚོད་བཤད་ཟིན། མི་ཤེས་ཟེར་དུས་མ་ཤེས་པ་རེད། ངས་ཚེ་གང་དགོན་པར་སྤྲད་ཟིན་པས། འཁོར་བའི་ནང་གི་དོན་དག་དེ་དག་ལ་ཁ་ཡ་བྱེད་དོན་མེད། ཟླ་བས་རང་ཉིད་ཡང་བསྐྱར་བྲེལ་བ་ལངས་དྲགས་པ་ལོས་ཤེས། ཚེ་ཐོག་འདི་ནས་འདས་ཟིན་པའི་ཨ་ཕ་ནི་རང་གི་ཨ་ཕ་ངོ་མ་མིན་པ་ཤེས་བཞིན་དུ། གསལ་བོར་རྩད་གཅོད་ཞིག་མ་བྱས་ན། རང་སེམས་བདེ་ལ་འབབ་མི་ཐུབ་པར་མ་ཟད། ལས་ཅི་ཞིག་སྒྲུབ་རུང་སེམས་ཤུགས་མི་འདུག་སྙམ། ཐེངས་དེར། ཆུ་འགྲམ་ནས་བཞོན་རྟར་ཆུ་ལྡུད་དུས་ཀྱང་ཁོས་གདོང་དཀར་ལ་འདི་ལྟར་ཁེར་བཤད་བྱས་མྱོང་། བཞོན་རྟས་ཧ་མི་གོ་བ་ནི་ཆོས་ཉིད་དང་མཐུན་མོད། འོན་ཀྱང་གྲྭ་པ་བགྲེས་སོང་ནི་བཞོན་རྟ་དང་མི་འདྲ། ཁོས་ཧ་གོ་ཡང་ཁོར་རོགས་རམ་མི་བྱེད།
གློ་བུར་དུ་ཟླ་བས་དོན་འདི་ཐོག་མར་ཇི་ལྟར་ཤེས་པའི་ཚུལ་དེ་དྲན་བྱུང་།
ཨ་མས་རང་ཉིད་མ་སྐྱེས་གོང་གི་ཟླ་གཅིག་ཙམ་ལ་ཨ་ཕ་ཚེ་ལས་འདས་པ་རེད་ཞེས་བཤད་པ་ད་དུང་ཡང་ཁོའི་བློ་ངོར་འདུག ཁྱོད་ཀྱིས་ཁོ་ཇི་ལྟར་གྲོངས་པ་ཤེས་སམ། དེ་དུས་ཟླ་བ་ལོ་ན་ཆུང་བས། ཁོས་ཨ་མའི་གཏམ་རྒྱུད་ལ་ཉན་པ་བཞིན་མིག་ཟུང་ཆེར་བགྲད་ནས་མཉན། ཨ་མས་ཀྱང་གལ་བོ་ཆེ་ལ་ནན་ཏན་གྱི་ཚུལ་དུ་སྔོན་ལ་ཇ་དཀར་ཡོལ་གང་རྔམ་འཐུང་བྱས་པ་དང་། དེ་ནས་ག་ལེར་ཇ་འཐུང་ཞོར་དུ་དོན་དག་འདི་བཤད་སོང་། ཁྱོད་ཀྱི་ཨ་ཕ་དང་གྲོང་ཚོ་གཞན་པའི་མི་ཞིག་རྟ་རྒྱུགས་འགྲན། འགྲན་བསྡུར་དེའི་གཟིགས་བཟོས་ནི་ཆང་དཀར་པོ་ཤེལ་དམ་གང་ཡིན། ཁྱོད་ཀྱི་ཨ་ཕའི་རོ་འཁུར་ནས་བསླེབས་དུས། འཁུར་མཁན་དེས་ཆང་དམ་ཁྲོག་གེར་སྒྲོག་ཙེའི་སྟེང་བཞག་རྗེས། ཁྱོད་ཀྱི་ཁྱོ་གའི་རྟ་རྒྱུགས་པ་མགྱོགས་དྲགས་པས་མདུན་སུག་འཕྱི་ཁུང་དུ་སྤོས་ཏེ། མི་རྟ་གཉིས་ཀ་འགྱེལ་ནས་མགོ་བོ་རྡོ་ཆེན་ཞིག་ལ་བརྡབས་པ་རེད་ཟེར། ཤུ་་་་་ཨ་མས་སེམས་ནས་ཅི་ཞིག་བཤད་འདོད་ཀྱང་ཁ་ནས་ཅི་ཡང་བཤད་མ་ཐུབ་པ་ཟླ་བས་རྟོགས་ཡོད།
འདི་ལྟར། ཟླ་བ་ནི་རང་བཞིན་གྱིས་ཨ་མའི་མངལ་ན་ཡོད་དུས་ནས་བཟུང་ཕ་མེད་དྭ་ཕྲུག་ཅིག་ཏུ་གྱུར་སོང་།
ཕ་ལོ་མེད་པའི་བྱིས་པར་ནམ་ཡང་སྐད་ཆ་ཁྱད་མཚར་མང་པོ་འདྲི་རྒྱུ་ཡོད། ཡིན་ཡང་སྐད་ཆ་ཁྱད་མཚར་དེ་དག་ལ་ལན་འདེབས་མཁན་ནི་ནམ་ཡང་ཁོའི་ཨ་ཅེ་གཉིས་ཀ་རེད།
ཨ་ཅེ་ཡིས་ཁྱོད་ཀྱི་དྲི་བ་ནི་མཚན་མོའི་མུན་ནག་ཁྲོད་ཀྱི་རང་གི་གྲིབ་གཟུགས་དང་འདྲ་ཟེར། ཟླ་བས་མཚན་མོའི་མུན་ནག་དེ་བར་སྟོང་གི་གཏིང་ཟབ་སར་ཟམ་མི་ཆད་པར་ཁུམ་འདར་བྱེད་པ་ཡང་མཐོང་པས། ཁོས་བཤད་པའི་སྐད་ཆ་ཁྱད་མཚར་རྣམས་ནི་དེ་དང་བསྡུར་ན་ངོ་མ་གླེང་རིན་མི་འདུག ཁོ་རང་འདི་ལྟར་ནར་སོན་རྗེས། ཨ་ཅེ་གཉིས་ཀ་ཡང་གཅིག་རྗེས་གཉིད་མཐུད་དུ་གནས་ལ་བུད་སོང་། ཨ་མས་བུ་མོ་ལག་ཆགས་ཚར་དུས་གཞན་གྱི་མི་རེད། ཁྱིམ་གྱི་རྐང་འཛིན་པ་ནི་བུ་ཁོ་ན་ལས་མ་འདས་ཟེར།
རྐང་འཛིན་པ་ཟླ་བ་ཡང་གཉེན་སྒྲིག་གི་ལོ་ཚོད་ལ་བསླེབས་ཙ་ན། རང་བཞིན་གྱིས་མནའ་མ་བླངས་ནས་ཕྲུ་གུ་ཡང་སྐྱེས། ཨ་མ་ཡང་རང་བཞིན་གྱིས་དུས་ཚོད་མ་འཁྱོལ་བར་ཞིང་ཁམས་གཞན་ཞིག་ཏུ་བཞུད་སོང་། ཕྱི་མའི་ཡུལ་དུ་མ་ཆས་སྔོན་ལ། ཁོ་མོ་ནད་ཁྲིའི་སྟེང་ཉལ་ཏེ། གློ་བུར་དུ་ཞལ་སྔའི་ཚགས་པར་དེའི་ཚོན་ལྡན་ཤོག་ལྷེའི་ངོས་ཀྱི་བརྡ་ཁྱབ་དེ་བསྟན་ནས། ཁྱོད་ཀྱི་ཨ་ཕས་རྟ་རྒྱུགས་འགྲན་ནས་གཟིགས་བཟོས་སུ་ཐོབ་པ་ནི་ཆང་འདིའི་རིགས་རེད་ཟེར།
ཟླ་བས་ཚོན་ལྡན་ཤོག་ལྷེའི་དཀྱིལ་གྱི་ཆང་དམ་དེར་བལྟ་བཞིན། ཨ་མ་ནི་གསང་བ་ཡོད་ཚད་ཁོར་བཤད་སོང་བ་ལྟར་ཞེ་ཕམ་ཅི་ཡང་མེད་པར་མིག་བཙུམ་སོང་སྙམ། ཅང་མ་འགོར་བར། ལོ་གཅིག་གི་རྗེས། མ་རེད། ལོ་གཉིས་རེད། ཁོས་དེ་ཉིད་ཡིད་ལ་དམ་པོར་བཅངས་ཡོད། ཉིན་དེར་བུ་ཆུང་གིས་གཅིན་གཏོང་ཐེངས་གཅིག་ཁོའི་ལྷམ་མགོ་ཡར་གྱེན་དུ་རྩེན་པའི་བོད་ལྷམ་ཡུ་རིང་གི་སྟེང་གཏང་སོང་། ཁོ་ནི་ཅི་ཞིག་གིས་བླ་བཀུག་པ་བཞིན་རང་དབང་མེད་པར་སོང་། སོང་སོང་མཐར་བུ་ཆུང་གི་གཅིན་དེ་ཡང་ལྷམ་སྟེང་ནས་སྐམ་སོང་། ཁོ་གོ་མེད་ཚོར་མེད་ངང་གྲོང་ཚོ་ཨུ་ཡོན་ལྷན་ཁང་གི་མཛོད་ཁང་རྙིང་པ་གོག་ཧྲུལ་དེའི་ནང་བསླེབས་འདུག དེའི་ནང་སྟོང་ལྷང་ལྷང་བྱེད་ཅིང་། ཤུལ་དུ་རླུང་བསེར་བུ་ཞིག་གི་ལྡིང་སྐོར་ལས་ཅི་ཡང་མི་འདུག
ཁོས་གང་སར་འཕུར་བའི་རྡུལ་འཚུབ་ཀྱི་ཁྲོད་ནས་མིང་ཐོ་རྙིང་པ་ཞིག་རྙེད། མིང་ཐོ་དེ་ཨར་འདམ་གྱི་ཐང་གཅལ་དུ། རླུང་གིས་འཁུར་མ་ཐུབ་པའི་མདག་མའི་ཁྲོད་ཕར་སློག་ཚུར་སློག་བྱེད། ཁོས་མིང་ཐོ་དེ་སྒྲུག་པ་ན་སྟེང་དུ་ཨ་ཕའི་མིང་ཡོད་པ་མཐོང་། ཨ་ཕའི་མིང་ནི་འཆར་ཙམ་ལས་མ་བྱས་ཀྱང་ཁོའི་མིག་རྣོན་པོ་དེས་བཟུང་ཐུབ་སོང་། ཞྭ་མོའི་འོག་ཏུ་བྱི་བ་གཅིག་བཟུང་ཡོད་པ་ཇི་བཞིན། ཁོས་ལམ་སེང་ཡར་མར་འགུལ་བའི་ཤོག་ལྷེ་དེ་མར་མནན། ཁོས་བྱི་བའི་ཕོ་མོའི་དབྱེ་བ་གསལ་འབྱེད་བྱེད་པ་ལྟར་དགའ་སྤྲོའི་ངང་ཤོག་ལྷེ་འགའ་ཕར་སློག་ཚུར་སློག་བྱས་པ་དང་ཨ་ཕའི་མིང་བཀོད་པའི་ཤོག་ལྷེ་དེ་རྙེད་བྱུང་། མིང་དེའི་བོད་ཡིག་གི་དག་ཆ་ལ་སྐྱོན་ཅི་ཡང་མི་འདུག གྲོང་ཚོའི་ནང་མིང་འདི་ཐོགས་མཁན་ཨ་ཕ་གཅིག་པུ་ལས་མེད། དེ་མུར་ཁོས་སླར་ཡང་འཕྲེད་རྐང་རེའུ་མིག་ནང་གི་བོད་ཡིག་རྣམས་འདུག་བཟོད་མེད་པར། འཕྱུར་ཡོང་ནས་རེའུ་མིག་འོག་མར་བསླེབས་པ་མཐོང་། འོན་ཀྱང་སྐྱོན་མེད་དེ། ཟླ་བས་རེའུ་མིག་རེ་རེ་མཛུབ་མོས་དེད་ནས་འཕྲེད་དུ་སོང་། ཁོས་རེའུ་མིག་གི་མཆན་དུ་སྣག་ཚ་དམར་པོས་ཨ་ཕ་འདས་པའི་ཟླ་ཚེས་གསལ་བོར་བཀོད་ཡོད་པ་མཐོང་། དེར་བཀོད་པའི་ཨ་རབ་ཀྱི་ཨང་ཀི་ནི་ཆེ་རྒྱུ་མེད་ཀྱང་རིང་ཐུང་མི་སྙོམས་པས། ན་ཚོད་མི་འདྲ་བའི་དྭ་ཕྲུག་ཁྱུ་གཅིག་གྲལ་བསྒྲིགས་པ་དང་མཚུངས། ཟླ་བས་ཐེངས་འགར་བལྟས། དཔེ་མི་སྲིད། ཨ་ཕའི་འདས་སྐར་དེ་ངའི་སྐྱེས་སྐར་ལས་ལོ་གསུམ་གྱིས་སྔ། བྲིས་ནོར་ཐེབས་པ་ཁོ་ཐག་རེད། ཁོས་མིང་ཐོ་རྙིང་པ་དེ་ཁྱིམ་དུ་ཁྱེར་ནས་རང་གི་ཐོབ་ཐང་ལག་ཁྱེར་བླངས་ཏེ་བསྡུར་བ་ཞིག་བྱས། ཁོའི་མིག་ཞགས་མིང་ཐོ་ནས་ཐོབ་ཐང་ལག་ཁྱེར་གྱི་སྟེང་དུ་འཕོས་པ་དང་། སླར་ཡང་ཐོབ་ཐང་ལག་ཁྱེར་གྱི་སྟེང་ནས་ཕྱིར་མིང་ཐོར་འཕོས། འདི་ལྟར་བསྐྱར་ཟློས་ཐེངས་འགའ་བྱས་པ་ན། ཁོས་རང་ཉིད་ཀྱི་མགོ་ན་བ་ཚོར་བྱུང་། ཨ་ཡ་མཚན། ཁོ་ལ་ལས་དབང་གིས་གློ་བུར་དུ་ཏིང་སྒྲ་དང་བཅས་ལྕགས་ལེབ་ཅིག་ཁོའི་མདུན་དུ་གཡུགས་པའི་སྣང་བ་བྱུང་ལ། ལྕགས་ལེབ་དེའི་སྟེང་དུ་འདི་ནི་དོན་དངོས་རེད་ཅེས་པའི་ཡི་གེ་བརྐོས་འདུག
ཨ་ཕ་ནི་ངའི་ཨ་ཕ་ངོ་མ་མིན་ནམ། དེ་ན་ངོ་མ་སུ་ཡིན་ནམ། མཚན་མོ་དེར། ཟླ་བ་མལ་སའི་ནང་འགྲེ་ལྡོག་རྒྱག་བཞིན་གཉིད་མ་ཁུག ཕྱི་ཉིན། ཁོས་རྒད་པོ་འགའ་བོས་ཡོང་ནས་རང་གི་ཨ་ཕ་ནི་ག་དུས་ཚེ་ལས་འདས་པ་འདྲི་དུས། བསམ་ཡུལ་འདས་པ་ཞིག་ལ་ཁོ་ཚོས་དུས་ཚོད་དེ་བརྗེད་མི་འདུག ཁོ་ཚོས་བཤད་པ་མིང་ཐོའི་མཆན་གྱི་རེའུ་མིག་ཏུ་བཀོད་པའི་འདས་སྐར་དང་ཉིན་འགའི་ཁྱད་པར་ཡོད་ཀྱང་ལོ་དང་ཟླ་བ་གཉིས་ཀ་བཤད་པ་འགྲིག་སོང་། གང་ལྟར་ཡང་ད་བར་དུས་ཚོད་ཡུན་རིང་ཞིག་འགོར་ཟིན་པས་ཁོ་ཚོར་ཡང་ཁག་མི་འདུག
དེ་ནས། ཟླ་བས་སླར་ཡང་ང་ནི་ལོ་ནམ་ཞིག་ལ་སྐྱེས་པ་ཤེས་སམ་ཞེས་དྲིས། ཁོས་ལག་པས་རང་གི་བྲང་ཁར་བསྟན་ཙམ་བྱས་ལ། ཁོའི་མིག་ཟུང་དུ་དོགས་པ་དང་དྲི་བས་ཁེངས་འདུག འདི་ལྟར་དྲིས་མ་ཐག རྒད་པོ་རྣམས་ཀྱིས་མགོ་བོ་གཡུགས་བཞིན་མི་ཤེས་ཟེར། ཚུལ་དེ་ནི་ཁོ་ཚོའི་སྔར་གྱི་རྣམ་དཔྱོད་འཕྲལ་མ་ཉིད་དུ་ཀླད་པ་ནས་བྲོས་པ་དང་མཚུངས། འདྲི་རྒྱུ་མང་དྲགས་རྐྱེན་ཁོ་ཚོ་ཡང་སུན་ནས། ད་མ་འདྲི་ཟེར། ཁྱོད་ཀྱི་གནས་ཚུལ་གསལ་བོར་ཤེས་མཁན་ནི་ཁྱོད་ཀྱི་ནང་མི་རེད། ཁྱོད་ཀྱིས་ཅིིའི་ཕྱིར་རང་གི་ཨ་ཅེ་གཉིས་ལ་མི་འདྲི། ཁོ་མོ་གཉིས་ནི་གཏུམ་མོ་ཡིན་པས་ཁྱོད་ཀྱི་གློ་སྙིང་འཆའ་སྲིད་དམ་ཟེར།
ཨ་ཅེ་གཉིས་ཀྱིས་ཁོར་གོ་ཆོད་པའི་ཁུངས་སྣེ་ཅི་ཡང་བཤད་མི་སྲིད་པ་ཟླ་བས་ཤེས་ཡོད། ཁུངས་སྣེ་ཡོད་པའི་དབང་དུ་བཏང་རུང་། ཁོ་མོ་གཉིས་ཀྱི་སར་བསླེབས་དུས་ཆད་སོང་བ་དང་ཁྱད་མེད། གློ་བུར་དུ་ཁོའི་ཀླད་པའི་ནང་སྐུད་པ་ཕྲ་མོ་ཞིག་འཆར་བྱུང་། དམ་ཅིང་གྲིམ་པའི་སྐུད་པ་ཕྲ་མོ་ཞིག ཐག སྐུད་པ་ཕྲ་མོ་ཆད་པའི་སྒྲ་དེས་ཟླ་བ་ཁྱ་རེ་ཁྱོ་རེའི་ངང་པུས་མོ་སར་འཛུགས་སུ་བཅུག་སོང་། རྒད་པོ་རྣམས་ནི་ཁོས་པུས་མོ་བཙུགས་པ་མཐོང་མི་འདོད་པ་སྨོས་མེད་ཡིན་པས། ཁོ་ཚོས་རྐང་རྡབ་བྱེད་ཅིང་མགོ་བོར་འཕྲུག དེ་ལྟར་ཡུད་ཙམ་འགོར་རྗེས། རྒད་པོ་གཅིག་གིས་ཁོ་ལ། དོན་དག་འདི་ལྟ་བུ་ནི་ཁྱོད་ཀྱི་ཨ་ཕའི་གྲོགས་པོ་ནོར་བསྟན་ལ་དྲིས་ན་འགྲིག ཁྱོད་ཚང་གི་དོན་དག་ཁོ་མ་གཏོགས་སུས་ཀྱང་མི་ཤེས་ཟེར།
ནོར་བསྟན། དངོས་གནས་ཁོ་ཡིན་ནོ།། སྐབས་འདིར་རྒྱུ་མཚན་ཅི་ཡིན་མི་ཤེས་མོད། ནོར་བསྟན་བསླེབས་སོང་། འདི་འདྲའི་སྟབས་འགྲིག་ཁག་པོ་ནི་ནམ་ཡང་ལམ་འགྲོ་རྒྱུགས་པའི་དཔང་རྟགས་ཡིན། ཡིན་ནའང་སྟབས་འགྲིག་འདི་ལྟ་བུ་ནི་ཡང་བསྐྱར་བར་ཆད་ཐེབས་ཆེད་ཡིན་པ་འདྲ། དེ་ན་ཁོ་སྔོན་ཆད་ནོར་བསྟན་གྱི་སར་སོང་མ་མྱོང་ངམ་ཟེར་ན། འོ་རེད། ཐེངས་དེར་ནོར་བསྟན་གྱིས་ཟླ་བས་དྲིས་པའི་དྲི་བ་རེ་རེ་ཕྱིར་གཡུགས་རྗེས་ཁོ་རང་ཁྱིམ་ནས་བསྐྲད། ཐཱ་མ་ཏི(རྒྱ་སྐད)། ཁོས་རྒད་པོས་རྒྱ་སྐད་ད་མ་དིག་གིས་སྡིགས་པ་ཐོས། མི་རྣམས་ཀྱིས་བཤད་ན། ནོར་བསྟན་ཞེ་སྤོ་གཏིང་ནས་ལངས་དུས་མ་གཏོགས། ཁོའི་དྲན་ཤེས་ཀྱི་མཛོད་ནང་རྒྱ་སྐད་འགའ་ཤས་ལས་མེད་པ་དེ་བཀོལ་མི་སྲིད་ཟེར། དེ་དག་ནི་སྡིགས་མོ་བྱེད་པ་རྐྱང་རྐྱང་རེད། བསྟོད་བསྔགས་བྱེད་པའི་སྐད་ཆ་ནི་སློབ་དཀའ་བས་ཁོས་སྦྱངས་ཀྱང་མ་ཤེས། ཐེངས་འདིར། ཟླ་བས་ཡང་བསྐྱར་རང་ཉིད་ལ་སྡིགས་སྲིད་པའི་ཉེན་ཁ་འདི་བརྒྱུད་དགོས། ཁོ་ལམ་སེང་རྡོ་ལེབ་ཐོག་ནས་ཡར་ལངས། གྲྭ་པ་བགྲེས་སོང་གིས་ཁ་གདངས་ནས་ཅི་ཡིན་ཧ་མ་གོ་དུས། ཁོས་གོམ་པ་གཉིས་གསུམ་སྦྲེལ་ནས་རང་གི་ལུས་པོ་ཉི་མའི་འོག་ཏུ་བསྣུར་ཚར་འདུག ཉི་འོད་ནི་བཀག་སྡོམ་གྱི་བསླབ་བྱ་གནང་མཁན་ལྟར་ཁོའི་མིག་ཏུ་འཕྲོས་བྱུང་། ཁོས་ཁ་ཡ་མ་བྱས་པར་ཐོལ་གྱིས་ནོར་བསྟན་སྐྱོར། བགྲེས་སོང་ནོར་བསྟན་གྱིས་ད་དུང་སྟོང་སྐུད་འཇུར་བའི་དགུན་ལྭ་དེ་གྱོན་འདུག དབྱར་ཁ་བསླེབས་རུང་། “གོ་ཁྲབ”་འདིས་ཁོར་གཟི་བརྗིད་གནང་བ་ལྟར། ཁོས་གཟི་བརྗིད་འདི་ལུས་ནས་མར་བླངས་མི་འདུག ཁོས་གློ་བུར་དུ་ཟླ་བས་རང་གི་དཔུང་པ་གཡོན་པར་འཇུས་ཡོད་པ་མཐོང་དུས། རང་ཉིད་ནི་ན་སོ་རྒས་དྲགས་ནས་ཕྱི་མའི་ཡུལ་དུ་ཆས་གྲབས་ཡོད་པ་ཞིག་དང་འདྲ་སྙམ་བྱུང་། ཁོས་སེམས་ཀྱི་མེ་ཐབ་དེ་འཕྲལ་མར་སྦར་བྱུང་བས་རང་ཉིད་ཚོད་འཛིན་བྱེད་མ་ཐུབ།
ཁོས་ལག་པ་ཕྱུང་ནས་ཟླ་བར་ཕུད་རྒྱག་ཅིག་བྱས། སྡིགས་འདོད་དུས་ཁ་ནང་དུ་ཚུར་སྤུར་འོངས་བའི་བསེར་བུ་ཁ་གང་བརྫངས་སོང་། གྲོང་ཚོ་འདིར་བསླེབས་དུས། ད་ནི་ཁོའི་མངའ་ཁོངས་མིན་པ་སྨོས་མེད་ཡིན་ཏེ། འདི་ནི་ཟླ་བའི་མངའ་ཁོངས་ཡིན་པས། བསེར་བུས་ཀྱང་ཁོའི་ཕྱོགས་བྱེད་པ་དེས་ཁོར་ཆང་དཀར་གང་གིས་ཆད་པ་བཅད་པ་དང་འདྲ། མ་རེད། བསེར་བུ་ཁམ་གང་རེད། ནོར་བསྟན་གྱིས་བསེར་བུ་དེ་ཁོག་ཏུ་མིད་པ་དང་རང་བཞིན་གྱིས་ཁ་ནས་ཅི་ཡང་སྡིགས་མ་ཐུབ། ཁོས་ཆིག་ལབ་རྒྱག་བཞིན། ཁྱོད་ཀྱི་བསམ་པར་ང་རང་རྒས་དྲགས་ནས་ཕྱུགས་ནད་སྨན་པའི་ཁྱིམ་དུ་འགྲོ་སའི་ལམ་ཁ་ཡང་ངོ་ཤེས་ཀྱིན་མི་འདུག་འདོད་དམ། རྒས་དྲགས་ནས་ཁྱོད་ཚོ་གྲོང་ཚོར་ཡོང་དོན་ཡང་བརྗེད་འདུག་འདོད་དམ། ཁྱོད་ཀྱིས་ང་ལ་སྤྲེལ་ལད་འཁྲབ་མི་དགོས། ཁྱོད་ཀྱིས་སླར་ཡང་ང་རང་ཁོང་ཁྲོ་སློང་བའི་དྲི་བ་དེ་དག་འདྲི་སྲིད་པ་ངས་ཤེས་ཡོད། ངས་ཁྱོད་ལ་བཤད། ང་ལ་བཤད་རྒྱུ་ཅི་ཡང་མེད། ཁྱོད་ཕར་སོང་། ནོར་བསྟན་གྱིས་དེ་ལྟར་བཤད་ཞོར། ཟླ་བའི་ལག་ནས་ཐར་བའི་དཔུང་པ་གཡུག་ཙམ་བྱས་པ་དང་། མྱུར་མོར། འོན་ཀྱང་མགྱོགས་རྒྱུ་མེད། ན་སོ་རྒས་པའི་དབང་གིས། རྟབ་རྟབ་པོར་ཕྱུགས་ནད་སྨན་པའི་ཁྱིམ་དུ་ཕྱིན།
གློ་བུར་དུ་ཟླ་བར་དོགས་གཞི་ཞིག་སྐྱེས། འོ་ན་ཁོ་ཚོའི་གྲོང་ཚོར་ཕྱུགས་ནད་སྨན་པ་མེད་དམ། ཁོས་གྲོང་ཚོར་དེར་ཕྱུགས་ནད་སྨན་པ་ཡོད་པ་གསལ་བོར་ཤེས་པ་མ་ཟད། ད་དུང་ཕྱུགས་ནད་སྨན་པ་ཕུལ་བྱུང་ཅིག་ཡིན་པ་ཡང་ཤེས་ཡོད། རང་གི་གྲོང་ཚོར་ཕྱུགས་ནད་སྨན་པ་ཡོད་བཞིན་དུ་འདི་ལྟར་ངལ་བ་སྟོང་ཟད་བྱེད་དོན་གང་ཡིན་ནམ། ཡིན་ནའང་དྲི་བ་འདིར་ཁོས་ལས་སླ་མོའི་ངང་ནས་ལན་འདེབས་ཐུབ་སོང་། ཕྱུགས་ནད་སྨན་པ་དེ་ཡུལ་གཞན་དུ་ཕྱིན་པ་ཁོ་ཐག་རེད། བྲེལ་བ་འདི་འདྲ་ལངས་དོན་ནི་ཁོའི་བུའི་བཞོན་རྟ་ཡ་མེད་དེ་ན་བ་གཏན་ཁེལ་རེད། ནོར་མེད། འདི་ལྟར་ཡིན་པ་ཐག་གིས་ཆོད། ཁོས་འདི་ལྟར་བསམ་བཞིན་རང་གི་འགྲོ་ཕྱོགས་ཀྱང་བསྒྱུར་སོང་། ད་ཅི། ནོར་བསྟན་གྱིས་ཁོར་དེ་ལྟར་བཤད་ཙ་ན་ཕྱིར་སྡོང་འོག་ཏུ་ལོག་འདོད་ཡོད། ཡིན་ཡང་ད་ལྟ། ཁོ་རང་ཡིན་གཅིག་མིན་གཉིས་ཕྱུགས་ནད་སྨན་པའི་ཁྱིམ་དུ་འགྲོ་དགོས། ཁོས་ཕྱུགས་ནད་སྨན་པས་འཕྲུལ་རྟའི་རྒྱབ་ཏུ་ནོར་བསྟན་བསྐྱོན་ནས་གྲོང་ཚོ་ལས་ཐོན་འགྲོ་བ་མཐོང་བྱུང་། ཤུལ་དུ་ཁོ་གཅིག་པུ་ཕྱུགས་ནད་སྨན་པ་ཚང་གི་སྒོ་ཁའི་ས་སྟོང་དེར་ལངས་ནས་སྒུག་བསྡད། ཅང་མ་འགོར་ཕྱུགས་ནད་སྨན་པ་ལོག་སྲིད་པ་ཁོས་ཤེས་ཡོད་ལ། ཁོས་ཕྱུགས་ནད་སྨན་པར་ཅིག་དྲིས་ན། རང་གི་ཚོད་དཔག་བྱས་པ་བདེན་མིན་ཡང་ལམ་སེང་ཧ་གོ་ཐུབ།
ཟླ་བས་ཆུ་ཚོད་གསུམ་ལྷག་ལ་སྒུག ཕྱུགས་ནད་སྨན་པ་གཞི་ནས་ལོག་བསླེབས་སོང་། ཁོས་ཟླ་བར་བཤད་རྒྱུར། ནོར་བསྟན་གྱི་་བུའི་བཞོན་རྟར་ནད་ཅི་ཡང་བྱུང་མི་འདུག དེས་འཐོམ་རྩྭ་ཟོས་པས་ཁ་ནས་ལྦུ་བ་དཀར་པོ་འཕྱུར་ཏེ་ནམ་རྒྱུན་དང་མ་འདྲ་བ་ཙམ་རེད་ཟེར། ཁྱིམ་དུ་ནོར་བུ་ཡོད་ན་གཉིད་མི་ཡོང་ཞེས་པ་ནི་གང་འདྲར་ཟེར་བ་རེད་ཅེ་ན། འདི་འདྲར་ཟེར་བ་རེད། རྒད་པོ་ནོར་བསྟན་གྱིས་སེམས་ཆུང་བྱས་པ་ཐལ་དྲགས་སོང་། ཁོ་ཚང་གི་རྟ་ནག་སུག་དཀར་དང་ཁྱོད་ཀྱི་རྟ་དམར་གདོང་དཀར་ནི་རྟ་མཆོག་དཀོན་པོ་ཡིན་པ་སུས་མི་ཤེས། གཉིས་ཀ་རྟ་རྒྱུགས་མཐུན་ཚོགས་ཀྱི་གྱང་ངོས་སུ་སྦྱར་ཡོད། ཡིན་ཡང་ཁྱོད་ཀྱིས་རང་གི་རྟ་མཆོག་ལ་སེམས་ཁུར་ཉག་ཙམ་ཡང་མི་བྱེད། ཕྱུགས་ནད་སྨན་པས་ཁོའི་ལྷོད་ལ་འབབ་མཁས་པའི་སེམས་གཤིས་ལ་བསྟོད་ཀྱིན་པ་ཟླ་བས་ལོས་ཤེས། གཏམ་དེ་སུས་མཉན་ཀྱང་མགུ་ངེས། བརྒྱ་ལ་ཁོས་སྐབས་འདིར་བསྟུན་ནས་ཕྱུགས་ནད་སྨན་པས་ལྷག་ཏུ་བསྟོད་དགོས་པའི་དོན་འགའ་བཤད་རྩིས་བྱས་མོད། འོན་ཀྱང་འོས་འཚམ་མ་རེད་སྙམ་ནས་བཟོད་བསྲན་བྱས། ཕྱུགས་ནད་སྨན་པའི་སྐད་ཆའི་སྒམ་ཁ་ཕྱེ་ཚར་དུས་ད་བཤད་ནས་རྫོགས་རྒྱུ་མེད། ཁོས་ཡང་བསྐྱར། ཚང་མས་ཁྱོད་ཀྱི་གདོང་དཀར་དང་ནོར་བསྟན་གྱི་བུའི་སུག་དཀར་གཉིས་ཀྱི་འགྲན་རྒྱུགས་ལ་བལྟ་འདོད་ཡོད་མོད། འོན་ཀྱང་མི་རྣམས་ཀྱིས་བཤད་ན་རྟ་རྒྱུགས་མཐུན་ཚོགས་ཀྱིས་གདན་ཞུ་ཐེངས་ཁ་ཤས་བྱས་ཀྱང་ཁྱོད་རང་འགྲན་ཞུགས་བྱས་མ་སོང་ཟེར། རྒྱུ་མཚན་ཅིའི་ཕྱིར། དེ་ལྟར་བཤད་ཞོར་དུ་ཕྱུགས་ནད་སྨན་པས་ཡང་ཚིག་སྣེ་བསྐོར་ནས་སུག་དཀར་ཞེས་པའི་མིང་འདི་བཏགས་པ་བཟང་བར་བསྟད་བྱུང་། སུག་བཞིའི་སྟེང་གི་སྤུ་དཀར་པོ་ཡིན་པས་དངོས་གནས་ཞོ་བླུགས་པ་དང་མཚུངས། དེ་མུར་ཁོས་སླར་ཡང་། ངེས་པར་དུ་འགྲན་དགོས། སུག་དཀར་དང་རྒྱལ་ན་ཁྱོད་ཀྱི་བཞོན་རྟ་གདོང་དཀར་ནི་རྟའི་རྒྱལ་བོ་ཡིན། ཡིན་ནའང་ཟླ་བས་སུའི་རྟ་རྒྱལ་མིན་ལ་སྣང་འཇོག་མི་བྱེད། རང་ཉིད་ཀྱི་བཞོན་རྟ་གདོང་དཀར་གྱིས་རྒྱལ་ཁ་བླངས་བའི་དབང་དུ་བཏང་རུང་། ཁོར་མཚོན་ནས་བཤད་ན་དེ་ནི་འགྲན་རྒྱུགས་མང་པོ་ཁྲོད་ཀྱི་རྒྱལ་ཁ་ཐེངས་གཅིག་ལས་ཅི་ཡང་མ་རེད། ད་སྐབས་དེ་ལས་ཀྱང་གལ་ཆེ་བའི་དོན་ཞིག་ཡོད་པ་ནི་སྐྱེས་ཁུངས་ཀྱི་གསང་བའོ།། ཁོས་མགོ་བཀྱགས་ནས་ཉི་མར་བལྟས་པ་ན། དེ་ཉིད་གཞོང་བ་ཆེན་པོ་ཞིག་བར་སྣང་དུ་དཔྱངས་པ་དང་མཚུངས་བར། ཚ་ངད་གང་སར་གཏོར་བཞིན་འདུག
ཁྱོད་ཀྱིས་མི་ཞིག་འདི་ལྟར་མགོ་འཁོར་བའི་རྒྱུ་མཚན་གང་ཡིན་པ་ཤེས་སམ། ཁྱོད་ཀྱིས་མི་ཞིག་གི་རྒྱབ་ཏུ་འགྲོལ་དཀའ་བའི་གསང་བའི་མདུད་པ་ཞིག་ཁུར་དུས་སེམས་སྡུག་གང་འདྲ་ཡོད་མིན་ཤེས་སམ། ཟླ་བས་དེ་ལྟར་ཐོལ་བྱུང་དུ་དྲིས་པ་ན། ཕྱུགས་ནད་སྨན་པ་ཅུང་ཙམ་ལ་ཧད་རྗེས་ལན་མ་བཏབ། ཁོས་ཟླ་བས་ཅི་ཞིག་བཤད་རྩིས་བྱེད་པ་མི་ཤེས། ཟླ་བས་ད་དུང་ཅི་ཞིག་བཤད་དམ། འཇིག་རྟེན་འདིར་ཁོར་སྐྱེས་ཁུངས་ཀྱི་གསང་བ་ལས་གཞན་གྱི་གླེང་བྱ་གང་ཡང་མེད།
ཁྱོད་ཀྱིས་ང་ལ་འདྲི་བ་ཡིན་ནམ། ཕྱུགས་ནད་སྨན་པས་ཕར་ལྟ་ཚུར་ལྟ་ཞིག་བྱས། ཟླ་བས་མགོ་བོ་ལྡེམ་ཙམ་བྱས་པ་ན། ཕྱུགས་ནད་སྨན་པས་ཐབས་ཟད་པའི་རྣམ་འགྱུར་བསྟན། ཁོས་གསལ་བོར་ཧ་མ་གོ་བ་འདྲ། ཧ་མ་གོ་དུས་ཁ་རི་ཁ་ཐུག་ཏུ་དྲིས་ན་བཟང་། ཁྱོད་ལོ་ན་མི་མཐོ་རུང་གཅིག་བྱས་ན་ངའི་སྐྱེས་ཁུངས་ཀྱི་གསང་རྒྱ་དེ་བརྟོལ་ཐུབ་ཡང་སྲིད། ཁྱོད་ཀྱིས་ང་ལ་བཤད་ཆོག་གམ། ཕྱུགས་ནད་སྨན་པས་སྐད་ཆ་དེར་ཉན་རྗེས་ཡ་མཚར་ནས་ཟླ་བར་བལྟས་ཏེ་བསྡད། མཐར་ཁོས་ཀྱང་ཟླ་བ་ནང་བཞིན་ཕར་དྲིས་བྱུང་། ཁྱོད་ཀྱིས་ངས་ཁྱོད་ཀྱི་སྐྱེས་ཁུངས་ཀྱི་གསང་རྒྱ་བརྟོལ་ཐུབ་པ་ཇི་ལྟར་ཤེས། ཁྱོད་ཀྱིས་ངེད་གཉིས་ན་མཉམ་ཡིན་པ་མི་ཤེས་སམ། ཁྱོད་ཀྱིས་མི་ཤེས་ན་ངས་ཀྱང་མི་ཤེས་པ་སྨོས་མ་དགོས། བཤད་ཚར་བ་དང་ཁོས་སྨན་སྒམ་ནས་ལྕགས་ཀྱི་ཁབ་རྒྱག་ཆས་ཤིག་བླངས་ཏེ། བལྟས་ཡོང་ན་ཁྱོད་རང་ན་བ་ཅུང་ལྕི། ངས་ཁྱོད་ལ་ཁབ་གཅིག་རྒྱག་དགོས་སམ་ཟེར། ཟླ་བས་མགོ་བོ་ལན་འགར་གཡུགས། ཁོ་རང་ཡང་བསྐྱར་བློ་ཕམ་སོང་། ནོར་བསྟན་ཕུད། ཁོའི་སྐྱེས་ཁུངས་ཤེས་མཁན་མི་གཅིག་ཀྱང་མི་འདུག ངས་སུན་མེད་ངང་རིང་གི་སྒོ་ནས་དྲིས་ཀྱང་ལན་འདེབས་ཐུབ་མཁན་མི་གཅིག་ཀྱང་མི་འདུག ཟླ་བ་བློ་ཕམ་བཞིན་ཕར་སོང་ནས་རྟར་བཞོན་པ་དང་མྱུར་བ་མྱུར་དུ་གནས་དེར་བྲལ།
ངོ་མ་རྟ་མཆོག་ཡ་མེད་ཅིག་རེད་ཡ། རྟ་མཆོག ཁོ་རང་ཉིད་ཀྱིས་ཀྱང་འདི་ལྟར་བསྟོད་པ་བྱས། ཁོས་གཅེས་རྟ་གདོང་དཀར་ལ་བསྟོད་པ་བྱེད་དུས། རླུང་ནི་འུ་རུ་རུ་བྱེད་བཞིན་ཁོའི་རྣ་བར་བརྫངས་པ་ཐོས། གྲོང་ཚོ་ནི་འཕྲལ་མར་རྗེས་སུ་བསྐྱུར། ཁོས་འོག་གི་རྟ་མཆོག་དེ་ས་ངོས་ལས་ཁྲུ་ཙེ་གསུམ་ཙམ་ལ་མཆོང་བ་ཚོར། རྟ་མཆོག་འདི་འདྲ་ཞིག་ཡོད་པ་ནི་རང་གི་བསོད་ནམས་ཡིན་པ་བཤད་མ་དགོས།
ཅང་མ་འགོར་བར། བཞོན་རྟས་ཟླ་བ་བཀལ་ཏེ་གྲོང་ཚོ་ནས་ཐོན་སོང་། དེ་ནི་ཐང་རྒྱ་ཆེན་པོ་ཞིག་ཡིན་ཏེ། ཟླ་བ་དུས་རྒྱུན་དུ་རྟ་ཞོན་ནས་གནས་འདིར་ཡོང་སྲིད། སྔོན་ཆད་ཨ་མས་བཤད་ན། ཨ་ཕ་ནི་ཐང་ཆེན་པོ་འདི་ནས་འགྱེལ་ཏེ་གྲོངས་སོང་ཟེར། འཕྱི་ཁུང་རེ་རེ་ནི་རྟ་རྒྱུགས་མཁན་ལ་མཚོན་ནས་བཤད་ན་ཅིས་ཀྱང་དོགས་ཟོན་བྱེད་དགོས་པའི་འོབས་དོང་ཞིག་ཡིན་པ་སྨོས་མ་དགོས། ཨ་མས་ཁོ་ཁྲིད་ནས་གནས་ཤིག་ཏུ་ཕྱིན་ཏེ་སྟོན་ཙམ་བྱས་པ་ན། ཟླ་བས་ཨ་མའི་དགོངས་དོན་རྟོགས་སོང་། གསལ་བོར་བཤད་ན་ཨ་ཕ་གྲོངས་ས་གནས་འདི་རེད། ཟླ་བས་དང་པོར་གནས་དེའི་མཚོན་རྟགས་སུ་རྡོ་འགའ་ཤས་སྒྲིག་རུང་། རྗེས་སུ་མཚོན་རྟགས་མེད་ཀྱང་ཁོས་གནས་དེ་ངོས་འཛིན་ཐུབ། གནས་དེའི་ས་ངོས་ནི་ཁྱད་པར་ཅན་ཞིག་མིན་རུང་། དེ་རུ་དྲི་མ་ཁྱད་པར་ཅན་ཞིག་འཐུལ་འདུག
ཉེ་ལམ། ཅི་ཡིན་མི་ཤེས་མོད། གནས་དེ་རུ་གློ་བུར་དུ་བརྡ་ཁྱབ་བྱང་བུ་ཆེན་པོ་ཞིག་བཙུགས་འདུག དེའི་ཆེ་ཆུང་ལ་ལྗིད་ཐེག་རླངས་འཁོར་གཉིས་གཤིབ་པ་ལྟ་བུ་ཞིག་ཡོད། ཐེངས་དེར་ཟླ་བ་རྟ་ཞོན་ནས་ཡོང་དུས། ཐག་རིང་ནས་བརྡ་ཁྱབ་བྱང་བུའི་སྟེང་ཆང་དེའི་རིགས་བྲིས་ཡོད་པ་མཐོང་། ཏག་ཏག་ཨ་ཕས་རྟ་རྒྱུགས་འགྲན་ནས་རྒྱལ་བའི་ཆང་དེ་རེད། ཁོ་འགྲོ་མཚམས་བཞག་ནས་རྒྱང་བལྟ་ཤིག་བྱས་པ་ན། བརྡ་ཁྱབ་བྱང་བུའི་སྟེང་གི་བོད་ཡིག་ཐིག་ཕྲེང་གཅིག་མཐོང་བ་ནི་འདི་ལྟ་སྟེ། ཆང་ལས་ག་གེ་མོས་ནུབ་རྒྱུད་དབུལ་ཕོངས་ས་ཁུལ་གྱི་སློབ་གསོར་རོགས་སྐྱོར་བྱས་ནས། མ་འོངས་བའི་ལོ་ཉི་ཤུར་མུ་མཐུད་དུ་གྲོང་གསེབ་ཀྱི་ཕུགས་རེའི་སློབ་ཆུང་འཛུགས་རོགས་བགྱིས་ཏེ། ཁྱོད་དང་སྐྱིད་སྡུག་མཉམ་མྱོང་བྱེད་པ་ནི་ང་ཚོའི་འགན་ཁུར་ཡིན་ཞེས་པ་དེ་རེད། ཟླ་བས་ཁ་གདངས་ཤིང་མིག་ཅེར། ཆང་དེ་བརྗིད་ཉམས་ཅན་གྱི་རྫ་བུམ་དཀར་པོས་ཐུམ་སྒྲིལ་བརྒྱབ་ཡོད། ཁོས་སྔོན་ཆད་དེའི་བརྡ་ཁྱབ་ཤེལ་གྱི་པར་སྒྲོམ་དུ་བཅུག་ནས་ཁྱིམ་གྱི་མི་ཚང་མས་མཐོང་སར་བཞག་མྱོང་། ཆུང་མས་དེར་ཕྱི་བརྡར་བྱེད་ཞོར་དུ། ཁ་ནས་མཚམས་མི་ཆད་པར་འདི་ལྟར་འཁང་ར་བྱེད་དེ། ཁྱིམ་ཚང་གཞན་ཚང་མས་བཀྲ་ཤིས་པའི་རི་མོ་བཀལ་ཡང་། ཁྱོད་ཀྱིས་ཁང་པའི་ནང་ཆང་དཀར་གྱི་བརྡ་ཁྱབ་ཅིག་འགེལ་ཟེར། ཟླ་བས་ཁྱོད་ཀྱིས་ཅི་ཡང་ཤེས་ཀྱིན་མི་འདུག་ཞེས་བརྗོད་འདོད་མོད། ཆུང་མས་པར་སྒྲོམ་ཕྱིས་ནས་འོད་འཆར་དུ་བཅུག་ཡོད་པ་མཐོང་དུས་བཏང་སྙོམས་སུ་བཞག་སོང་།
སྔོན་ཆད། ཁང་བའི་ནང་བཀལ་བའི་བརྡ་ཁྱབ་འདི་ནི་ཨ་ཕ་དྲན་གསོ་བྱེད་སྟངས་ཤིག་ཡིན། ཟླ་བས་ཨ་ཕ་མཐོང་མ་མྱོང་ཡང་བརྡ་ཁྱབ་སྟེང་གི་ཆང་དེར་བལྟས་ཙ་ན་ཁོ་རང་མཐོང་བ་དང་གཉིས་སུ་མེད། ཡིན་ནའང་རྗེས་སུ། བརྡ་ཁྱབ་འདི་ཉིད་གསལ་འདེབས་ཤིག་ཏུ་གྱུར་བ་སྟེ། ཁྱོད་ཀྱི་ཨ་ཕ་ནི་ཨ་ཕ་ངོ་མ་མིན། དེ་ན་ཨ་ཕ་ངོ་མ་སུ་ཡིན་ནམ། ཟླ་བས་རང་ཁྱིམ་ནས་མཐོང་བ་ནི་གསལ་འདེབས་ཆུང་ཆུང་ཞིག་ལས་མ་འདས་ཀྱང་། གྲོང་ཚོའི་ཕྱིའི་བརྡ་ཁྱབ་ཆེན་པོ་དེའི་གསལ་འདེབས་ཀྱིས་ཁོ་དབུགས་ཀྱང་འབྱིན་མི་ཐུབ་པའི་གནས་སུ་བསྐྱལ་སོང་། སྐབས་འགར། ཁོས་བུ་ཆུང་ས་དེར་ཁྲིད་ངེས། དེ་ནི་ཁོར་གསལ་འདེབས་ཆེན་པོ་འདི་དང་ལེན་བྱེད་དུ་འཇུག་པ་མཚུངས། ལོ་ལྔ་ཅན་གྱི་བུ་ཆུང་གིས་བརྡ་ཁྱབ་ཆེན་པོ་དེར་བལྟ་བཞིན། ཆང་རེད། འུ་ཚང་གི་པར་སྒྲོམ་ནང་གི་ཆང་དེ་རེད། ཨ་ཕ། ང་རང་ནར་སོན་དུས་ཡང་ཆང་འདི་འཐུང་རྒྱུ་ཡིན་ཟེར། ཟླ་བས་ལག་པ་མཐོན་པོར་འཕྱར་ཙམ་བྱས་ནས། ཁྱོད་ཀྱིས་ཆང་འཐུང་དང་ངས་ཁྱོད་ཀྱི་རྐུབ་ལ་ཐལ་ལྕག་གིས་རྒྱག་ཅེས་གཤེ་བ་ན། བུ་ཆུང་གིས་ཨ་ཕ་ཁོང་ཁྲོ་ལངས་པ་མཐོང་རྗེས། ལམ་སེང་ཨ་ཕ་ངས་ཆང་མི་འཐུང་། ངས་ཤ་གཅིག་པུ་བཟའ་ཞེས་བཤད་སྟངས་བསྒྱུར་སོང་། ཁོས་བུ་ཆུང་གིས་བརྡ་ཁྱབ་ཀྱི་གྲིབ་གཟུགས་ཕོག་སའི་གནས་དེ་བརྒལ་ནས། ཉི་འོད་ཁྲོད་ལག་ཆུང་གཡུགས་པ་མཐོང་དུས། ལམ་སེང་རང་ཉིད་ནི་ཇི་འདྲའི་སྒེར་སེམས་ཆེ་བའི་མི་ཞིག་རེད་ཨང་སྙམ། སྒེར་སེམས་ཆེ་ཚད་ག་འདྲ་ཞིག་རེད་ཟེར་ན། གཏན་ནས་མཐོང་མ་མྱོང་བའི་མི་ཞིག་སྟེ། གཉོར་སྐྱོང་གི་དྲིན་ནི་དེ་བས་ཀྱང་མེད་པའི་མི་ཞིག་གི་ཆེད་དུ། བཟའ་མི་ཐམས་ཅད་སེམས་ནད་ཀྱི་འདབ་རྫབ་ཏུ་གཡུགས། ཆུང་མ་ནི་གསང་རྒྱ་འདིས་དམ་དུ་བཏགས་ཡོད་ལ། བུའི་རྣ་ཅོག་ཆུང་ཆུང་གི་ནང་དུ་ཡང་སྐབས་སྐབས་སུ་དེའི་ཡལ་མེད་ཀྱི་སྒྲ་གདངས་གིས་ཁེངས་ཡོད། ངོ་མ་ཐབས་ཤེས་མི་འདུག ཁོས་རང་ཉིད་དེ་ལས་ཐར་མི་ཐུབ་པ་ཤེས་ཡོད།
ཁོ་རྟ་ལས་བཤོལ་ཏེ། བཞོན་རྟ་བརྡ་ཁྱབ་བྱང་བུའི་ལྕགས་སྒྲོམ་གྱི་སྟེང་དུ་བཏགས།
ཟླ་བའི་སྣང་ངོར་རླུང་གིས་འཚེར་སྣང་དང་བཅས་ཁོར་འཚམས་འདྲི་བྱེད། འུར་འུར། འུར་འུར། ཐང་ཆེན་པོའི་རླུང་ནི་མཁྲེགས་པོ་ཡིན་པས། དེས་བརྡ་ཁྱབ་བྱང་བུ་དལ་བུར་གཡུགས་པ་མ་ཟད། ཐག་རིང་དུ་གྲགས་པའི་སྒྲ་དེ་ཡང་ཁུར་ནས་བསླེབས་སོང་། དེའི་ནང་རྟའི་རྨིག་སྒྲ་ཡོད་ལ་མིའི་ངར་སྐད་ཡང་འདུས། སུ་ཡིན་ནམ། ཁོས་མིག་གིས་རྒྱང་རིང་དུ་བལྟས་པ་ན། རྟ་བཞོན་ཞིག་འདིའི་ཕྱོགས་སུ་བང་གིས་རྒྱུགས་ནས་ཡོང་གིན་འདུག རྟ་མཆོག ངོ་མ་རྟ་མཆོག་ཡ་མེད་ཅིག་རེད། ཟླ་བས་རྟ་དེ་མཐོང་བ་དང་ཁ་ནས་རང་དབང་མེད་པར་བསྟོད་བསྔགས་བྱས། བཞོན་རྟ་དེ་ཐག་རིང་ནས་བལྟ་དུས་ཚུར་འཕུར་འོངས་བའི་དར་གོས་ནག་པོ་ཞིག་དང་གཉིས་སུ་མ་མཆིས། ཉེ་སར་བསླེབས་དུས་ད་གཟོད་དེའི་སུག་བཞིའི་སྟེང་སྤུ་དཀར་པོ་སྐྱེས་ཡོད་པ་མཐོང་། དེས་ཤུགས་གང་ཡོད་ཀྱིས་སྣ་སྦྲིད་རྒྱག་བཞིན་སྣ་ཁ་ཡར་བརྫེས་ཏེ་མིག་ཆེར་གདངས་ནས་སྐོར་བལྟ་བྱེད་ལ། ཐུང་ངུར་བཞར་བའི་རྔོག་མ་ནི་སྤུ་ཤད་ཅིག་དང་འདྲ་བར་ཡར་བསྒྲེངས་འདུག རྟ་མཆོག་ཡ་མེད་ཅིག་རེད། རྟ་ལ་བཞོན་མཁན་ཡང་སྟེར་བཟོ་འདུག ཁོས་ལུས་པོ་ཕར་གཅུས་ཏེ་རྟ་ལས་བབས། ཟླ་བས་ཁོ་རང་ངོ་ལོས་ཤེས། ནོར་བསྟན་གྱི་བུ་བཀྲ་རྒྱམ་སྟེ། རྟ་སུག་དཀར་གྱི་བདག་པོ་རེད། ཁོ་ཟླ་བ་དང་ན་མཉམ་ཡིན། ངོ་མ་སྟབས་འགྲིག་སོང་། བརྡ་ཁྱབ་བྱང་བུའི་གཡས་སུ་རྟ་དམར་པོ་དང་གཡོན་དུ་རྟ་ནག་པོ་བཏགས་རྗེས། བདག་པོ་གཉིས་ཀྱིས་ལག་པ་འཇུས་ནས་ཁ་བརྡ་གློད་མགོ་བརྩམས།
གཅིག་གིས་གདོང་དཀར་ངོ་མ་རྟ་མཆོག་ཡ་མེད་ཅིག་རེད་ཟེར།
ཅིག་ཤོས་དེས་སུག་དཀར་ཡང་རྟ་མཆོག་ཡ་མེད་ཅིག་རེད་ཟེར།
གཅིག་གིས་ཁྱོད་རང་རྟ་རྒྱུགས་མཐུན་ཚོགས་ཀྱི་གདན་ཞུའི་འགྲན་བསྡུར་ལ་མི་ཞུགས་དོན་གང་ཡིན་ཟེར།
ཅིག་ཤོས་ཏེ། ཟླ་བས་ཧེ་ཧེ་ཞེས་དགོད་ཞོར་དུ། རང་གི་ལག་པ་བཀྲ་རྒྱམ་གྱི་ལག་ནས་ཕྱིར་ཕྱུང་། ཁོའི་མིག་ཀོང་དུ་བཤད་མི་ཤེས་པའི་འོད་ཞིག་འཁྱུག་གིན་འདུག
འདི་ལྟར་བྱེད་དགོས་དོན་ཡོད་དམ། ང་རང་འཐད་པ་མ་བྱུང་ན། ཚེ་འདིར་གཅེས་རྟ་དེ་གཉིས་རྟ་རྒྱུགས་འགྲན་མི་ཐུབ།
བཀྲ་རྒྱམ་གྱིས་ཁ་གཉེར་ཙམ་བྱས་ནས། ཁྱོད་ཀྱིས་འདི་ལྟར་བྱས་ན་ཚང་མ་བློ་ཕམ་དུ་བཅུག་པ་རེད་ཡ་ཟེར།
ཟླ་བས་བཤད་རྒྱུར། འདི་ལྟར་སྒྲུབ་པར་རྒྱུ་མཚན་ཡོད་ཟེར།
གློ་བུར་དུ་བཀྲ་རྒྱམ་གྱིས་ངེད་གཉིས་ཀྱིས་ཡོངས་བསྒྲགས་མ་བྱས་པར་གསང་བའི་སྒོ་ནས་འགྲན་ཆོག་ཟེར།
ཟླ་བར་སྒུལ་རྒྱུ་ཅུང་ཙམ་ཡང་མི་འདུག ཁོས་འདི་ལྟར་བྱེད་དོན་མི་འདུག་ཟེར།
བཀྲ་རྒྱམ་གྱིས་མིག་ཟུམ་བྱུང་། ཧ་ལམ་ཉི་འོད་མིག་ནང་དུ་ལྷུང་བར་ཞེད་པ་འདྲ། ཁོས་ཡང་བསྐྱར། ཁྱོད་ལ་མཚོན་ནས་བཤད་ན། འགྲན་བསྡུར་གྱི་གཟིགས་བཟོས་ནི་ཡིད་འགུག་ལྕགས་ཀྱུ་ལྟ་བུ་ཞིག་ཡིན་པས་ཁྱོད་ཀྱིས་དང་ལེན་བྱེད་ངེས་ཡིན་ཟེར།
ཤོད་དང་ངས་ཅིག་ཉན།
གལ་ཏེ་ཁྱོད་རང་རྒྱལ་ཚེ། ངས་ཨ་ཕར་ཁྱོད་ཀྱི་སྐྱེས་ཁུངས་ཀྱི་གསང་བ་མ་ལུས་བཤད་དུ་བཅུག་ཆོག གལ་ཏེ་ང་རང་རྒྱལ་ན། ངའི་རྟ་རྒོད་མ་དེ་ཁྱོད་ཀྱི་གདོང་དཀར་དང་ཐེངས་གཅིག་སྡེབ་འདོད་པ་དེ་ཡིན་ཟེར།
ངོ་མ་ཡིན་ནམ། ཟླ་བ་ཧ་ལས་སོང་།
དེ་ལ་རྫུན་བཤད་དགོས་དོན་མེད། ཕོ་རབ་ཚིག་ཐོག་ཡིན།
ཟླ་བས་མཛུབ་མོ་ཀེར་ནས་རྩིས་ཤིག་བརྒྱབ་དུས། བཀྲ་རྒྱམ་གྱིས་ཁ་ཆད་བྱས་པའི་རྟ་རྒྱུགས་ཀྱི་ཉིན་དེར་བསླེབས་པར་ད་དུང་ཉིན་ཉེར་གཅིག་ཡོད། ཉིན་ཉི་ཤུ་འདིའི་རིང་ལ། ཁོས་གྲ་སྒྲིག་ཡག་པོ་ཞིག་བྱས་ཆོག ཁོས་ཆུང་མར་རང་གི་སྐྱེས་ཁུངས་ཀྱི་གསང་རྒྱ་ལམ་སེང་བཀྲོལ་ཐུབ་པར་མ་ཟད། ཅང་མ་འགོར་བར་གསང་བ་འདིས་རང་ཉིད་ལ་ཉོག་དྲ་སློང་མི་ཐུབ་ཟེར། སྐབས་དེར་བསླེབས་དུས། ཁོས་བདེན་ཡོད་ཞུམ་མེད་ཀྱི་ངང་ནས་རང་ཉིད་འཇིག་རྟེན་འདིར་བསླེབས་པ་ནི་གསང་བ་ཞིག་མིན་པར། གཞན་དང་མི་མཚུངས་བའི་ཁྱད་པར་ཅན་ཞིག་ཡིན་ཅེས་ཡོངས་བསྒྲགས་བྱེད་རྒྱུ་ཡིན་ཟེར། རེད། ཟླ་བའི་མིག་ཟུང་གིས་ཆུང་མས་བསྐྱར་དུ་ཆང་དཀར་གྱི་བརྡ་ཁྱབ་ཡོད་པའི་པར་སྒྲོམ་དེ་ཕྱི་བརྡར་བྱེད་པར་བལྟས་ནས་བསྡད། ཁོས་གསང་བ་འདི་མེད་ན་ནམ་རྒྱུན་གྱི་འཚབ་སྟེ་སེམས་ཤུགས་ཅི་ཡང་མེད་པའི་སྣང་བ་དེ་ཡང་རྒྱང་རིང་དུ་ཡལ་འགྲོ་བ་ཤེས་ཡོད། འོན་ཏེ། འདི་དག་ཐམས་ཅད་ཡང་གཅེས་རྟ་གདོང་དཀར་གྱིས་ཁོག་དཔུང་ལ་རྒྱ་བཟུང་ཐུབ་མིན་ལ་རག་ལས་ཡོད། འགྲན་བསྡུར་འདི་ཆེ་ས་ནས་བཤད་ན་རང་གི་མི་ཚེ་དང་འབྲེལ་བ་ཡོད་པས་སྣང་མེད་དུ་འཇོག་ག་ལ་རུང་།
ཟླ་བ་ནི་སེམས་ལ་དྲན་མ་ཐག་ལག་ལེན་དུ་འཁྱོལ་མཁན་ཞིག་ཡིན་པས། ཁོས་ཐོག་མར་འཐེན་སྒམ་ནང་ནས་འོད་སྡེར་ཞིག་བཙལ། དེ་ནི་རྟ་རྒྱུགས་མཐུན་ཚོགས་ཀྱིས་ཕབ་ལེན་བྱས་པའི་འོད་སྡེར་རེད། དེའི་ནང་དུ་རྟ་ནག་སུག་དཀར་གྱི་འགྲན་ཞུགས་བརྙན་རིས་ཡོད། ཁོས་དེ་འོད་སྡེར་འཕྲུལ་ཆས་སུ་བཞག་ནས་བལྟ་སྦྱོང་བྱས། རྟ་མཆོག་ཅིག་ཡིན་པ་ནི་སྨོས་མ་དགོས། ཡིན་ཡང་གཅེས་རྟ་གདོང་དཀར་དང་བསྡུར་ན་ཅུང་ཞན་པར་སྣང་། འདི་ནི་བར་ཁྱད་ཡིན་ལ། ནམ་ཡང་རང་གི་འགྲན་ཟླ་སྣང་མེད་དུ་འཇོག་མི་རུང་། གློ་བུར་དུ་ཁོས་སྐད་ཆ་འདི་དྲན་བྱུང་། ཁོར་མཚོན་ནས་བཤད་ན། ད་ལྟར་འདི་ནི་ལེགས་བཤད་ཅིག་ཡིན། ཡང་གློ་བུར་དུ། ཁོས་རྟ་རྒྱུགས་འགྲན་པ་ཞེས་པ་ནི་འགྲན་རྟ་གཉིས་ཀ་རྒྱུགས་མགོ་རྩོམ་སའི་ཐིག་རྟགས་དེ་ནས་བརྩི་མི་རུང་བར། འཕྲལ་མ་ཉིད་ནས་མགོ་རྩོམ་དགོས་སྙམ། ངོ་མ་རེད། ཟླ་བས་ད་ནས་བཟུང་རང་ཉིད་རྟ་རའི་ནང་འདུག་རྒྱུ་སེམས་ཐག་བཅད་སོང་། ཆུང་མས་དེ་ཐོས་པ་དང་མིག་ཆེར་གདངས་ནས་ལག་གི་ལག་ཕྱིས་ཡང་ས་རུ་ལྷུང་སོང་། ག་རེ། ཁྱོད་རང་རྟ་རའི་ནང་འདུག་རྒྱུ་ཡིན། ཁྱོད་ཀྱིས་ད་དུང་རྟ་རའི་དྲི་མ་ཞིམ་གི་འདོད་དམ། ཟླ་བས་ལག་ཕྱིས་སྒྲུག་ནས་ཆུང་མར་སྟེར་ཞོར། གནད་འགག་གི་སྐབས་འདིར་རྟའི་བདེ་ཐང་ནི་གལ་ཆེན་ནང་གི་འགངས་ཆེན་ཡིན་པས། དང་ལྷོད་ཅུང་ཙམ་ཡང་ཤོར་མི་རུང་ཟེར། གལ་སྲིད་རྟ་ལ་རྒྱུན་ལྡན་མིན་པའི་གནས་ཚུལ་རེ་ཡོད་དུས། སྔ་ཙམ་ནས་ཤེས་ན་སྔ་ས་ནས་སྨན་བཅོས་བྱས་ཆོག་པས། བྱ་ལོང་བྱེད་ལོང་ཞིག་ཀྱང་ཡོད་ཟེར། ཟླ་བས་བཤད་ཚར་མ་ཐག་ཉལ་ཆས་ཁྱེར་ནས་རྟ་རའི་ནང་སོང་སྟེ། རྩིག་པའི་འགྲམ་དུ་རྣོ་སྐུད་མལ་ཁྲི་བརྒྱབ། མཚན་ཕྱེད་དུ། ཁོ་མལ་ལས་ལངས་ནས་ཆུ་འགྲམ་དུ་སོང་སྟེ་རྟ་ལ་ཁྲུས་བྱས། ཁོས་འགྱིག་གི་གཞོང་བ་ཞིག་བཟུང་ནས་རྟའི་ལུས་སྟེང་དུ་ཆུ་གཤོས། རྒན་རབས་པ་རྣམས་ཀྱིས་རྟ་རྒྱུགས་ཀྱི་སྔོན་ལ་འདི་ལྟར་བྱེད་སྲིད་ལ། བཤད་ཚུལ་ལྟར་ན་འདིས་རྟའི་ཐེགས་ཤུགས་ཇེ་ཆེར་གཏོང་ཐུབ་ཟེར་བས། ཟླ་བས་ཀྱང་དེ་ལྟར་བྱེད་འདོད་པ་ལས་མ་འདས། ཤག་ཤག་ཤག ཆུ་དེ་གྲང་མོ་ཡིན་པས། རྟའི་ལུས་སུ་གཏོར་བ་ན། རྟ་འདར་ཙམ་བྱས། བཀྲུས་ཚར་རྗེས་ཟླ་བས་རྟ་ལུས་ཧྲིལ་བོ་གཙང་མར་ཕྱིས་པ་དང་། ཕྱིང་གདན་དཀར་པོ་ཞིག་བཀབ་ནས་བཞག ཞོགས་པར། ཁོའི་ལུས་སུ་རྩྭ་ཧྲུག་གིས་བཀང་ནས་ཁྱིམ་དུ་ནངས་ཇ་འཐུང་བར་བསླེབས་དུས། ཆུང་མས་ལག་པས་སྣ་བཀབ་པ་ན། བུས་ཀྱང་ལག་པས་སྣ་བཀབ་བྱུང་། བུས་ཨ་ཕ་ཁྱོད་ལ་དྲི་མ་ངན་པ་ཞིག་བྲོ་ཟེར། ཆུང་མས་བལྟས་ཡོང་ན་ཁྱོད་ཀྱིས་སེམས་ཐག་བཅད་ནས་རྟ་དང་མཉམ་དུ་འཚོ་བ་རོལ་རྒྱུ་ཡིན་པ་འདྲ་ཟེར། ཟླ་བ་ཁོང་ཁྲོ་མ་ལངས་བར། ཧེ་ཧེ་ཞེས་བགད་བྱུང་། དེ་ནི་ཁོག་པ་ཡངས་དྲག་ནས་ཅོལ་ཆུང་གིས་བགད་པའི་གད་མོ་ཞིག་རེད། དེ་མུར། ཁོས་ཆུང་མ་ལ། མཆོད་ཁྲིའི་སྟེང་མཆོད་མེ་མང་ཙམ་སྒྲོན་རོགས་ཟེར། མཆོད་མེ་སྦར་མ་ཐག ཁོས་སྒེའུ་ཁུང་གིས་བར་ཆོད་པའི་ཁྱམས་དུ་པུས་མོ་བཙུགས་ནས་གསོལ་བ་བཏབ། ཁོས་ལས་གང་ཞིག་སྒྲུབ་རུང་། ཧུར་ཐག་བྱེད་དགོས་པ་ལས་གཞན། ད་དུང་རླུང་རྟ་རྒྱུགས་དགོས་པ་ཡང་ཤེས་ཡོད། ཁོས་ཇོ་བོ་རིན་པོ་ཆེས་ཁོར་ཁ་ལས་རླུང་རྟ་རྒྱུགས་འཇུག་པར་སྨོན་ལམ་བཏབ།
རླུང་རྟ་རྒྱུགས་སོང་ངམ། ཆུང་མས་དྲིས།
ཟླ་བས་ལན་ལྡོན། རྒྱུགས་སོང་།
ཟླ་བས་གཅེས་རྟ་ཁྲིད་ནས་འཆམ་འཆམ་བྱས་ཏེ་ཕྱིར་ལོག་དུས། ཆུང་མས་ནོར་དེད་ནས་རི་ལས་བབས་ཡོང་བ་མཐོང་། ནོར་བཅུ་གཅིག་ཡོད་པ་དེ་སྒོ་ར་ཞོལ་མའི་ཕྱུགས་ཁང་དུ་བཀག་ཡོད། ཟླ་བ་ཕྱུགས་ཁང་དུ་ཉིན་གཅིག་ལའང་སོང་མ་མྱོང་། དེ་ཚོ་ནི་ཆུང་མའི་བདག་སྐྱོང་འོག་ཤེད་མོ་འཕེལ་ཞིང་གཟུགས་སྟོབས་རྒྱས་འདུག ཡིན་ནའང་ཟླ་བས་གཅེས་རྟ་འདི་འདྲར་ཆགས་རྒྱུར་ཞེད་ཡོད། གལ་ཏེ་རྟ་ལ་ཤེད་མོ་རྒྱས་ཚེ། དེ་ད་དུང་རྒྱུགས་ཐུབ་བམ། དེར་བརྟེན། རྟའི་ཆག་སྟེར་ཚད་ལ་ཚོད་འཛིན་བྱེད་རྒྱུ་ནི་རྟ་རྒྱུགས་ཀྱི་དོན་ཆེན་ཞིག་རེད། ཤེས་སམ། ཟླ་བས་རྟ་ར་ནས་མགོ་བསྲིངས་ཏེ་ཀུ་རེ་རྩེ་བཞིན་ཆུང་མར་དྲི་བ་ལྟ་བུ་ཞིག་བཏོན། ཆུང་མས་ལན་མ་བཏབ་པར་ཟང་ཟིང་གི་འུར་སྒྲ་ཞིག་སྡོང་བོའི་ཡལ་ག་བརྒྱུད་ནས་མཆེད་འོངས་བ་དེར་ཉན་བཞིན་འདུག ཁོ་གཉིས་རྟ་རའི་མདུན་དུ་ལངས་ནས་བསྡད། གྲོང་ཚོའི་ཨུ་ཡོན་ལྷན་ཁང་གིས་གྲོང་སྣེའི་སྡོང་མགོར་བཏགས་པའི་གློག་དུང་དེ་ཡུན་རིང་ཞིག་ལ་ལྐུགས་མོད། འོན་ཀྱང་དུས་འདིར། དེས་གློ་བུར་དུ་ཁ་གྲགས་བྱུང་། ཟང་ཟིང་གི་སྒྲ་དེ་ཡལ་རྗེས། གློག་དུང་ལས་གྲོང་ཚོའི་ཀྲུའུ་རིན་གྱི་སྐད་གསལ་བོར་གྲགས་འོངས། གྲོང་མི་ཡོངས་ཀྱིས་མཉམ་འཇོག་བྱོས། ཡར་ཞུ་བྱས་པ་ལྟར་ན། ངེད་གྲོང་ཚོའི་གྲོང་མི་ག་གེ་མོ་རྟ་རྒྱུགས་རྒྱན་སྐུགས་ལ་ཞུགས་འདུག་ཟེར། ངའི་རེ་བ་ཡིན་ན་གྲོང་མི་འདིས་རང་ཉིད་ཀྱི་ནོར་འཁྲུལ་དུས་ཐོག་ཏུ་ཡོ་བསྲང་བྱོས་ནས། ལམ་སེང་གཡང་སར་རྟ་ཁ་བཀག་སྟེ། སྤྱི་དམངས་ཁྲིམས་སྲུང་མཁན་ཞིག་བྱེད་རྒྱུ་དེ་ཡིན། ང་ཚོ་གྲོང་ཚོ་ཨུ་ཡོན་ལྷན་ཁང་གིས་ནམ་ཡང་ཁོས་རང་སྐྱོན་ཁས་ལེན་ཞུ་རུ་ཡོང་བར་དགའ་བསུ་ཞུ།
ཁོས་ཀྲུའུ་རིན་གྱིས་བཤད་པའི་མི་དེ་སུ་ཡིན་པ་མི་ཤེས། ཆུང་མས་ཀྱང་མི་འདི་དག་གིས་སྨྱོ་རྟགས་ཅི་ཞིག་སྟོན་གྱིན་པ་མི་ཤེས་ཟེར། ཆུང་མས་ཡང་སུ་ཞིག་གིས་ཁ་འཁྲུག་བཤད་པ་ཁོ་ཐག་རེད། ཁ་ཡ་མ་བྱེད་ཟེར། ཟླ་བས་ཀྱང་འདི་ལྟར་འདོད་པ་སྨོས་མ་དགོས། ཁོའི་སེམས་ཤུགས་ཡོད་ཚད་གཅེས་རྟ་གདོང་དཀར་གྱི་སྟེང་དུ་བཀོལ་ཡོད། ཡིན་ནའང་ཅང་མ་འགོར་བར། རྒྱང་བསྒྲགས་ནས་ཀྲུའུ་རིན་གྱིས་འུར་རྒྱག་མགོ་བརྩམས། ཐེངས་འདིར། ཀྲུའུ་རིན་གྱིས་བཤད་སྟངས་བསྒྱུར་འདུག ཁོའི་སྐད་སྒྲས་སྡོང་བོའི་ལོ་མ་ཡང་འདར་འགུལ་བྱེད་དུ་བཅུག་སོང་། ལོ་མའི་འདར་འགུལ་བྱེད་མཚམས་ན་ཁོའི་སྐད་ཀྱི་གདངས་འཕྱོ། རྟ་རྒྱུགས་རྒྱན་སྐུགས་བྱེད་མཁན་དེས་ཉོན་ཅིག ང་ཚོ་གྲོང་ཚོ་ཨུ་ཡོན་ལྷན་ཁང་གིས་གྲ་སྒྲིག་བྱས་ཟིན། ཁྱོད་ཀྱི་བྱ་སྤྱོད་དེས་གྲོང་ཚོའི་སྒྲིག་ལམ་དང་སྒྲིག་སྲོལ་ལ་གཏོར་བརླག་བྱས་པས། ང་ཚོས་ཁྱོད་རང་ལམ་ལོག་འདི་ནས་ཐུར་དུ་འགྲོ་རུ་འཇུག་མི་སྲིད། ཁྱོད་ཀྱི་འགྲོ་འདུག་སྤྱོད་གསུམ་ཚང་མ་ང་ཚོའི་མིག་འོག་ན་ཡོད་པས། ཁྱོད་ཀྱིས་རང་ཚོད་ཟིན་ན་དགའ། ཀྲུའུ་རིན་གྱིས་གློག་དུང་ནས་ཐེངས་བཅུ་ལ་འུར། འུར་ཐེངས་རེ་རེར་སྐད་གདངས་ཇེ་མཐོ་ནས་ཇེ་མཐོ་ཡིན་ལ། འུར་ཐེངས་རེ་རེ་ནི་ཟླ་བའི་རྣ་ཅོག་ལ་གཏད་ནས་སྐད་ཅོར་རྒྱག་པ་དང་མཚུངས།
ཟླ་བས་ཡང་བསྐྱར་རྟ་ཁྲིད་ནས་གྲོང་ཚོའི་སྲང་ལམ་ན་འགྲོ་དུས། ཁོས་མི་ཞིག་ལྐོག་ལྐོག་སུད་སུད་ཀྱིས་ཁོའི་རྗེས་འདེད་བཞིན་པ་ཚོར། ཁོ་ག་ལེར་འགྲོ་མཚམས་བཞག་ནས། ལྷམ་སྒྲོག་རྒྱག་ཁུལ་བྱས་ཏེ། མར་སྒུར་ནས་རང་གི་བརླ་བར་བརྒྱུད་དེ་བལྟས་ཙ་ན། འཆུག་མི་འདུག གྲོང་ཚོའི་ཨུ་ཡོན་ལྷན་ཁང་གི་མི་དེ་རེད། དེའི་མིང་ལ་ཅི་ཟེར་བ་ཡིན་ནམ། གློ་བུར་དུ་ཡིད་ལའང་མི་དྲན། སྐབས་འདིར་ཁོ་ཁོང་ཁྲོ་ལངས་རྒྱུ་ལས་གཞན་གང་ཡང་བྱེད་མ་ཐུབ། ཁྱིམ་དུ་ལོག་རྗེས་ཁོས་དོན་དག་འདི་ཆུང་མར་བཤད། ཆུང་མས་དཔྲལ་བར་ཐལ་ལྕག་གིས་རྒྱག་བཞིན། ཁོ་ཚོས་ཁྱོད་དང་བཀྲ་རྒྱམ་གྱི་རྟ་རྒྱུགས་འགྲན་པ་དེ་རྟ་རྒྱུགས་རྒྱན་སྐུགས་སུ་རྩིས་པ་རེད་དམ་ཟེར། ཟླ་བས་ཁོང་ཁྲོ་དང་བཅས་ང་སོང་ནས་ཁོ་ཚོར་འགྲེལ་བཤད་ཅིག་རྒྱག་ཟེར། ཆུང་མས་ཁོ་ཚུར་འཐེན་ནས་ཁྱོད་ཀྱིས་གསལ་འགྲེལ་བྱེད་ཐུབ་བམ། ཁྱོད་འགྲེལ་བཤད་ག་ཚོད་བརྒྱབ་ན་ཁོ་ཚོས་ཁྱོད་ལ་དེ་ཚོད་ཀྱི་གནད་དོན་འདུག་བསམ་ངེས། ཨ་ཡ་ཡ། ཁ་འཁྲུག་བཤད་མཁན་དེ་སུ་ཡིན་པ་ཡང་ཤེས་ཐུབ་བྲལ། ངག་འཁྱལ་འདི་གྲོང་ཚོ་ཕྱི་ནས་བརྒྱུད་འོངས་བ་ཁོ་ཐག་རེད། ཚུལ་འདིེར་གཞིགས་ན། ཁོ་ཚོས་ཁྱོད་གཉིས་ཀྱིས་རྟ་རྒྱུགས་འགྲན་རྒྱུ་ཡིན་པ་གཅིག་པུ་ལས་གཞན་གང་ཡང་ཤེས་མེད་པ་འདྲ་སྟེ། རྟ་རྒྱུགས་ཀྱི་དུས་ཆད་སོགས་ཅི་ཡང་ཤེས་མི་འདུག དེ་མིན་ཁོ་ཚོས་མི་མངགས་ནས་ཁྱོད་ཀྱི་རྗེས་འདེད་མི་སྲིད། བདེན་གི ཟླ་བ་ཆུང་མའི་ལྟ་ཚུལ་ལ་འཐད། ཁོས་ཆུང་མ་ནི་མི་བསམ་ཤེས་ཤིག་ཡིན་པ་ཤེས་ཡོད། ཆུང་མས་ཚམ་ཚོམ་མེད་པའི་སྒོ་ནས་ཐམས་ཅད་སྔར་གྱི་འཆར་གཞི་ལྟར་སྒྲུབ་དང་འགྱུར་ལྡོག་ཅི་ཡང་བྱུང་མི་སྲིད། གལ་ཏེ་འགྱུར་ལྡོག་བྱུང་ཚེ་ཁྱོད་ཀྱི་སྐྱེས་ཁུངས་ཀྱི་གསང་རྒྱ་བཀྲོལ་རྒྱུ་དེ་ག་ཚོད་སྒུག་ཡང་རེ་བ་སྟོང་ཟད་དུ་འགྲོ་རྒྱུ་ལས་མེད། ད་ལྟ། ང་ཚོར་དགོས་པ་ནི་སྔར་མུས་བཞིན་བརྟན་བརླིང་ངང་འདུག་རྒྱུ་དེ་རེད། མ་གཞི་ནས་ང་ཚོས་རྟ་རྒྱུགས་རྒྱན་སྐུགས་བྱས་མེད། གནམ་རྒན་མས་བལྟས་བསྡད་ཡོད། ས་དོག་མོས་ཉན་བསྡད་ཡོད། རི་ཚོགས་ཀྱིས་དཔང་བོ་བྱས་ཆོག སྐྲག་དོན་ཅི་ཡང་མེད་ཟེར། ཆུང་མས་བཤད་ནས་མཚམས་འདིར་བསླེབས་དུས། ཁོར་རྣ་ཅོག་ཚུར་གཏོད་ཞེས་པའི་བརྡ་ཞིག་བསྟན། ཟླ་བས་རྣ་ཅོག་ཕར་གཏད་པ་ན། ཆུང་མས་ཁོའི་རྣ་འགྲམ་དུ་ཤབ་བེ་ཤུབ་བེ་ལུང་པ་གང་བཤད། ཟླ་བའི་གདོང་ལ་འཛུམ་ཞིག་འཁྱིལ་ནས་རེད་ཡ། རེད་ཡ་ཟེར།
དེའི་རྗེས་སུ་བཟའ་ཟླ་གཉིས་ཀྱིས་རེས་མོས་ངང་རྟ་ཁྲིད་ནས་འཆམ་འཆམ་དུ་ཕྱིན།
རྟ་ཁྲིད་ནས་འཆམ་འཆམ་དུ་འགྲོ་བའི་དུས་ཚོད་ནི་སྐར་ཆའི་ཚད་ཁྲ་མནན་པ་ལྟར་ཅུང་ཙམ་ཡང་གཟུར་རྒྱུ་མེད།
གྲོང་ཚོའི་ཨུ་ཡོན་ལྷན་ཁང་གི་རྗེས་འདེད་མཁན་ཁོངས་མི་དེ་དག་གིས་ཀྱང་འཆམ་འཆམ་འགྲོ་བའི་དུས་ཚོད་ནི་ག་དུས་ཡིན་པ་ཁོང་དུ་ཆུད་ཡོད་དེ། ཞོགས་པའི་ཆུ་ཚོད་དགུ་པ་དང་ཕྱི་དྲོའི་ཆུ་ཚོད་དྲུག་པ། གཟའ་འཁོར་རེའི་གཟའ་ལྷག་པ་དང་ཕུར་བུའི་ཉིན་གུང་གི་ཆུ་ཚོད་བཅུ་དང་སྐར་མ་ལྔ་བཅུའི་སྟེང་ཡང་རྟ་ཁྲིད་ནས་འཆམ་འཆམ་དུ་འགྲོ་བ་སོགས། དུས་ཚོད་འདིི་ཉིད་ཀྱི་ལག་བསྟར་ནི་དུས་བཞིའི་རེས་འཁོར་གྱི་དུས་ཚོད་ལྟར་ཅུང་ཙམ་ཡང་གཟུར་རྒྱུ་མེད་པས། གྲོང་ཚོ་ཨུ་ཡོན་ལྷན་ཁང་གི་རྗེས་འདེད་མཁན་ཡང་དུས་ཚོད་འདིར་དུས་ལྟར་ཐོན་ངེས་ཡིན། རྗེས་འདེད་མཁན་དང་རྗེས་འདེད་བྱ་ཡུལ་གྱི་སྒྲིག་སྲོལ་འདི་ནི་ནམ་ཡང་འགྱུར་བ་མེད་པ་ལྟར་སྣང་བས། ཚང་མས་ཡིད་རྟོན་བྱེད་མགོ་ཚུགས། མཐར་རྟ་རྒྱུགས་ཀྱི་ཁ་ཉིན་དགོང་མོར་བསླེབས། ནམ་གུང་ཟླ་བས་བཞོན་རྟ་ཆུ་བོའི་དཀྱིལ་དུ་ཁྲིད་ནས་གྲང་བསིལ་བསིལ་གྱི་ཆུ་རུ་སྦང་རྗེས། རང་གིས་ཀྱང་ལྭ་ཆ་ཚང་ཕུད་ནས་ཆུ་ནང་དུ་ལྡིང་ཏེ། ཆུ་འཁྱག་གིས་ལུས་སྐྱིད་པོ་བཀྲུས། ཆུ་ཁར་བུད་རྗེས། ཁོས་རྟ་རྡོ་ཕ་བོང་ཞིག་ལ་བཏགས་པ་དང་། ལྭ་གཙང་མ་ཞིག་བརྗེས། དེ་ནས་རྟ་རྒྱབ་ཏུ་ཕྱིང་གདན་བཀབ། སྐར་ཚོགས་ཆུ་ངོས་སུ་བཀྲ་བ་མཐོང་སྟེ་ཁོས་སྒྱུ་མ་མཁན་གྱིས་འཕྲུལ་སྟོན་པ་ལྟར་རུམ་ནས་ཆང་དམ་བུ་གང་བླངས། རྫ་དཀར་གྱི་དམ་བུ་ཞིག་རེད། ཆང་འདི་ནི་ཨ་ཕའི་གཟིགས་བཟོས་དེ་རེད་ལ། ཁོས་ཨ་མའི་གཤིན་རྫས་ཉར་བའི་ཀོ་སྒམ་ཆུང་ཆུང་དེའི་ནང་ནས་རྙེད་པ་ཡིན། ལོ་འདི་འདྲ་མང་པོ་འགོར་རུང་། ཟླ་བས་ཉར་ཚགས་ཡག་པོ་བྱས་ཡོད། ད་ནི་དེ་ཉིད་ཁམ་འགའ་འཐུང་བའི་དུས་བབ་ཡོད། ཁོས་ཁ་གཅོད་གཅུས་ནས་ཁམ་གང་བཏུང་། ངར་པོ་རེད། ཆང་དྲི་ཞིམ་པོ་ཞིག་སྣ་ལམ་དུ་འཐུལ་བྱུུང་། གཅེས་རྟ་གདོང་དཀར་གྱིས་ཀྱང་དྲི་དེ་ཚོར་རྗེས། མིད་པ་ནས་འབྲུག་སྒྲ་ལྡིར་བ་ལྟ་བུའི་སྒྲ་ཞིག་གྲགས་སུ་བཅུག་སོང་། ཟླ་བས་ཁམ་གང་རེ་བཏུང་བ་དང་སྐད་ཆ་རེ་བཤད།
ཨ་ཕ། བུ་ང་ལ་འཁང་ར་མ་བྱེད། ངས་འདི་ལྟར་བསྒྲུབ་དོན་ནི། ཚེ་ཐོག་འདི་ནས་ཅི་ཡིན་འདི་ཡིན་མེད་པར་གསོན་མི་འདོད་པ་ཁོ་ན་ཡིན།
ཁོས་སླར་ཡང་ཁམ་གང་བཏུང་རྗེས། ཨ་ཕ། བུ་ང་ལ་རོགས་ཞིག་བྱེད་རོགས། ངའི་སྐྱེ་ཁུངས་ཀྱིི་གསང་རྒྱ་དེ་བཀྲོལ་ནས་སེམས་པ་བདེ་རུ་འཇུག་རོགས།
གློ་བུར་དུ་ཁོ་རང་སྐྱོ་སྣང་ཅུང་ཟད་སྐྱེས་བྱུང་། ཟླ་བས་ཁ་གཅོད་ཡག་པོར་བརྒྱབ་རྗེས་ཆང་དམ་རུམ་ལ་བཅུག ཆུ་བོའི་ངོས་སུ་ཤར་བའི་སྐར་མའི་ལྡོག་བརྙན་ནི་འོད་ལམ་ལམ་གྱི་ཁྲ་ཆུང་མིག་ཟུང་ཇི་བཞིན་ཁོར་ཅེར་ཡོད་པ་དང་མཚུངས།
ནམ་ལངས་ཁར། ཁོས་མཐུར་སྐོན་པ་ན་གཅེས་རྟ་གདོང་དཀར་གྱིས་སྲབ་ལྕགས་ཁ་ནང་དུ་བཟུང་སོང་། ཁོ་རྟ་ལ་ཞོན་ཏེ་ཁྱིམ་ནས་ཐོན། ཆུང་མས་སྒོ་ཁ་ནས་མིག་སྐྱེལ་བྱས། ཟླ་བས་ངར་སྐད་ཅིག་སྒྲོག་པ་ན། གདོང་དཀར་ནི་རྐང་བ་གཉིས་ཀྱི་ཡོབ་རྡུང་འོག་འཕུར་བ་ལྟར་རྒྱུགས། རྟའི་རྨིག་སྒྲ་དེ་གྲོང་ཚོའི་ནང་འཁྱོམ་བཞིན་ཐང་ཆེན་དུ་མཆེད། ཟླ་བས་བརྡ་ཁྱབ་བྱང་བུ་ཆེན་པོ་དེ་མཐོང་དུས་ནམ་ད་དུང་ལངས་མེད། ཁོས་བརྡ་ཁྱབ་བྱང་བུའི་ལྕགས་སྒྲོམ་དུ་བཞོན་རྟ་བཏགས་རྗེས། དེར་ཁེན་ནས་རྒྱང་རིང་དུ་བལྟས། དུས་འདིར་གྲོང་ཚོའི་ནང་གི་མི་རྣམས་ད་དུང་གཉིད་བསྡད་ཡོད་ལ། གྲོང་ཚོ་ཨུ་ཡོན་ལྷན་ཁང་གི་མི་དེ་དག་ཀྱང་རྨི་ལམ་གྱི་ཞིང་ཁམས་འགྲིམས་བཞིན་ཡོད། དངོས་གནས་ཆུང་མས་བཤད་པ་ལྟར། ཁྱོད་ཀྱིས་ལུགས་བརྩི་སྲོལ་བཟུང་བྱེད་ཁུལ་གྱིས་རྟ་ཁྲིད་ནས་འཆམ་འཆམ་འགྲོ་བའི་དུས་དེ་གཏན་ཁེལ་ཡིན་པས། དུས་ཚོད་ཅུང་ཙམ་ཡང་གཟུར་རྒྱུ་མེད་པ་དེ་ཁོ་ཚོར་བསྟན་ན། ཁོ་ཚོ་གཡོ་འོག་ཏུ་ཚུད་ངེས་ཡིན་ལ། དེ་ནས་ནམ་མ་ལངས་སྔོན་གྱི་གཏན་ཁེལ་བའི་དུས་ཚོད་ཞིག་ལ་ཁྱོད་ཐོན་དགོས་ཞེས་པ་དེ་རེད།
ཟླ་བས་གློ་བུར་དུ་རྒྱང་རིང་གི་རི་རྩེ་ནས་ཉི་མ་ཤར་བ་མཐོང་བྱུང་། སྐབས་ཐོག་དེར་ཁོ་རང་དོན་མེད་དུ་དགའ་སྤྲོ་ཞིག་སྐྱེས། གསེར་མདོག་གི་ཉི་འོད་ཐང་ཆེན་དེར་འཕྲོས་དུས། ཉི་མས་གསེར་ཁུ་ལུད་པ་ལྟ་བུའི་འཆར་ཡན་ཞིག་སྦྱིན་བྱུང་། ཉེ་འགྲམ་གྱི་སྣུམ་གནག་གི་རྒྱལ་ལམ་དུ་འགྲུལ་སྐྱེལ་སྤྱི་སྤྱོད་རླངས་འཁོར་ཅིག་ག་ལེར་མདུན་དུ་བསྐྱོད། གློ་བུར་དུ་ཁོས་བརྡ་ཁྱབ་བྱང་བུ་ཆེན་པོ་དེའི་སྟེང་གི་ཆང་དེ་མཐོང་འདོད། ཁོས་མགོ་བཀྱགས་ནས་བལྟས། ཡང་བསྐྱར་བལྟས། ཡང་ཡང་བལྟས། དུས་ཚོད་ནི་འདི་ལྟར་འཁྱུག་ཙམ་མ་བསྡད་པར་བཞུད་སོང་།
མཁྲིག་མའི་སྟེང་གི་ཆུ་ཚོད་འཁོར་ལོ་བལྟ་དུས་བཅུ་པར་ཟིན་འདུག ད་ནི་ཁ་ཆད་བཞག་པའི་དུས་ལ་བསླེབས་སོང་། ཁོས་བློ་སེམས་རྩེ་གཅིག་གིས་བཀྲ་རྒྱམ་ཡོང་བར་སྒུག ཉི་མ་ནི་ཁོའི་ཕྲག་གཡོན་ནས་ཕྲག་གཡས་སུ་བཞུད་སོང་། ཆུ་ཚོད་གཅིག་ཡོལ་སོང་། ད་དུང་ཅུང་ཙམ་སྒུག ཁོས་དུས་ཆད་བརྗེད་པ་མིན་ནམ། དེ་སྔོན་གྱི་ཁ་ཆད་བཞག་པར་གཞིགས་ན། གལ་ཏེ་སུ་ཞིག་དུས་ལྟར་མ་བསླེབས་ཚེ། དེས་འགྲན་བསྡུར་བློས་བཏང་བ་རྩིས་ཆོག་པས། ཕྱོགས་གཞན་དེ་རྒྱལ་བ་ཡིན། ཟླ་བ་དགའ་སྤྲོ་ཅུང་ཟད་སྐྱེས་པ་དང་ཆབས་ཅིག་ཡང་བློ་ཕམ་སོང་། མཐར་ཁོས་ད་ཆོ་མི་འདུག་སྙམ། སྤྱིར་འགྲན་བསྡུར་ཡག་པོ་ཞིག་བྱེད་འདོད་ཡོད་མོད། སྡར་མ་དེ་འཐབ་སར་ཡོང་མ་ཕོད་པར། ལག་གཉིས་ཐལ་མོ་སྦྱར་ནས་རྒྱལ་ཁ་དེ་ཁོར་བྱིན་སོང་། ད་དུང་ཅུང་ཙམ་ལ་སྒུག གཅིག་བྱས་ན་ཁོ་རང་འདིར་ཡོང་བའི་ལམ་ན་ཡོད་ཀྱང་སྲིད། ཡང་དུས་ཚོད་གཅིག་འདས་རྗེས། གློ་བུར་དུ་ཟླ་བར་བཀྲ་མི་ཤིས་པའི་ཚོར་བ་ཞིག་སྐྱེས། ཁོས་མཐུར་བཀྲོལ་རྗེས་རྟར་ཞོན་ནས་བཀྲ་རྒྱམ་གྱི་གྲོང་ཚོ་བསྙེགས།
ཁོས་བཀྲ་རྒྱམ་ཚང་གི་སྒོ་ཁར་རྡོ་ཐལ་དཀར་པོས་རི་མོ་བྲིས་ཡོད་པ་མཐོང་། དེས་ཁྱིམ་འདིར་མི་ཞིག་ཚེ་ལས་འདས་པ་གསལ་བཤད་བྱས།
གྲོང་མི་ཞིག་གིས་རྒད་པོ་ཁོ་དེ་རིང་སྐྱ་མདའ་ཤར་དུས་གྲོངས་སོང་ཟེར།
ག་རེ། རྒད་པོ་ནོར་བསྟན་འེ།
ཟླ་བ་ཅུང་མིན་ན་རྟ་ཐོག་ནས་ལྷུང་སོང་། ཚར་སོང་། ཐམས་ཅད་ཆུ་བུར་ལྟར་གྱུར་སོང་། རྒད་པོ་འདས་ཁར་བཀྲ་རྒྱམ་ལ་རྩིས་སྤྲོད་ཅིག་བྱས་ཡོད་ངེས། ཟླ་བས་མཐའ་མཇུག་གི་རེ་བ་དེ་དོར་མི་འདོད། ཁོས་རྟ་ཁྲིད་ནས་སྒོ་རའི་ནང་ཕྱིན་ཏེ། རང་གི་བཞོན་རྟ་བཀྲ་རྒྱམ་ཚང་གི་རྟ་རར་བཏགས། སུག་དཀར་ཡང་དེ་ན་འདུག རྟ་འདི་གཉིས་ཀྱིས་ཕན་ཚུན་ངོ་ཤེས་པ་ལྟར། མཇིང་པ་བསྣོལ་ཙམ་བྱས་པ་མ་ཟད། གདོང་བ་ཡང་གཏུག་ཙམ་བྱས་སོང་། ཁང་བའི་ནང་ནས་ཨ་ཁུ(གྲྭ་པ)རྣམས་ཀྱིས་ཆོས་འདོན་པའི་སྒྲ་མཆེད་འོངས། དེ་ནི་བུང་བ་ཁྱུ་གཅིག་གནས་དེར་འདུས་པ་དང་མཚུངས། ཟླ་བ་ཁྱིམ་སྒོ་ཁར་སོང་བ་ན། མི་མང་པོ་ཞིག་གིས་རོགས་བྱེད་ཀྱིན་འདུག ཁོས་སྒེའུ་ཁུང་བརྒྱུད་ནས་རྒད་པོའི་བེམ་པོ་རས་དཀར་གྱིས་བཏུམ་ནས་ཁང་བའི་ནང་བཞག་ཅིང་། ཁྱམས་སུ་སྒྲོག་ཙེ་ནར་མོ་འགའ་སྒྲིག་པའི་སྟེང་མཆོད་མེས་བཀང་ཡོད་པ་མཐོང་། སྐབས་འདིར་བཀྲ་རྒྱམ་བསླེབས་སོང་། ཟླ་བས་ཁོའི་ལག་པར་འཇུས། ལག་པ་དེ་གྲང་མོ་གྲང་རྐྱང་ཡིན་ཏེ། རྒད་པོས་རས་དཀར་གྱི་འོག་ནས་ལག་པ་བསྲིངས་འོངས་ནས་ཁོར་འཇུས་པ་དང་མཚུངས། ཁོར་གློག་གིས་བརྒྱབ་པ་ལྟར་ལམ་སེང་ལག་པ་གློད། དེ་ནས་ཨ་ཨ་ཞེས་ཁ་ནས་ཅི་ཡང་བཤད་མ་ཐུབ།
བཀྲ་རྒྱམ་གྱིས་ཡང་བསྐྱར་སེམས་ཆུང་སྒོས་ཟླ་བའི་ལག་པར་འཇུས། ཁོའི་ལག་པ་ནི་འཁྱག་སྒམ་ནང་གི་འཁྱག་པ་དང་མཚུངས་པར་ཐེངས་སྔོན་མ་ལས་ཀྱང་འཁྱག ཟླ་བའི་བློ་ངོར་བཀྲ་རྒྱམ་ལ་སེམས་གསོ་བྱེད་པའི་སྐད་ཆ་ཚིག་གཅིག་ཀྱང་མ་དྲན། ཟླ་བས་མིག་ཟུམ་ཟུམ་གྱིས་ནམ་མཁར་ཅིག་བལྟས་རྗེས། སྐད་ཆའི་ཚིག་འབྲུ་རེ་རེ་ཁ་ནང་ནས་ཕྱིར་ཐོན། ཁྱོད་ཀྱི་ཨ་ཕས་འདས་ཁར་ཅི་ཞིག་བཤད་སོང་། བཀྲ་རྒྱམ་ནི་གློ་བུར་དུ་གཉིས་ལས་སད་པ་ལྟར། ཁོས་ལྡབ་ལྡིབ་ངང་། ཨ་ཕས་ཁྱོད་ནི་ངའི་སྤུན་ཡིན་ཟེར། སྤུན། ངོ་མ་རེད། སྤུན་ཡིན་ན་རྟ་རྒྱུགས་འགྲན་ནས་རྒྱལ་ཕམ་རྩོད་དོན་མེད་དོ་ཟེར། ཟླ་བས་ཡང་གསལ་བོར་བཤད་མི་འདུག་སྙམ། སྤུན་ལྟ་བུའི་གྲོགས་པོ་ཡིན་ནམ། ཤ་ཁྲག་གི་འབྲེལ་བ་ཡོད་པའི་སྤུན་ངོ་མ་ཡིན་ནམ། ཁོས་རང་གི་མགོ་བོར་ཤུགས་ཀྱིས་རྡེག་ཙམ་བྱས་པ་ན། འདིའི་ནང་དུ་རྩམ་པའི་སྐྱོ་མས་བཀང་བ་དང་འདྲ། གློ་བུར་དུ་ཁོས་རྒད་པོ་ནོར་བསྟན་ལྟར་འགྲོས་ཐོར་བའི་རྒྱ་སྐད་ཀྱིས་ལྐོག་ནས་ཐཱ་མ་ཏི་ཞེས་སྡིགས། ནམ་མཁར་གསང་བ་ལྟ་བུའི་སྤྲིན་པ་མང་པོ་རྒྱུ་དོན་གང་ཡིན་ནམ།


text:
|
དམངས་སྲོལ་རིག་གནས་ནི་གནའ་སྔ་མོ་ནས་མི་རིགས་སོ་སོའི་དམངས་ཁྲོད་དུ་དར་ཞིང་རྒྱུད་འཛིན་བྱས་པའི་ཆོས་ལུགས་དད་མོས་དང་ཡུལ་སྲོལ་གོམས་གཤིས་སོགས་ཀྱི་རིག་གནས་ཏེ། མི་རིགས་རང་མཚན་པ་སོ་སོར་མཚོན་ན་ཐུན་མིན་གྱི་དམངས་སྲོལ་རིག་གནས་ཁྱད་པར་བ་རེ་ལྡན་ངེས། དེ་ཡང་བོད་ཀྱི་དམངས་སྲོལ་རིག་གནས་ཀྱི་གྲུབ་ཆ་གཙོ་བོ་སྟེ་སི་ཁྲོན་མཛོད་དགེའི་བྱང་རྩེ་སྨད་མ་སྡེ་བའི་དུག་འཇོམས་ཆོ་གའི་སྐོར་ནས་གླེང་བསླངས་ན།
ཐོག་མར་དུག་འཇོམས་ཞེས་པར་གོ་བ་བླངས་ན་ནང་དོན་མང་བོ་ཡོད་ཅིང་། དེ་ལས་ཆོ་ག་འདི་ཉིད་དང་འབྲེལ་ཆེ་བའི་ནང་དོན་འགའ་ཞིག་དྲངས་ན། གཅིག་ནས་དུག་སེལ་ལམ་དུག་མེད་པར་བྱས་པའི་དོན་ལ་གོ། གཉིས་ནས་མངོན་བརྗོད་དེ་སྨན་གྱི་མིང་ལ་འཇུག་ཅིང་དུག་འཇོམས་པར་བྱེད་པའི་གཉེན་པོ་ཡིན་པས་དེ་ལྟར་བཏགས། གསུམ་ནས་བྱ་ཁྱུང་གི་མངོན་བརྗོད་དེ་དུག་སྦྲུལ་ཟས་སུ་བསྟེན་པས་ཡིན། གོང་གི་གོ་བ་ལེན་སྟངས་གསུམ་ལས་དུག་འཇོམས་ཆོ་གོའི་ནང་དོན་ཕལ་ཆེར་རྟོགས་ཐུབ།
དེས་ན་སི་ཁྲོན་མཛོད་དགེའི་བྱང་རྩེ་སྨད་མའི་དུག་འཇོམས་ཆོ་ག་ནི། ས་གནས་དེར་བགྲང་བྱ་སྟོང་ཕྲག་ལྷག་གི་སྔོན་ནས་དར་ཞིང་རྒྱུད་འཛིན་བྱས་པའི་བོད་མི་རིགས་ཀྱི་གནའ་བོའི་སྲོལ་རྒྱུན་གྱི་ཆོས་ལུགས་ཆོ་ག་གཤའ་མ་ཞིག་ཏུ་ངེས་ཤིང་། དེའི་ནང་དོན་ནི་གཙོ་བོ་གནའ་བོའི་ཆོས་ལུགས་ཆོ་གར་བརྟེན་ཏེ། སྡིག་སྒྲུབ་སེལ་ཞིང་ནད་ཡམས་འགོག་པ། ནད་དུག་སེལ་བ་སོགས་ཀྱི་ལམ་ནས། ཡུལ་མི་རྣམས་ཀྱི་ལུས་སེམས་ལ་བྱབས་ཁྲུས་ཐེངས་ཤིག་བྱེད་རྒྱུ་དེ་ཡིན། དེ་ནི་ལོ་རེའི་བོད་ཟླ་ལྔ་བའི་ཚེས་བཞི་ཉིན་ལ་སྤེལ་ཞིང་། སྤྱིར་བཏང་དུས་ཡུན་ཉིན་གཉིས་ནས་གསུམ་གྱི་བར་ཡིན། ཉིན་དེ་དག་ལ་བྱང་རྩེའི་ཡུལ་མི་རྣམས་ཀྱིས་ལུས་ལ་གཟབ་མཆོར་སྤྲས་ཏེ། བསང་གཏོང་བ་དང་གཏོར་མ་འདེད་པ། གཟུངས་སྔགས་ཟློ་བ། མཆོད་འབུལ་བྱེད་པ། སྨན་གྱི་བྱབས་ཁྲུས་རྒྱག་པ་སོགས་ཀྱི་ལམ་ནས། ལོ་དེར་ལོ་ལེགས་འབྱུང་ཞིང་ཚེ་རིང་ནད་མེད་བདེ་སྐྱིད་ཡོང་བར་གསོལ་འདེབས་བྱེད།
དེ་ཡང་དུག་འཇོམས་ཆོ་གའི་ཁུངས་ལ་མཚོན་ན་བཤད་ཚུལ་མི་འདྲ་བ་གཉིས་ཙམ་ཡོད་དེ། གཅིག ཆོ་ག་འདི་ནི་ཐོག་མར་བོད་རྒྱལ་ཁྲི་སྲོང་ལྡེ་བཙན་གྱི་སྐབས་སུ་སློབ་དཔོན་པད་མ་འབྱུང་གནས་ཀྱིས་རྒྱའི་ནང་ལོགས་ས་ཁུལ་གྱི་ལུགས་རྙིང་གི་ལྔ་བའི་ཚེས་ལྔའི་དུས་ཆེན་དང་བོད་བརྒྱུད་ནང་བསྟན་ཟུང་འབྲེལ་སྒོས། དུག་གཟན་ཏེ་རྨ་བྱ་གཡང་འགུག་བྱས་ཏེ་ནད་དུག་སེལ་བར་བྱེད་ཕྱིར་བོད་ཁུལ་དུ་སྲོལ་དེ་བཏོད་པ་ཡིན་ལ། དེས་ཆོས་དད་དང་བོད་ལུགས་རྩྭ་སྨན་ཟུང་དུ་འབྲེལ་ཏེ་ཆེད་དུ་བོད་མིའི་ལུས་སེམས་ཀྱི་ནད་ཡམས་བཅོས་པས། བོད་ཀྱི་ཆེས་གནའ་བོའི་ཁམས་གསོའི་དུས་ཆེན་ཞིག་ཡིན་པར་བཞེད། གཉིས། གནའ་སྔ་མོ་ཞིག་ལ་བྱང་རྩེའི་ཡུལ་གྱི་རླུང་བ་སྡེ་བར་ཇག་པ་སྐོར་ཞིག་བསླེབས་པས། སྡེ་མི་རྣམས་ཀྱིས་ཇག་པ་དག་རི་མགོར་བཀག་སྟེ་རི་མདོར་འབབ་ཏུ་མ་བཅུག་པས། ཇག་པ་ཞིག་ལ་ནད་ཡམས་འགོས་ཏེ་འདས་ཤིང་བེམ་པོ་རི་མགོར་དེར་སྦས་པས། ས་གནས་དེའི་གནས་རིའམ་རི་གཉན་མ་དགའ་བར་ལོ་རེ་བཞིན་སེར་བ་བབས་ཤིང་ནད་ཡམས་གང་སར་མཆེད་ཅིང་། རྗེས་ནས་སྐྱེས་བུ་དམ་པ་ཞིག་གནས་དེར་བརྒྱུད་སྐབས་དུག་འཇོམས་ཆོ་ག་སྤེལ་ན། ད་གཟོད་རི་གཉན་དག་ཁྲུས་ཡོང་ཐུབ་ལ་གནོད་འཚེའང་སེལ་ཐུབ་པར་གསུང་བུད། དེའི་ཕྱི་ལོའི་བོད་རྩིས་ཟླ་བ་ལྔ་བའི་ཚེས་བཞི་ཉིན་ལ་སྐྱེས་བུ་དམ་པ་དེ་གདན་དྲངས་ཏེ་གནས་རིའི་འདབས་སུ་དུག་འཇོམས་ཆོ་ག་སྤེལ་ཞིང་། དེ་ནས་བཟུང་ས་གནས་དེར་ཆར་ཆུ་དུས་སུ་བབས་ཤིང་ལོ་ལེགས་འབྲས་བུ་སྨིན་པ། ནད་ཡམས་གཙང་སེལ་བྱུང་བས་ན། ལོ་རེར་བཞིན་ཟླ་ཚེས་དེ་ཉིད་ལ་ཆོ་ག་དེ་རྒྱུན་སྤེལ་བྱས་ནས་དར་བར་བཞེད།
གོང་གསལ་གྱི་ལྟ་ཚུལ་ལས་འདི་ནི་བོད་ཁུལ་སྤྱི་ལ་ཁྱབ་པའི་གནའ་བོའི་ཆོས་ལུགས་ཆོ་ག་ཞིག་ཏུ་ངེས་ཤིང་། ས་ཁོངས་དང་ནད་ཡམས་མི་འདྲ་བ་སོགས་ཀྱི་དབང་གིས་ས་ཆ་སོ་སོར་ཆོ་ག་སྤེལ་ཚུལ་མི་འདྲ་བ་སྣ་ཚོགས་ཀྱང་ཡོད་ངེས། དུས་ཀྱི་འཕོ་འགྱུར་ཁྲོད་ས་ཁུལ་མང་བོར་སྲོལ་དེ་ཉམས་ཤིང་མེད་པར་གྱུར་ཡོད། ཡིན་ཡང་བྱང་རྩེའི་ཡུལ་དུ་ད་དུང་སྔར་བཞིན་རྒྱུན་གནས་ཀྱིས་ལོ་རེ་བཞིན་སྤེལ་མུར་ཡོད།
དུག་འཇོམས་ཆོ་གའི་བརྒྱུད་རིམ་ནི་སྤྱིར་བཏང་ཉིན་གསུམ་ལ་བགོས་ཡོད། ཉིན་དང་བོ་ནི་སྟ་གོན་གྱི་ཉིན་མོ་སྟེ། དེ་ཡང་སྤྱིར་བཏང་གི་སྟ་གོན་ཙམ་ཞིག་མིན་པར་ཆོ་གའི་སྲུང་བྱ་མང་བོ་བརྩི་དགོས། ཉིན་དེར་སྡེ་བའི་ནང་གི་བཀྲ་ཤིས་པའི་མཚན་མིང་ལྡན་ཞིང་ལུས་སེམས་བདེ་ཐང་ཡིན་པ། ཡ་རབས་བཟང་སྤྱོད་ལྡན་པ། དྲང་བདེན་སྐྱོང་ལ་མོས་པ་སོགས་ཀྱི་ཁྱད་ཆོས་ལྡན་པའི་གསར་བུ་དག་བདམས་ཏེ། ས་གནས་དེའི་རི་གཉན་འབྲས་ཆེན་བྲག་དཀར་ལ་རྩྭ་སྨན་འཐུར་འགྲོ་དགོས། རྩྭ་སྨན་གཙོ་བོ་སྟག་མའི་མེ་ཏོག་དང་རེ་ལྕག་མེ་ཏོག་སོགས་སྨན་སྣ་བཅུ་གསུམ་འཛོམ་དགོས། དེ་དག་ངེས་པར་གནས་རིའི་རྩེར་ཉི་རྩེ་མ་འཆར་གོང་བཏུས་ཚར་དགོས། དེ་ནས་རྩྭ་སྨན་དག་བོད་སྨན་སྒྲུབ་ལུགས་ལྟར་ཆོས་ཀྱི་ཆོ་ག་དང་བསྡོངས་ཏེ་སྨན་སྒྲུབ་བྱེད་དགོས་པར་མ་ཟད། ཆེད་དུ་གདན་དྲངས་པའི་ས་གནས་སྔགས་རྒན་གྱིས་ལྕང་མ་དང་རྩམ་པས་རྨ་བྱ་དང་སྦལ་བ། དུག་སྤྲུལ་དང་རྟ་སོགས་ཀྱི་གཏོར་གཟུགས་སྣ་ཚོགས་བཟོས་ཏེ་འབྲེལ་ཡོད་ཆོ་ག་ལེགས་པར་སྤེལ་ཞིང་། གསར་བུ་རྣམས་ཀྱིས་བསང་མཆོད་ཀྱི་རྒྱུ་ཆ་སྟེ་ཤུག་པ་དང་བསང་རྩི། བསང་མཆོད། ཁ་བཏགས་སོགས་སྟ་གོན་ཚགས་སུ་ཆུད་པར་བྱེད་དགོས།
ཉིན་གཉིས་པ་ནི་ཆོ་ག་དངོས་ཀྱི་བརྒྱུད་རིམ་ཡིན་ཏེ། ཡུལ་མི་རྣམས་ཞོགས་པ་སྔ་མོ་ནས་ལངས་ཏེ་ཐོག་མར་སྔགས་རྒན་འགའ་ཞིག་གི་དབུ་འཛིན་འོག སྐྱེས་པ་རྣམས་ཀྱིས་ཀི་བསོ་བསོ་ཡིས་བསང་གཏོང་ཞིང་། སྔགས་རྒན་གྱིས་བསང་ཡིག་འདོན་བཞིན་རི་གཉན་འབྲས་ཆེན་བྲག་དཀར་གཙོ་བྱས་པའི་ས་གནས་དེའི་ཡུལ་ལྷ་གཞི་བདག་རྣམས་ལ་བསང་གཏོར་འབུལ་ཞིང་། སྐྱེས་པ་རྣམས་ཀྱིས་བསང་ལ་སྐོར་བ་ལན་གསུམ་རྒྱག་བཞིན། ཀུན་གྱིས་མི་ལ་ན་ཚ་མེད་པ། ཕྱུགས་ལ་གོད་ཁ་མེད་པ། བཀྲ་ཤིས་ལོ་ལེགས་ཡོང་བ། ཚེ་རིང་བདེ་སྐྱིད་ཡོང་བ། བསམ་དོན་ལྷུན་གྱིས་འགྲུབ་པ་སོགས་ཀྱི་བསང་འབོད་དང་གསོལ་བ་ཕུར་ཚུགས་སུ་འདེབས། དེ་ནས་སྐྱེས་པ་ཆེ་ཆུང་ཀུན་གྱིས་སྔགས་རྒན་གྱི་དབུ་འཛིན་འོག་ཐུན་མོང་གིས་གཏོར་འདེད་བྱས་ཏེ། མི་གཙང་བ་དང་ནད་ཡམས་ཐམས་ཅད་གཏོར་མ་དང་མཉམ་དུ་འདོར་བར་བྱེད། དེའི་གཞུག་ནས་སྡེ་མི་ཡོངས་ཀྱི་ཕོ་མོ་རྒན་གཞོན་ཆེ་ཆུང་ཀུན་གྱིས་སྟོད་གོས་རྗེན་པར་ཕུད་དེ། མེར་བསྲེགས་པའི་རྡོ་ནག་སྟེང་སྨན་ཆུ་བླུགས་ཏེ་དེར་བདུགས་ནས་མི་གཙང་བ་དང་ནད་གདོན་ཐམས་ཅད་འདག་པར་བྱེད་ལ། དེ་ནས་རྡོ་དཀར་སྟེང་སྨན་ཆུ་བླུགས་ཏེ་ལུས་སེམས་གཉིས་ཀ་རྣམ་དག་ཡོང་ཕྱིར་གཙང་མར་བདུགས་རྗེས། ཚང་མ་སྔགས་རྒན་གྱི་མདུན་ནས་ཙོག་པུར་བསྡད་དེ་སྨན་གྱི་བྱབས་ཁྲུས་ལ་བསྒུར་ཞིང་། སྔགས་རྒན་གྱིས་སྔགས་ཟློ་བཞིན་ཤུག་པ་སྨན་ཆུར་བསྒྲེས་ཏེ་ཀུན་གྱི་སྒལ་བར་གཏོར་ནས། ལོ་གཅིག་གི་ནད་གདོན་དང་མི་གཙང་བ་ཐམས་ཅད་འདག་ཅིང་ཚེ་རིང་ནད་མེད་ཡོང་བར་བྱབས་ཁྲུས་བྱེད།
ཉིན་གསུམ་པ་ནི་རོལ་རྩེད་བྱེད་སྒོ་ཡིན་ཏེ། ཡུལ་མི་རྣམས་ལྷན་དུ་འཛོམས་ཏེ་སྲོལ་རྒྱུན་དང་དེང་རབས་ཀྱི་ཁྱད་ཆོས་མངོན་པར་གསལ་བའི་རྩེད་རིགས་དང་གསོལ་ཚིགས་སྣ་ཚོགས་ལ་རོལ་ཞིང་། དེར་བཟའ་བཏུང་རིག་གནས་དང་དམངས་ཁྲོད་གཉེན་སྲོལ། གདོད་མིའི་ཞིང་ལས་དང་ཕྱུགས་ལས་ཀྱི་རིག་གནས། ཐོན་སྐྱེད་རྩ་འཛུགས་དང་ལུས་རྩལ་འགྲན་སྡུར། རིག་རྩལ་འཁྲབ་སྟོན་སོགས་ཀྱི་ནང་དོན་འཛོམས་ཡོད།
མདོར་ན་དུག་འཇོམས་ཆོ་ག་འདི་ནི་བོད་ཀྱི་གནའ་བོའི་ཆོས་ལུགས་བྱེད་སྒོ་འཁྲུལ་མེད་དུ་ངེས་ཤིང་། ཆོ་ག་འདི་ལས་གནའ་བོའི་བོད་མིས་ཆོས་ལུགས་དད་མོས་དང་བོད་སྨན་ཟུང་འབྲེལ་སྒོས། དད་པའི་ལམ་ནས་སེམས་ལ་དག་ཁྲུས་དང་རང་བྱུང་ཁོར་ཡུག་སྲུང་སྐྱོང་གནང་ཞིང་། སྨན་གྱི་ལམ་ནས་ལུས་ཀྱི་ཁམས་གསོས་ཤིང་ནད་ཡམས་སྔོན་འགོག་བྱས་པས། འདི་ནི་གནའ་བོའི་བོད་མིའི་བློ་གྲོས་ཀྱི་རྩལ་ལས་འཁྲུངས་པའི་རིག་གནས་ལྟ་བ་དང་འཇིག་རྟེན་ལྟ་བ་སོགས་ལེགས་པར་རྟོགས་པའི་བང་མཛོད་ཀྱི་ལྡེ་མིག་ཅིག་ཏུ་འཁུམས་སོ། །
ཞེས་རོང་ཆེན་ལྷ་རྒྱལ་དཔལ་གྱིས་ཀྲུང་གོ་བོད་ཀྱི་དར྄བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-10-23 03:21 , Processed in 0.282829 second(s), 21 queries .


text:
༄༅། །སེམས་ཙམ་པའི་རིགས་ཀྱི་རྣམ་གཞག་གླེང་བའི་གཏམ།
རིགས་ཀྱི་ཐ་སྙད་འཇུག་ཚུལ་སྤྱིར་བཤད་པ།
དེ་ལ་ད་རེ་འདིར་གང་འཆད་པར་བྱ་བ་ནི།གྲུབ་མཐའ་སོ་སོའི་བཞེད་ཚུལ་མི་ནོར་བའི་ཆེད་དུ་རིགས་སམ་ཁམས་ཀྱི་རྣམ་གཞག་སྤྱི་ཙམ་ཞིག་མདོར་བསྡུས་ཏེ་བསྟན་པ་དང་།བྱེ་བྲག་ཏུ་སྐབས་སུ་བབས་པ་རྣམ་རིག་སྨྲ་བའི་རིགས་ཀྱི་སྐོར་ཅུང་རྒྱས་པར་འཆད་རྒྱུ་ཡིན།སྤྱིར་ན་རིགས་ཞེས་པ་སྐབས་བབས་ཀྱི་གོ་ས་མི་འདྲ་ས་མང་པོ་ཞིག་ཡོད། དཔེར་ན། ( སློབ་དཔོན་དབྱིག་གཉེན་གྱིས ) མཛོད་ (བསྟན་འགྱུར་གུ་ངུ)ལས། ཁ་ཅིག་དང་པོ་ནས་དེའི་རིགས། །ཁ་ཅིག་སྦྱངས་པ་ལས་གྱུར་ཏོ། །ཞེས་དབང་པོ་རྣོ་རྟུལ་གྱི་ཁྱད་པར་ལ་རིགས་སུ་འཇོག་པ་དང་།ཡང་། གཉིས་སློབ་རིགས་ལས་ལྡོག་ནས་ནི། །སངས་རྒྱས་སུ་འགྱུར་གཞན་གསུམ་ཡང་། །ཞེས་ཐེག་པ་རང་རང་གི་ལམ་ལ་རིགས་ཀྱི་ཐ་སྙད་སྦྱར་བ་དང་། ( སློབ་དཔོན་ཟླ་བ་གྲགས་པས ) འཇུག་པ་ (བསྟན་འགྱུར་འ་པ)ལས། །འདི་ནི་དེ་བཞིན་གཤེགས་པ་རྣམས་ཀྱི་རིགས་སུའང་སྐྱེས་པ་སྟེ། །ཞེས་དང་། ( སློབ་དཔོན་ཞི་བ་ལྷས ) སྤྱོད་འཇུག་ (བསྟན་འགྱུར་ལ་པ)ལས། དེ་རིང་སངས་རྒྱས་རིགས་སུ་སྐྱེས། །ཞེས་རྒྱལ་སྲས་བྱང་ཆུབ་སེམས་དཔའ་ལ་སངས་རྒྱས་ཀྱི་རིགས་ཞེས་ཐ་སྙད་མཛད་པ་ལྟ་བུ་རེད།ཉན་ཐོས་སྡེ་པའི་ལུགས་ཀྱི་རིགས་ཀྱི་རྣམ་གཞག
འོ་ན་ཉན་ཐོས་སྡེ་པའི་ལུགས་ལ་རིགས་ཞེས་པ་ཅི་འདྲ་ཞིག་ལ་འདོད་ཅེ་ན།འདུལ་བ་ལས། ཆོས་གོས་དང་། བསོད་སྙོམས་དང་། གནས་མལ་ངན་ངོན་ཙམ་གྱིས་ཆོག་ཤེས་པ་འཕགས་པའི་རིགས།སྤོང་བ་དང་སྒོམ་པ་ལ་དགའ་བའི་འཕགས་པའི་རིགས་བཞི་བཀའ་སྩལ། བཞི་པོ་འདིས་ཅི་བསྟན་ཅེ་ན། ( སློབ་དཔོན་དབྱིག་གཉེན) མཛོད་( གུ་ངུ་) ལས།མ་ཆགས་འཕགས་རིགས་དེ་དག་ལས། །གསུམ་གྱིས་ཚུལ་བསྟན་ཐ་མས་ལས། །སྲེད་པ་སྐྱེ་བའི་གཉེན་པོའི་ཕྱིར།།བདག་གིས་བདག་འཛིན་དངོས་འདོད་ན། །དེ་ཡི་དུས་དང་གཏན་ཞིའི་ཕྱིར། །ཞེས་གསུངས་པ་ལྟར། འཕགས་པའི་རིགས་དང་པོ་གསུམ་གྱིས་ཆོས་གོས་སོགས་བདག་གི་བའི་དངོས་པོ་ལ་སྲེད་པའམ་ཆགས་པ་རེ་ཞིག་ཞི་བར་བྱེད་པའི་ལམ་སྒྲུབ་པའི་ཚུལ་ལམ་ཐབས་དང་།བཞི་པས་བདག་དང་བདག་གི་བ་གཉིས་ཀ་ལ་སྲེད་པ་གཏན་ཏུ་ཞི་བར་བྱེད་པའི་ལམ་དངོས་བསྟན་ཏོ། །དེ་ཡང་བདག་ཅག་གི་སྟོན་པས་རང་གི་སློབ་མ་རྣམས་ལ་ཁྱེད་ཚུལ་འདིས་ལས་འདི་བྱེད་ན་རིང་པོར་མི་ཐོགས་པར་ཐར་པ་འཐོབ་བོ་ཞེས་བཀའ་སྩལ།རིགས་ཀྱི་ངོ་བོ་ནི་སེམས་བྱུང་མ་ཆགས་པའི་རང་བཞིན་ལ་འཇོག་ཅིང་། འདི་ལས་འཕགས་པའི་རྟོགས་པ་སྐྱེས་བའི་རྒྱུ་བྱེད་པའི་ཆ་ནས་འཕགས་པའི་རིགས་ཞེས་ཟེར་རོ།།རྣམ་གཞག་འདི་ཉན་ཐོས་སྡེ་གཉིས་ཀས་ཐུན་མོང་བའི་འདོད་པ་ཡིན་ཡང་། ( སློབ་དཔོན་རྒྱལ་བའི་སྲས་ཀྱིས་) འགྲེལ་པ་རྒྱལ་སྲས་མ་(བསྟན་འགྱུར་ཤི་པ་) ལས། མདོ་སྡེ་པ་དག་གིས་རིགས་ཞེས་བྱ་བ་འདི་ནི་སེམས་ཀྱི་ས་བོན་གྱི་ནུས་པ་ཡིན་ཏེ།སོ་སོ་སྐྱེ་བོ་དང་སློབ་པའི་གནས་སྐབས་ན་ཡང་ཡོངས་སུ་ཉམས་པའི་ཆོས་ཅན་གྱི་ས་བོན་ལ་རིགས་ཞེས་བྱའོ།།ཞེས་གསུངས་པ་ལྟར་ན་ཡིད་ཤེས་ཀྱི་སྟེང་ན་ཡོད་པ། འཕགས་ཆོས་བསྐྱེད་པའི་ནུས་པ་ཞིག་ལ་རིགས་ཞེས་བཞེད་པ་འདྲའོ།།དབུ་མ་པའི་ལུགས་ཀྱི་རིགས་ཀྱི་རྣམ་གཞག་ནི། གཙོ་བོ་རྒྱུད་བླ་མའི་དགོངས་པ་ལྟར་བྱེད་པ་ཡིན་པས་བསལ་བཞག་དང་བྲལ་བའི་ཆོས་ཉིད་ལ་རིགས་སུ་བཤད་དོ།།དེ་ཡང་( འཕགས་པ་ཐོགས་མེད་ཀྱི) ཀུན་བཏུས་( བསྟན་འགྱུར་ལི་པ ) སུ། ཅིའི་ཕྱིར་ཆོས་ཀྱི་དབྱིངས་ཞེས་བྱ་ཞེ་ན།ཉན་ཐོས་དང་རང་སངས་རྒྱས་དང་སངས་རྒྱས་ཀྱི་ཆོས་ཐམས་ཅད་ཀྱི་རྒྱུ་ཡིན་པའི་ཕྱིར་རོ། །ཞེས་པ་ལྟར་དེ་ལ་དམིགས་པས་ཡོན་ཏན་སྐྱེད་པ་ཙམ་ལ་རིགས་སུ་འཇོག་གོ།
རིགས་སུ་འགྱུར་ཚུལ་ནི། སེམས་ཀྱི་རང་བཞིན་གཤིས་ལ་ཅིར་ཡང་མ་གྲུབ་པའི་སྟོང་ཉིད་དེ་རྟོགས་པ་ན་ཐ་སྙད་དུ་སྒྱུ་མ་ལྟ་བུའི་འཛིན་པ་མཐའ་དག་ཞི་བར་འགྱུར་ཞིང་སྒྱུ་མ་ལྟ་བུའི་གཉེན་པོ་མཐའ་དག་སྐྱེ་བར་འགྱུར་བས་རང་བཞིན་དུ་གནས་པའི་རིགས་སོ་ཞེས་ཟེར།གཉིས་པ་སྐབས་སུ་བབས་པ་རྣམ་རིགས་པའི་ལུགས་ཀྱི་རིགས་ཀྱི་སྐོར་འཆད་པ་ལ། སློབ་དཔོན་འཕགས་པ་ཐོགས་མེད་ཞབས་ཀྱིས་རྒྱལ་བ་མ་ཕམ་པའི་འབྱེད་རྣམ་གཉིས་དང་།མདོ་སྡེ་རྒྱན་རྣམ་རིག་པའི་ལུགས་དང་མཐུན་པ་དང་། མངོན་རྟོགས་རྒྱན་དང་། རྒྱུད་བླ་མ་དབུ་མ་པའི་ལུགས་སུ་བཀྲལ་བས་སློབ་དཔོན་ཁོང་རང་དབུ་མ་པ་ཡིན་པ་གྲགས་ཆེ།འོན་ཀྱང་སློབ་དཔོན་ཁོང་རང་དོན་ལ་གང་ཡིན་ཡང་སེམས་ཙམ་པའམ་རྣམ་རིག་པའི་གྲུབ་མཐའི་སྲོལ་ཐོག་མར་འབྱེད་པ་པོ་ནི་ཁོང་ཉིད་ཡིན་པ་ཡོངས་སུ་གྲགས་ལ།དེས་ན་རྣམ་རིག་པའི་རིགས་ཀྱི་སྐོར་འདི་ཡང་རྗེ་བཙུན་གྱི་མདོ་སྡེ་རྒྱན་གྱི་དགོངས་པ་སློབ་དཔོན་འཕགས་པ་ཐོགས་མེད་ཀྱིས་བྱང་ས་དང་ཉན་ས་ལས་བཀྲལ་བ་བཞིན་དུ་འཆད་རྒྱུ་ཡིན།དེ་ཡང་དཔལ་འཕྲེང་སེང་གེ་ང་རོའི་མདོ་( འཕགས་པ་དཀོན་བརྩེགས་ཀྱི་མདོ་ཆ་པ ) ལས། རྣམ་པར་བྱང་བའི་ས་བོན་ལ་ལྟོས་ནས་སེམས་ཅན་ཐམས་ཅད་ནི་དེ་བཞིན་གཤེགས་པའི་སྙིང་པོ་ཅན་ནོ།།ཞེས་དེ་བཞིན་གཤེགས་པའི་སྙིང་པོ་ཅན་དུ་གསུངས་པ་ནི། སེམས་ཅན་ཀུན་ལ་སངས་རྒྱས་ཀྱི་རིགས་ཀྱིས་ཁྱབ་པའི་དོན་ཡིན་ལ།རིགས་ཞེས་པའང་སེམས་ཅན་ཀུན་ལ་ཉེས་སྐྱོན་ཟད་རུང་དང་ཡོན་ཏན་རྫོགས་རུང་གི་ས་བོན་ནམ་ནུས་པ་ཞིག་ཡོད་པ་ལ་གོ་དགོས།འོ་ན་དེ་ལྟ་བུའི་རིགས་དེ་རྣམ་རིག་པས་ཇི་འདྲ་ཞིག་ལ་ངོས་འཛིན་བྱེད་ཅེ་ན།དེ་ནི་( རྗེ་བཙུན་བྱམས་མགོན་གྱིས) བསྟན་འགྱུར་པི་པ) མདོ་སྡེ་རྒྱན་ལས། ཡོད་དང་མཆོག་དང་མཚན་ཉིད་དང་།།རྟགས་དང་རིགས་རབ་དབྱེ་བ་དང་། །ཉེས་དམིགས་དང་ནི་ཕན་ཡོན་དང་། །དཔེ་རྣམ་གཉིས་ཏེ་རྣམ་པ་བཞི།།གསུངས་པ་ལྟར། ཐེག་པ་གསུམ་གྱི་རིགས་ཐ་དད་པ་གསུམ་ཡོད་པའི་སྒྲུབ་བྱེད། དེ་ཐེག་དམན་གྱི་རིགས་ལས་མཆོག་ཏུ་སྒྲུབ་པ།རིགས་ཀྱི་ངོ་བོ། ཐེག་ཆེན་གྱི་རིགས་སད་པའི་རྟགས། རིགས་ཀྱི་དབྱེ་བ། རིགས་སད་པ་ལ་བར་དུ་གཅོད་པའི་ཉེས་དམིགས།ཐེག་ཆེན་གྱི་རིགས་སད་པའི་ཕན་ཡོན། རང་བཞིན་གནས་རིགས་མཚོན་བྱེད་ཀྱི་དཔེ། རྒྱས་གྱུར་གྱི་རིགས་མཚོན་བྱེད་ཀྱི་དཔེ་དང་བཅས་སྡེ་ཚན་དགུའི་སྒོ་ནས་བཤད་ན་གོ་བདེ་བས་དེ་ལྟར་འཆད་རྒྱུ་ཡིན།དང་པོ་ལ། རིགས་དེ་ལ་ཉན་ཐོས་རང་རྒྱལ་བྱང་སེམས་ཀྱི་རིགས་ཞེས་ཐེག་པ་གསུམ་གྱི་རིགས་མི་འདྲ་བ་གསུམ་འབྱུང་།དེ་ཡོད་པའི་རྒྱུ་མཚན་ལ། མདོ་སྡེ་རྒྱན་ལས། ཁམས་རྣམས་དང་ནི་མོས་པ་དང་། །སྒྲུབ་པ་ཐ་དད་དབྱེ་བ་དང་།།འབྲས་བུ་ཐ་དད་དམིགས་པའི་ཕྱིར། །རིགས་ཡོད་ཉིད་དུ་ངེས་པར་བརྗོད། །ཅེས་ལམ་དུ་མ་ཞུགས་པའི་གནས་སྐབས་སུ་རྒྱུ་ཁམས་མི་འདྲ་བ་གསུམ།ལམ་དུ་ཞུགས་མ་ཐག་ཏུ་རྐྱེན་མོས་པ་མི་འདྲ་བ་གསུམ། ལམ་ཉམས་སུ་ལེན་པའི་ཚེ་སྒྲུབ་པ་མི་འདྲ་བ་གསུམ།དེའི་དབང་གི་འབྲས་སུ་བྱང་ཆུབ་མི་འདྲ་བ་གསུམ་འབྱུང་བས་ཐེག་པ་གསུམ་གྱི་རིགས་མི་འདྲ་བ་གསུམ་དུ་འགྱུར་ཚུལ་གསུངས་སོ།།དེ་ཡང་མཐར་ཐུག་ཐེག་པ་གསུམ་དུ་འདོད་པའི་ལུགས་ལྟར་ན། ཐེག་པ་གསུམ་གྱི་རིགས་ཅན་རྣམས་ལ་ཐེག་པ་དེ་དང་དེའི་ལམ་འབྲས་བསྟན་ན་རང་རང་གི་ཟག་མེད་ཡེ་ཤེས་ཀྱི་ས་བོན་ངོ་བོ་གོང་འཕེལ་དུ་འགྱུར་ལ།དེ་ལ་ཐེག་པ་གཞན་གྱི་ལམ་འབྲས་བསྟན་ན་ས་བོན་དེ་ཉིད་བཅོས་སུ་མི་རུང་བས་དོན་དམ་པར་རང་བཞིན་གྱིས་རིགས་སོ་སོར་ངེས་པར་གསུངས་པས།སེམས་ཅན་དེ་རྣམས་ཀྱི་རྒྱུད་ལ་ཁམས་མི་འདྲ་བ་གསུམ། དེའི་དབང་གིས་ཐོབ་བྱའི་འབྲས་བུ་ལ་མོས་པ་མི་འདྲ་བ་གསུམ་ཡོད།དེ་ལ་བརྟེན་ནས་ལམ་ལ་སློབ་པའི་གནས་སྐབས་སུའང་ཐབས་ཤེས་མཆོག་དམན་གྱི་སྒྲུབ་པ་མི་འདྲ་བ་གསུམ།དེ་ལྟར་རང་རང་གི་ཐབས་ཤེས་ཀྱི་སྒྲུབ་པ་མི་འདྲ་བ་རེ་ཉམས་སུ་བླངས་པ་ལས་མཐར་ཐུག་གི་འབྲས་བུ་བྱང་ཆུབ་མི་འདྲ་བ་གསུམ་བྱུང་བར་འདོད་དོ།།
གཉིས་པ་ཐེག་ཆེན་གྱི་རིགས་དེ་ཐེག་དམན་གྱི་རིགས་ལས་མཆོག་ཏུ་སྒྲུབ་ཚུལ་ནི།
དེ་ཉིད་ལས། དེ་དགེ་ཁྱད་པར་འཕགས་པ་དང་།།ཐམས་ཅད་དང་ནི་དོན་ཆེན་དང་། །མི་ཟད་པ་ཡི་རྒྱུ་མཚན་ཕྱིར། །རིགས་མཆོག་ཉིད་ཅེས་བརྗོད་པ་ཡིན།།ཞེས་ཐེག་ཆེན་གྱི་རིགས་སད་པ་སྟེ་བརྟེན་པ་དེའི་དགེ་བ་ནི་སྒྲིབ་གཉིས་བག་ཆགས་དང་བཅས་པ་སྦྱོང་བར་བྱེད་པ་དང་།ཡོན་ཏན་ཐམས་ཅད་ཀྱི་གཞི་རྟེན་བྱེད་པ། དོན་ཆེན་པོ་རང་འབྲས་ཚོགས་གཉིས་མཐར་ཕྱིན་པའི་བྱང་ཆུབ་ཀྱི་རྒྱུ་བྱེད་པ།ལྷག་མེད་མྱང་འདས་ཐོབ་པ་ན་དགེ་རྩའི་རྒྱུན་ཟད་པ་མེད་པ་བཅས་ཁྱད་ཆོས་དེ་དག་གི་སྒོ་ནས་ཐེག་དམན་གྱི་རིགས་ལས་མཆོག་ཏུ་གསུངས་སོ།།( འཕགས་པ་ཐོགས་མེད་ཀྱིས) བྱང་ས་( བསྟན་འགྱུར་ཞི་པ) ལས། གཞན་ཡང་བྱང་ཆུབ་སེམས་དཔའ་ནི་རྣམ་པ་བཞིས་ན་ཉན་ཐོས་དང་རང་སངས་རྒྱས་རྣམས་ལས་ཁྱད་པར་དུ་འཕགས་པར་རིག་པར་སྟེ།བཞི་གང་ཞེ་ན། དབང་པོ་ལས་གྱུར་པ་དང་། སྒྲུབ་པ་ལས་གྱུར་པ་དང་། མཁས་པ་ལས་གྱུར་པ་དང་། འབྲས་བུ་ལས་གྱུར་པའོ།།ཞེས་རིགས་ལ་གནས་པའི་བྱང་སེམས་ཁྱད་ཆོས་བཞིའི་སྒོ་ནས་གཞན་ལས་ཁྱད་པར་དུ་འཕགས་ཚུལ་ཡང་གསུངས།
གསུམ་པ་རིགས་ཀྱི་ངོ་བོ་བཤད་པ་ལ།རྣམ་རིག་པའི་ལུགས་ལ་སྤྱིར་རིགས་ཞེས་པ་ནི། སེམས་ཀྱི་རང་བཞིན་འོད་གསལ་བ་དེ་གཤིས་ལ་རང་གི་ངོ་བོས་གྲུབ་ཅིང་།དྲི་མ་གློ་བུར་བ་ཡིན་པས་གཉེན་པོས་འབྲལ་དུ་རུང་ལ། གཉེན་པོའི་སྟོབས་ཀྱིས་དྲི་མ་ཅི་ཙམ་གྱིས་དྲི་བྲལ་དུ་སོང་བ་ན་ཡོན་ཏན་མ་ལུས་པ་བསྐྱེད་པར་འགྱུར་བའི་ཟག་མེད་ཡེ་ཤེས་ཀྱི་སེམས་ཀྱི་ས་བོན་ཞིག་ལ་འཇོག་སྟེ། ( འཕགས་པ་ཐོགས་མེད་ཀྱིས ) ཉན་ས་ལས། དེ་ལ་རིགས་གང་ཞེ་ན།སྨྲས་པ། རིགས་ལ་གནས་པའི་གང་ཟག་གི་ས་བོན་གྱི་ཆོས་གང་ཡིན་པ་སྟེ། གང་ཡོད་ཅིང་མེད་པ་མ་ཡིན་ལ་རིགས་ལ་གནས་པའི་གང་ཟག་རྣམས་ཀྱི་རྐྱེན་ཡང་རྙེད་ན།མྱ་ངན་ལས་འདས་པ་ཐོབ་པ་དང་། རེག་པར་ནུས་ཤིང་མཐུ་ཡོད་པར་འགྱུར་བའོ། །ཞེས་དང་། དེ་བཞིན་དུ་བྱང་ས་ལས་ཀྱང་།འདི་ལ་བྱང་ཆུབ་སེམས་དཔའ་ནི་རིགས་ལ་བརྟེན་ཅིང་གནས་ནས། བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་འཚང་རྒྱ་བའི་སྐལ་བ་ཅན་དུ་འགྱུར་ཞིང་།མཐུ་ཡོད་པར་འགྱུར་བའི་ཕྱིར་ཏེ། དེ་ལྟ་བས་ན་རིགས་ནི་སྐལ་བ་དང་ལྡན་པའི་གཞི་ཞེས་བྱའོ།།ཞེས་གསུངས་ཤིང་། ཁམས་དང་། ས་བོན་དང་། རིགས་ཞེས་པ་རྣམ་གྲངས་ཙམ་དུ་མ་ཟད། བྱང་ས་ལས། རིགས་དེ་ནི་གཞི་ཞེས་ཀྱང་བྱ་སྟོན་པ་དང་རྒྱུ་དང་རྟེན་དང་ཉེར་གནས་དང་།སྔོན་དུ་འགྲོ་བ་དང་། གནས་ཞེས་ཀྱང་བྱའོ་ཞེས་མིང་གི་རྣམ་གྲངས་དུ་མ་ཞིག་བསྟན་ཏོ། །
དབྱེ་བ་ལ་མདོ་སྡེ་རྒྱན་ལས། རང་བཞིན་དང་ནི་རྒྱས་པ་དང་། །དེ་ནི་རྟེན་དང་བརྟེན་པ་དང་།།ཡོད་མེད་ཉིད་དང་ཡོན་ཏན་ནི། །སྒྲོལ་བའི་དོན་དུ་ཤེས་པར་བྱ། །ཞེས་རང་བཞིན་ལ་གནས་པ་དང་།ཡང་དག་པར་བསྒྲུབས་པ་དང་། གནས་ཀྱི་རང་བཞིན་དང་། གནས་པའི་རང་བཞིན་དང་བཞི་བསྟན་ནས། རང་བཞིན་གནས་རིགས་རྟེན་དང་།རྒྱས་འགྱུར་གྱི་རིགས་དེ་ལ་བརྟེན་པ་དང་། དེ་གཉིས་སློབ་ལམ་ན་ཡོད་ཅིང་སངས་རྒྱས་ཀྱི་ས་ན་མེད་པའི་ངོ་བོ་དང་ལྡན་པ་གསུངས་ལ།བསྡུ་ན་སྔ་མ་གཉིས་སུའང་འདུས་ཏེ། བྱང་ས་ལས། དེ་ལ་རིགས་གང་ཞེ་ན། མདོར་བསྡུ་ན་རྣམ་པ་གཉིས་ཏེ།རང་བཞིན་གྱིས་གནས་པ་དང་ཡང་དག་པར་བསྒྲུབས་པའོ། །ཞེས་རང་བཞིན་གནས་རིགས་དང་། རྒྱས་འགྱུར་གྱི་རིགས་གཉིས་བཤད་དོ།།རིགས་དེ་གཉིས་ཟག་མེད་ཡེ་ཤེས་ཀྱི་ས་བོན་ལ་འདོད་པ་འདྲ་ཡང་། ཟག་མེད་ཡེ་ཤེས་ཀྱི་ས་བོན་ཙམ་ལ་རིགས་གཉིས་པོ་གང་ཡིན་པའི་ངེས་པ་མེད་དོ།།དེས་ན་ལུགས་འདི་ལ་རིགས་ཞེས་པ་འདུས་བྱས་ཁོ་ན་ལ་འདོད་དེ། དོན་གསང་ལས། ཡོངས་སུ་གྲུབ་པ་ཡང་རྣམ་པ་གཉིས་ཏེ།རྟག་པ་དང་མི་རྟག་པའོ་ཞེས་དང་། མི་རྟག་པ་གང་ཡིན་པ་དེ་ནི་རྣམ་པ་གཉིས་ཏེ། ཡང་དག་པའི་ཡེ་ཤེས་ཀྱི་བདག་ཉིད་དང་།ས་བོན་གྱི་བདག་ཉིད་དོ། །ཞེས་དང་། ས་བོན་གྱི་བདག་ཉིད་ཀྱང་རང་བཞིན་དུ་གནས་པ་དང་ཡང་དག་པར་བསྒྲུབས་པ་དང་རྣམ་པ་གཉིས་ཏེ།ཞེས་དང་། གོང་དུ་དྲངས་པའི་དཔལ་འཕྲེང་སེང་གེ་ང་རོའི་མདོ་ལས་ཀྱང་རང་བཞིན་གནས་རིགས་ཀུན་གཞིའི་སྟེང་གི་ཟག་མེད་སྐྱེད་པའི་ནུས་པ་ལ་འཇོག་སྟེ་འདུས་བྱས་སོ།།དེ་བཞིན་དུ་( འཕགས་པ་ཐོགས་མེད་ཀྱིས་ ) ཐེག་བསྡུས་( བསྟན་འགྱུར་ལི་པ) ཀྱང་། དེ་ལ་ཐོས་པའི་བག་ཆགས་ཀྱི་ས་བོན་ཆུང་ངུ་དང་འབྲིང་དང་ཆེན་པོ་ཡང་ཆོས་ཀྱི་སྐུའི་ས་བོན་དུ་བལྟ་སྟེ།ཀུན་གཞི་རྣམ་པར་ཤེས་པའི་གཉེན་པོ་ཡིན་པས་ཀུན་གཞི་རྣམ་པར་ཤེས་པའི་ངོ་བོ་མ་ཡིན་པ་དང་།ཞེས་གཞི་ལ་འོ་ཆུ་བཞིན་ལྷན་ཅིག་གནས་པ་དེ་ཇི་ཙམ་འཕེལ་བ་དེ་ཙམ་གྱིས་ངང་པས་ཆུ་ལས་འོ་མ་འཐུང་བ་ལྟ་བུར་ས་བོན་རྣམས་ཟད་ནས་གནས་འགྱུར་བར་བཤད་དེ་འདིས་ཀྱང་མི་རྟག་པར་གསུངས་སོ།།
མདོ་སྡེ་རྒྱན་ལས་གསུངས་པ་འདིས་ཀྱང་འདུས་བྱས་སུ་འགྲུབ་སྟེ་ཆོས་ཉིད་ཡིན་ན་ཆོས་ཅན་ཐ་དད་པ་ཙམ་གྱིས་དབྱེ་བ་མ་གཏོགས་ཁོ་རང་ངོས་ནས་དབྱེ་བ་མེད་པས་མོས་པ་ཐ་དད་པ་སོགས་ཀྱིས་རིགས་ཐ་དད་ཡོད་པར་སྒྲུབ་དཀའ་འོ།།དེས་ན་སློབ་དཔོན་ཐོགས་མེད་ཀྱི་བཞེད་པའི་རིགས་མཚན་ཉིད་པ་ནི། སྔར་བསྟན་པ་ལྟར་ཡིན་ལ།ཀུན་གཞི་འདོད་པ་དང་མི་འདོད་པ་གཉིས་ལས། སྔ་མས་ཀུན་གཞིའི་སྟེང་གི་ཟག་མེད་ཡེ་ཤེས་ཀྱི་ས་བོན་དང་།ཕྱི་མས་ནང་གི་སྐྱེ་མཆེད་དྲུག་གི་སྟེང་གི་ཟག་མེད་ཡེ་ཤེས་ཀྱི་ས་བོན་ལ་འདོད་དོ། །སློབ་དཔོན་འདི་ཡི་གཞུང་འགའ་ཞིག་དང་རྗེས་འབྲང་ཤིནྟའི་པས་ཆོས་ཉིད་རྟེན་དང་ཆོས་ཉིད་རིགས་ཡིན་ནོ་ཞེས་འབྱུང་བ་དེ་ཡང་ཁམས་བྱང་ཆུབ་ཡོན་ཏན་འཕྲིན་ལས་བཞི་འབྲས་བུ་དཀོན་མཆོག་གསུམ་མངོན་དུ་བྱེད་པའི་རྟེན་ཙམ་དུ་འགྱུར་བ་ལ་རིགས་སུ་འདོགས་པ་བཞིན།ཆོས་ཉིད་དེ་ལ་དམིགས་ནས་ལམ་ལ་འབད་པས་ཐེག་པ་གསུམ་གྱི་ཡོན་ཏན་འབྱུང་བར་འགྱུར་བ་ཙམ་ལ་རྟེན་རིགས་ཀྱི་ཐ་སྙད་འདོགས་པ་ཡིན་ནོ།།
འོ་ན་རིགས་དེ་གཉིས་ལ་ཁྱད་པར་གང་ཡོད་དམ་ཞེ་ན།བྱང་ས་ལས། དེ་ལ་རང་བཞིན་དུ་གནས་པའི་རིགས་ནི་བྱང་ཆུབ་སེམས་དཔའ་རྣམས་ཀྱི་སྐྱེ་མཆེད་དྲུག་གི་ཁྱད་པར་གང་ཡིན་པ་སྟེ།དེ་ནི་གཅིག་ནས་གཅིག་ཏུ་བརྒྱུད་དེ་འོངས་ལ་ཐོག་མ་མེད་པའི་དུས་ཅན་ཆོས་ཉིད་ཀྱིས་ཐོབ་པ་དེ་ལྟ་བུ་ཡིན་ནོ།།དེ་ལ་ཡང་དག་པར་བསྒྲུབས་པའི་རིགས་ནི་སྔོན་དགེ་བའི་རྩ་བ་གོམས་པར་བྱས་པ་ལས་ཐོབ་པ་གང་ཡིན་པ་སྟེ།ཞེས་དང་། ཉན་ས་ལས་ཀྱང་། འོ་ན་རིགས་དེའི་རང་བཞིན་ཇི་ལྟ་བུ་ཞེ་ན། དེ་ནི་ལུས་ལས་ཁྱད་པར་དུ་གྱུར་པ་དང་།སྐྱེ་མཆེད་དྲུག་གིས་ཟིན་པ་དང་ཆོས་ཉིད་ཀྱིས་ཐོབ་པ་དང་ཐོག་མ་མེད་པའི་དུས་ནས་བརྒྱུད་དེ་འོངས་པ་དེ་ལྟ་བུ་ཡིན་ཏེ་ཞེས་ཁྱད་ཆོས་བཞི་ལྡན་དུ་གསུངས་སོ།།
ལུས་ལས་ཁྱད་པར་དུ་གྱུར་ཚུལ་ནི།རང་རྐྱ་ཐུབ་པའི་རྫས་ཡོད་མིན་པས་གདགས་གཞི་དང་དེ་ཉིད་གཞན་གང་དུ་ཡང་བརྗོད་དུ་མེད་པ་ཡིན་པས་སྐྱེ་མཆེད་རྣམས་ཀྱང་རིགས་མིན་ལ་དེ་ལས་གཞན་པའང་མིན་པས་ལུས་ལས་ཁྱད་པར་དུ་གྱུར་པ་དང་།
སྐྱེ་མཆེད་དེ་དག་ལས་གཞན་དུའང་མེད་དེ། ཉན་ས་ལས། ས་བོན་དེ་ནི་སྐྱེ་མཆེད་དྲུག་པོ་དེ་དག་ལས་ལོགས་ཤིག་ན་ཐ་དད་པའི་མཚན་ཉིད་མེད་དེ།ཐོག་མ་མེད་པའི་དུས་ནས་བརྒྱུད་དེ་འོངས་པ་དང་། ཆོས་ཉིད་ཀྱི་ཐོབ་པའི་སྐྱེ་མཆེད་དྲུག་པོ་དེ་ལྟར་ཐོབ་པའི་གནས་སྐབས་དེ་ལ།རིགས་དང་ས་བོན་དང་ཁམས་དང་རང་བཞིན་ཞེས་བྱ་བའི་མིང་དང་ཐ་སྙད་དེ་དག་བཏགས་པར་ཟད་པས་དེའི་ཕྱིར་ན་དེ་ནི་རྒྱུད་གཅིག་པ་ཞེས་བྱའོ།།ཞེས་གསུངས་པས་སོ། །སྐྱེ་མཆེད་དྲུག་གིས་ཟིན་པའམ་དེའི་གནས་སྐབས་ལ་བཏགས་པར་བཤད་པ་དེ་ཇི་ལྟ་བུ་ཞིག་ལ་གོ་དགོས་ཞེ་ན།རྒྱ་མཚོ་སྤྲིན་ལས།ས་བོན་དེ་ཡང་འདུས་བྱས་ལས་དེ་ཉིད་གཞན་དང་གཞན་དུ་བརྗོད་པ་ལས་གྲོལ་བ་གཟུང་བར་མི་ནུས་པ་སྐྱེ་མཆེད་དྲུག་གི་ཁྱད་པར་ཞེས་བྱ་བའོ།།སྐྱེ་མཆེད་དྲུག་པོ་དེ་ཡང་སེམས་ཅན་གྱི་རྫས་ཀྱི་རྩ་བར་གྱུར་པའོ། །དེའི་ཕྱིར་སེམས་ཅན་གྱི་ཁྱད་པར་རོ་ཞེས་བརྗོད་པར་བྱ་སྟེ།གང་དང་ལྡན་པས་སེམས་ཅན་དང་སྙིང་པོ་དང་གཅིག་པུ་དཔའ་བ་དང་སྐྱེས་བུའི་ཁྱད་པར་ཞེས་བརྗོད་དོ།།ཡང་ན་སྙོམས་པར་འཇུག་པ་དང་སྐྱེ་བས་ཐོབ་པ་དེ་དང་དེར་སྐྱེ་མཆེད་གང་ཡང་རུང་བ་དང་མི་ཕྱེད་པར་འགྱུར་བ་ལ་རིགས་ཞེས་རབ་ཏུ་བསྟན་པའི་ཕྱིར་སྐྱེ་མཆེད་དྲུག་གཟུང་ངོ་།།
དེ་དག་གི་དོན་མདོར་བསྡུས་ན། སེམས་ཅན་གྱི་ཤེས་རྒྱུད་ཁམས་དང་སྐྱེ་གནས་སོགས་གང་དུ་ཡང་བར་མ་ཆད་དུ་འཇུག་པའི་སྟེང་གི་བྱང་ཆུབ་ཐོབ་པའི་ནུས་པ་དོན་བྱེད་པའི་རྫས་སུ་ཡོད་པ་ཞིག་ལ་འདོད་དོ།།དེས་རང་ཉིད་གང་གི་རྒྱུད་ལ་ལྡན་པའི་དེའི་སྐྱེ་མཆེད་དྲུག་གཞན་ལས་ཁྱད་པར་དུ་བྱེད་པས་ན་སྐྱེ་མཆེད་དྲུག་གི་ཁྱད་པར་ཞེས་སྦྱར་རོ།།
ཁྱད་ཆོས་གསུམ་པ་ཆོས་ཉིད་ཀྱིས་ཐོབ་པ་ཞེས་པ་ནི། འཇོག་བྱེད་ལ་མ་ལྟོས་པར་ངོ་བོ་ཉིད་ཀྱིས་གནས་པའི་དོན་དུ་འཇོག་ཅིང་།རང་བཞིན་གནས་རིགས་ཞེས་པའང་ཆོས་ཉིད་ཀྱིས་ཐོབ་པའི་དོན་ནོ། །
འཇོག་བྱེད་ལ་མི་ལྟོས་པའི་ཚུལ་ནི།སྤྱིར་ན་རྣལ་འབྱོར་སྤྱོད་པའི་སློབ་དཔོན་དག་གི་ལུགས་ལ། སྒོ་བྱེད་ལ་མི་ལྟོས་པར་ཆོས་ཉིད་ཀྱིས་གནས་པར་འདོད་པ་དང་།སྒོ་བྱེད་ཀྱིས་སྔོན་མེད་གསར་དུ་བཞག་པ་དང་སྔར་བཞག་པ་སྒོ་བྱེད་ཀྱིས་གསོ་བར་འདོད་པ་དང་།ཆོས་ཉིད་ཀྱིས་གནས་པ་གསོ་བ་དང་སྔོན་མེད་གསར་དུ་བཞག་པར་འདོད་པའི་ལུགས་གསུམ་ལས་ཕྱི་མ་རང་ལུགས་སུ་རྗེ་བདག་ཉིད་ཆེན་པོས་བཞེད་དོ།།དེས་ན་རང་བཞིན་གནས་རིགས་ནི་སྒོ་བྱེད་ཚོགས་བདུན་གང་རུང་གིས་བག་ཆགས་འཇོག་པ་མ་ཡིན་པར་ཆོས་ཉིད་ཀྱིས་གནས་པ་ཐོག་མེད་ནས་བརྒྱུད་དེ་འོངས་བ་ཞིག་ལ་ཟེར།འདི་ནི་རེ་ཞིག་འཇོག་བྱེད་ལ་ལྟོས་མ་ལྟོས་ལ་ཆོས་ཉིད་ཀྱིས་གནས་པ་དང་གསར་དུ་བཞག་པའི་དབང་དུ་བྱས་པ་ཡིན་ནོ།།
ཐོག་མ་མེད་པའི་དུས་ཅན་ཡིན་ཚུལ་ཡང་།རྒྱ་མཚོ་སྤྲིན་( བཀའ་འགྱུར་པེ་ཅིན་པར་མ་ཝ་པ ) ལས། ཐོས་བསམ་སྒོམ་གསུམ་གྱིས་གསར་དུ་སྐྱེད་པ་མིན་གྱི་གདོད་མ་ནས་རྒྱུན་གནས་པ་ལ་ཡིན་ཏེ།ཞེས་གསུངས་པས་སོ། །མདོར་ན། འཇོག་བྱེད་ལ་མི་ལྟོས་པར་ངོ་བོ་ཉིད་ཀྱིས་གནས་པ་ཟག་པ་མེད་པའི་ཆོས་རྣམས་ཀྱི་ས་བོན།གཞན་གྱི་སྒྲ་དང་ཚུལ་བཞིན་ཡིད་བྱེད་ཀྱི་རྐྱེན་དང་ཕྲད་ན་ཐོས་པ་དང་བསམ་པ་དང་སྒོམ་པ་འཕེལ་བར་འགྱུར་བའི་གནས་སུ་གྱུར་པ་ཞིག་ལ་རང་བཞིན་གནས་རིགས་ཞེས་ཟེར།ཅིའི་ཕྱིར་རང་བཞིན་གནས་རིགས་ཞེས་བྱ་ཞེ་ན། འཇོག་བྱེད་ཀྱིས་གསར་དུ་བཞག་པ་མིན་པར་གདོད་མ་ནས་ཆོས་ཉིད་ཀྱིས་གནས་པས་ནའོ།།
རྒྱས་འགྱུར་གྱི་རིགས་ཞེས་པ་ནི། རང་བཞིན་གནས་རིགས་དེ་ཉིད་ཐོས་བསམ་སྒོམ་གསུམ་གྱིས་བརྟས་པར་བྱས་པ་ན་མིང་གཞན་རྒྱས་འགྱུར་གྱི་རིགས་ཞེས་བཏགས་པ་ཙམ་ཡིན་ཏེ།རྒྱ་མཚོ་སྤྲིན་ལས། སེམས་བསྐྱེད་པ་ནི་གཞན་ཡིན་པར་རིག་པར་བྱ་སྟེ། རིགས་དེ་ཉིད་གནས་སྐབས་ཀྱི་ཁྱད་པར་གཞན་དུ་གྱུར་པ་ལ་མིང་གཞན་གྱིས་བསྟན་པ་ནི་ཡང་དག་པར་བསྒྲུབས་པ་ཞེས་བྱ་བས་སོ།།ཞེས་དང་། བྱང་ས་ལས། དེ་ལ་ཡང་དག་པར་བསྒྲུབས་པའི་རིགས་ནི་སྔོན་དགེ་བའི་རྩ་བ་གོམས་པར་བྱས་པ་ལས་ཐོབ་པ་གང་ཡིན་པ་སྟེ།ཞེས་གསུངས་ལ། དེ་བཞིན་དུ་ཉན་ས་ལས། ས་བོན་དེས་འབྲས་བུ་མ་སྐྱེད་ཅིང་འབྲས་བུ་མ་གྲུབ་པ་ན་ཕྲ་བ་ཞེས་བྱའོ།།གང་གི་ཚེ་འབྲས་བུ་སྐྱེད་ཅིང་འབྲས་བུ་གྲུབ་པ་དེའི་ཚེ་ན་ནི་ས་བོན་གང་ཡིན་པ་དེ་དང་འབྲས་བུ་གང་ཡིན་པ་དེ་གཅིག་ཏུ་བསྡུས་ནས་དེའི་ཕྱིར་རིགས་དེ་རགས་པ་ཞེས་བྱ་བར་སྟོན་པར་འགྱུར་རོ།།ཞེས་དེ་གཉིས་ལ་ཕྲ་རགས་ཀྱི་མིང་གི་སྒོ་ནས་ཀྱང་ཁྱད་པར་འབྱེད་ལ། ཕྲ་རགས་ཀྱི་དོན་ཡང་ཐོས་སོགས་ཀྱི་རྐྱེན་གྱིས་གསོས་བཏབ་པ་དང་མ་བཏབ་པ་ལ་བཤད་པས་དོན་ལ་མི་འདྲ་བའི་ཁྱད་པར་མེད་དོ།།དེས་ན་རིགས་གཉིས་པོ་འཇོག་བྱེད་ལ་མི་ལྟོས་པར་ཐོག་མ་མེད་པ་ནས་བརྒྱུད་དེ་འོངས་བའི་སྐྱེ་མཆེད་དྲུག་གི་ཁྱད་པར་ཟག་མེད་ཡེ་ཤེས་ཀྱི་ས་བོན་ལ་འཇོག་པ་འདྲ་ཡང་།རང་བཞིན་དུ་གནས་པའི་རིགས་དེ་ཉིད་གཞན་གྱི་སྒྲ་དང་ནང་གི་ཚུལ་བཞིན་ཡིད་བྱེད་ཀྱི་རྐྱེན་དང་ཕྲད་དེ་ཐོས་བསམ་སྒོམ་གསུམ་གྱིས་བརྟས་པར་བྱས་པས་ནུས་པ་མཐུ་ཅན་དུ་སོང་བ་ཞིག་ལ་འཇོག་གོ།
འོ་ན། རང་བཞིན་གནས་རིགས་དེ་ཉིད་ཐོས་སོགས་ཀྱི་རྐྱེན་གྱིས་གསོས་པ་ན་རྒྱས་རིགས་སུ་འགྱུར་བས་རྒྱས་འགྱུར་གྱི་རིགས་ཐོབ་པ་ན་རང་བཞིན་དུ་གནས་པའི་རིགས་མེད་པར་འགྱུར་བ་ཡིན་ནམ་ཞེ་ན།མ་ཡིན་ཏེ། ཟག་མེད་ཀྱི་ས་བོན་རྐྱེན་གྱིས་བརྟས་པར་བྱས་པའི་ཚེ་ཡང་ཐོས་པ་ལན་མང་དུ་བྱས་པས་ཆུང་ངུ་དང་།བསམ་པ་ལན་མང་དུ་བྱས་པས་འབྲིང་། སྒོམ་པ་ལན་མང་དུ་བྱས་པས་ཆེན་པོར་འཕེལ་བ་ཙམ་ཡིན་ལ་ས་བོན་གྱིས་དངོས་པོ་དེ་ཉིད་གསར་དུ་སྐྱེད་པ་མིན་གྱི་རྟས་བྱེད་ཀྱི་ལྷན་ཅིག་བྱེད་རྐྱེན་དང་།ས་བོན་རིགས་འདྲ་སྔ་མས་རྒྱུ་རྐྱེན་བྱས་པའི་མཐུས་གོང་ནས་གོང་དུ་འཕེལ་བས་ན་དེའི་ཚེ་ཡང་ཆོས་ཉིད་ཀྱིས་གནས་པ་དང་རྐྱེན་གྱིས་ཡང་དག་པར་བླངས་པ་གཉིས་ཀ་ཡིན་ནོ།།ཞེས་གསུངས་པ་ལྟར། རང་བཞིན་གནས་རིགས་དེ་ཉིད་ལ་ཐོས་སོགས་ཀྱི་རྐྱེན་གྱིས་གསོས་བཏབ་པ་ནའང་ཟག་མེད་ཡེ་ཤེས་ཀྱི་ས་བོན་དེ་ཉིད་ཐོས་བསམ་གྱི་ཤེས་རབ་ཀྱི་ངོ་བོ་སོང་བ་མ་ཡིན་ཞིང་།ས་བོན་ནམ་ནུས་པའི་ངོ་བོ་སྔར་ལྟར་གནས་པ་དེ་ཉིད་ཐོས་བསམ་སྒོམ་གསུམ་གྱི་རྐྱེན་གྱིས་ནུས་པ་གོང་འཕེལ་དུ་གཏོང་བ་ཡིན་ནོ།།
དེ་གཉིས་ལ་གནས་སྐབས་ཐོས་སོགས་ཀྱིས་གསོས་བཏབ་པ་དང་མ་བཏབ་པའི་ཁྱད་པར་ཡོད་པས་ངོ་བོ་འགལ་བར་བྱ་དགོས་པ་ཡིན་ཀྱང་རྫས་རྒྱུན་ནི་སྔ་ཕྱི་ཙམ་ལས་འགལ་བ་མ་ཡིན་ནོ།།
འོན་ཀྱང་རིགས་གཉིས་པོ་འབྲས་བུའི་གནས་འགྱུར་ཐོབ་ན་ཟག་མེད་ཡེ་ཤེས་ཀྱི་ངོ་བོར་སོང་བ་ནི།སློབ་དཔོན་གཞན་གྱི་གསུངས་ལས་གསལ་ཁ་མི་འབྱུང་ཡང ( སློབ་དཔོན་བཙུན་པ་ངོ་བོ་ཉིད་མེད་པས) མདོ་སྡེ་རྒྱན་གྱི་འགྲེལ་བཤད་( བསྟན་འགྱུར་བི་པ་) ལས། དེའི་ཕྱིར་དེ་ནི་རྒྱུའི་དངོས་པོར་ཡོད་ལ།འབྲས་བུའི་དངོས་པོར་མེད་ཅེས་བྱ་སྟེ། རྒྱུར་གྱུར་པའི་རིགས་དེ་ནི་ནམ་ཡང་འབྲས་བུར་འགྱུར་བ་འོས་པ་མ་ཡིན་ནོ།།
ཞེས་རིགས་དེ་འབྲས་བུ་ཟག་མེད་ཡེ་ཤེས་ཀྱི་ངོ་བོར་མི་འགྲོ་བར་གསུངས་པ་མ་ཟད་རིགས་པས་ཀྱང་འཐད་དཀའ་སྟེ།སྒོ་བྱེད་ཚོགས་དྲུག་གང་ལ་ཡང་མ་ལྟོས་པར་ཐོག་མ་མེད་པ་ནས་ས་བོན་གྱིས་ཚུལ་དུ་བརྒྱུད་ཏེ་འོང་བ་དེ་འབྲས་བུ་གནས་གྱུར་པ་ན་ཤེས་པའི་ངོ་བོར་སོང་བ་བྱ་དགོས་ན།དཔལ་ཆོས་ཀྱི་གྲགས་པས་ཚད་མ་རྣམ་འགྲེལ་( བསྟན་འགྱུར་ཅེ་པ) ལས། རྣམ་ཤེས་མིན་པ་རྣམ་ཤེས་ཀྱི།།ཉེར་ལེན་མིན་པའི་ཕྱིར་ཡང་འགྲུབ། །ཅེས་ཤེས་པའི་རྒྱུན་མ་ཡིན་པ་ཞིག་ཤེས་པའི་ཉེར་ལེན་དུ་འགྱུར་ན།ཤེས་པ་ལ་ཐུག་པ་ཡོད་པར་འགྱུར་བ་དང་། འཁོར་བའི་སྐྱེ་བ་ཡང་ཐོག་མ་ཡོད་པར་འགྱུར་བ་དང་། འཕགས་ལམ་སྐད་ཅིག་གཉིས་པ་ནས་ཀྱང་ཟག་མེད་སེམས་ཀྱི་ས་བོན་གནས་གྱུར་ནས་ཤེས་པའི་ངོ་བོར་འཕོས་ཟིན་པས་རིགས་འཇོག་པར་མི་འཐད་པ་སོགས་རིགས་པའི་རྣམ་གཞག་མང་པོ་ཞིག་དང་འགལ་བར་འགྱུར་རམ་སྙམ།དེས་ན་ས་བོན་དེ་ཉིད་འཕགས་པའི་ཡེ་ཤེས་ཀྱི་ངོ་བོར་འགྲོ་རུང་གི་ཉེར་ལེན་དུ་བྱ་མི་རིགས་པས་འབྲས་བུའི་ས་ཡང་ས་བོན་གྱིས་ཚུལ་དུ་གནས་པར་བྱ་དགོས་སོ་སྙམ་མོ།།


text:
བྱང་སྒྲ་སྙན་གྱི་རྩོམ་བཏུས《བྱང་ཐང་སྨུག་པ་ཁེར་རྒྱུག》པར་བསྐྲུན་འགྲེམ་སྤེལ་བྱས་པ།
དགེ་འདུན་ཆོས་འཕེལ་དྲ་བའི་གཙོ་སྒྲུབ་བྱས་པའི་མི་རབས་གསུམ་པའི་སྙན་ངག་པ་བྱང་སྒྲ་སྙན་གྱི་རྩོམ་བཏུས《བྱང་ཐང་སྨུག་པ་ཁེར་རྒྱུག》ཅེས་པའི་འགྲེམས་སྤེལ་ཚོགས་འདུ་སྤྱི་ཟླ6པའི་ཚེས30ཉིན་མཚོ་སྔོན་རྨ་ལྷོ་ཁུལ་རེབ་གོང་རྫོང་རོང་བོ་གྲོང་བརྡལ་དུ་གནས་པའི་རེབ་གོང་ཤེས་རིག་གླིང་དུ་བསྡུས། འདུ་ཚོགས་ལ་སྙན་ངག་པ་གུ་རུ་དོན་གྲུབ་དང་མར་ཁུ་རྒྱལ་མཚན་སོགས་མི་རབས་གསུམ་པའི་ཚོགས་མི་རྣམས་དང་། རོང་བོ་དགེ་འདུན་ལྷུན་གྲུབ་དང་ཁྱུང་བཟང་། མོག་ཟླ། འཇམ་ཕྲུག་བླ་མ་ཚེ་རིང་། དཔལ་བེའུ་སོགས་རྩོམ་པ་པོ་དང་སྙན་ངག་པ། ཆེད་མཁས་པ་སོགས་མི་སྣ་ཉི་ཤུ་ལྷག་ཞུགས་པ་དང་། རྩོམ་པ་པོ་བྱང་སྒྲ་སྙན་གྱི་རྩོམ་བཏུས་དང་སྦྲེལ་བོད་ཀྱི་རྩོམ་རིག་གསར་བའི་ལམ་ཕྱོགས་དང་དམིགས་སྒོ། གསར་རྙིང་གི་འགལ་འབྲེལ་སོགས་ལ་བགྲོ་གླེང་བྱས་པ་རེད། 《བྱང་ཐང་སྨུག་པ་ཁེར་རྒྱུག》ཅེས་པའི་རྩོམ་བཏུས་དེབ་དེ་ནི་རྩོམ་པ་པོ་བྱང་སྒྲ་སྙན་ལགས་ཀྱིས་རྒྱ་ཡིག་གི་སྙན་དེབ《རྔམ་མཐུག་གི་སེམས་སྒྲ》ཞེས་པ་པར་བསྐྲུན་བྱས་རྗེས་ཀྱི་བོད་ཡིག་གི་རྩོམ་དེབ་ཐོག་མ་ཡིན་ཞིང་། ལོ་ངོ་ཉི་ཤུ་ཡས་མས་རིང་ལ་གསར་རྩོམ་གྱི་རྒྱུན་བསྐྱངས་པའི་བརྩམས་ཆོས་དག་ལས་ལག་སོན་བྱུང་བ(རྩོམ་པ་པོ་འདི་བས་ཚོགས་ཐོག་ཏུ་རང་གི་རྩ་དོན་ལ་གསར་རྩོམ་གྱི་འབྲས་བུ་དེ་དུས་དེ་ག་རང་ལ་སྐྱེད་མ་ཐོན་དུས་ཕངས་མེད་བརླག་པར་བརྗོད་པ་དང་། རྩོམ་ཡིག་ཅེས་པ་དུས་དེབ་སོགས་སུ་བསྐུར་ཏེ་རང་གི་པིར་མིང་ཙམ་དངོམ་རྒྱུ་ཞིག་མིན་པ་དང་། ཐ་ན་རྩོམ་བཏུས་སུ་བཀོད་པའི་རྩོམ་ཡིག་རྣམས་ནི་ལག་སྣེར་བྱུང་བ་ཁོ་ན་ཙམ་དུ་བཤད་དོ། ། )དག་བཏུས་སྒྲིག་བྱས་ཡོད་པ་རེད།།


text:
ཨ་རིའི་སྲིད་འཛིན་ཟུར་པ་ཨོ་བྷ་མ་དང་བྷོ་ཤི་རྣམ་གཉིས་ཀྱིས་ད་ལྟ་ཨ་རི་ཉམས་རྒུད་དང་ཉེན་ཁའི་ནང་ལྷུང་ཡོད་པའི་སེམས་ཚབས་ཀྱི་གཏམ་བཤད་གནང་འདུག
བྷི་བྷི་སིའི་གསར་ཁང་གིས་གནས་ཚུལ་སྤེལ་བ་ལྟར་ན། ཨ་རིའི་གྲོང་ཁྱེར་ནེའུ་ཇར་སི་རུ་སྤེལ་བའི་དམངས་གཙོའི་ལས་འགུལ་ཞིག་གི་ཐོག་སྲིད་འཛིན་ཟུར་པ་ཨོ་བྷ་མས་གཏམ་བཤད་གནང་སྐབས། ཨ་རིའི་མི་མང་གིས་འཛམ་གླིང་ལ་ཆབ་སྲིད་ཀྱི་དབྱེ་འབྱེད་དང་འཇིགས་སྐུལ་ལ་ངོ་རྒོལ་བྱེད་ཀྱི་ཡོད་པའི་བརྡ་ཞིག་སྟོན་དགོས་ཡོད་པ་དང་། ང་ཚོར་ཡོད་མི་རུང་ནི་འདས་ཟིན་པའི་ཨ་རིའི་སྤྱི་ཚོགས་ནང་ཆབ་སྲིད་ཀྱི་དབྱེ་འབྱེད་བྱུང་བ་དེ་ཡིན་ཡང་། ད་ལྟ་འབྱུང་བཞིན་པའི་ཨ་རིའི་ཆབ་སྲིད་ཀྱི་གནས་བབ་ནི་ལོ་ངོ་ལྔ་བཅུའི་ཡར་སྔོན་གྱི་ཆབ་སྲིད་ལྟ་བུར་གྱུར་འདུག་སྟབས། ང་ཚོས་དེ་མཚམས་འཇོག་བྱེད་དགོས་པ་མ་ཟད། ད་ལྟ་དུས་རབས་ཉེར་གཅིག་པ་ཡིན་པ་ལས་དུས་རབས་ ༡༩ པ་མ་རེད། ཅེས་གསུངས་འདུག
དེ་བཞིན་སྲིད་འཛིན་ཟུར་པ་བྷོ་ཤི་(George W. Bush)་ལགས་ཀྱིས། ད་ལྟ་མཁྲེགས་འཛིན་ཆེ་བའི་མི་རྣམས་དཔའ་ངར་ལངས་ཏེ་ལོག་སྤྱོད་ཀྱིས་ང་ཚོའི་ཆབ་སྲིད་ཀྱི་གནས་བབ་དེ་ཉེན་ཁ་ཞིག་ཏུ་ལྷུང་ཡོད་པ་དང་། ཨ་རིའི་མི་མང་གིས་མཐོང་གསལ་ལྟར། ང་ཚོས་དཀའ་ལས་བརྒྱབས་ཏེ་གསོག་འཇོག་བྱས་པའི་ཨ་རིའི་རིན་ཐང་ཡང་ད་ལྟ་ཡ་ང་སྙིང་རྗེ་མེད་པ་ཚོས་གཏོར་བཤིག་གཏོང་གི་ཡོད་ལ། དམིགས་བསལ་གཞོན་སྐྱེས་མང་པོ་ཞིག་གིས་དམངས་གཙོར་རྒྱབ་སྐྱོར་བྱེད་པའི་ལངས་ཕྱོགས་དེ་ཉམས་རྒུད་དུ་ཕྱིན་ཡོད་པ་དང་། ང་ཚོས་མཐུན་སྒྲིལ་བྱེད་པའི་སྟོབས་ཤུགས་ལས་ང་ཚོ་ཁ་བྲལ་དུ་གཏོང་བའི་སྟོབས་ཤུགས་ཆེ་རུ་འགྲོ་ཡི་ཡོད་པ་མ་ཟད། ཕྱི་མི་གནས་སྤོར་བས་ཨ་རིར་བཞག་པའི་བྱས་རྗེས་བརྗེད་འགྲོ་ཡི་འདུག ཅེས་གསུངས་འདུག
ཨ་རིའི་སྲིད་འཛིན་ཟུར་བ་རྣམ་གཉིས་ཀྱིས་སྲིད་འཛིན་ཊི་རུམ་ཕིས་སྲིད་དབང་བཟུང་རྗེས་ད་ལྟ་བར་དུ་གཏམ་བཤད་གཅིག་ཀྱང་གནང་མེད་པ་དང་། ན་ནིང་ཊི་རུམ་ཕི་སྲིད་འཛིན་མ་ཆགས་གོང་དུ། སྲིད་འཛིན་ཨོ་བྷ་མ་དང་བྷོ་ཤི་རྣམ་གཉིས་ཀྱིས་གཅིག་བྱས་ན་ཊི་རུམ་ཕི་ནི་ཨ་རིའི་ལོ་རྒྱུས་ནང་གི་སྲིད་འཛིན་སྡུག་ཤོས་དེ་ཆགས་སྲིད་སྐོར་གསུངས་ཡོད་པ་རེད།
ཐེངས་འདིའི་གཏམ་བཤད་སྐབས་སྲིད་འཛིན་ཟུར་བ་རྣམ་གཉིས་ས་གནས་ཁ་ཁར་ཡོད་པ་དང་། གཏམ་བཤད་གཉིས་ཀྱི་ནང་དུ་སྲིད་འཛིན་ཊི་རུམ་ཕིའི་མིང་གཅིག་ཀྱང་བཏོན་མེད་ལ། ད་ལྟའི་བར་དུ་སྲིད་འཛིན་ཊི་རུམ་ཕིས་ཁོང་རྣམ་གཉིས་ལ་ལན་འདེབས་གང་ཡང་གནང་མེད་པ་རེད། སྲིད་འཛིན་ཊི་རུམ་ཕི་ནི་ཁོང་རྣམ་གཉིས་དང་ལངས་ཕྱོགས་འགལ་ཟླ་ཡོད་མཁན་ཞིག་ཡིན་འདུག
བྱང་ཨ་རིའི་བྷི་བྷི་སིའི་གསར་འགོད་པ་ཨན་ཐོ་ནེ་རྫུ་ཆཱར་(Anthony Zurcher)ལགས་ཀྱིས། ཨ་རིའི་སྲིད་འཛིན་ཟུར་བ་རྣམས་ཀྱི་ལས་ཡུན་རྫོགས་རྗེས་ཆབ་སྲིད་ཀྱི་སྡིངས་ཆའི་སྒང་ཡོང་གི་མེད་པ་དང་། ལྷག་པར་དུ་སྲིད་འཛིན་ཟུར་པ་ཞིག་གིས་རང་ཉིད་ཀྱི་རྗེས་མཇུག་པར་སྐྱོན་བརྗོད་བྱེད་དགོས་བྱུང་ཚེ། ཡུན་རིང་བསམ་གཞིགས་བྱས་ཤིང་ཨ་རིའི་གནས་བབ་ཧ་ཅང་སྐྱོ་བོ་ཡིན་པར་ཐུགས་ཚབས་བྱེད་ཀྱི་ཡོད་པ་མཚོན་ཐུབ་ཅེས་དང་། དེ་སྔོན་རྡོ་ལ་བརྐོས་པ་ལྟ་བུའི་ཨ་རིའི་ཆབ་སྲིད་ཀྱི་རིན་ཐང་དེ་ད་ལྟའི་ཆབ་སྲིད་ཀྱི་ཁོར་ཡུག་ནང་ཉམས་ཚར་ཡོད། ཅེས་སོགས་བརྗོད་འདུག
གསར་འགོད་པ། སྐལ་བཟང་སྤྱིན་པ།